Adeeb ah nufileyne kamuge yageenkan eba oiy: Idhaaraathuge verin\nމިއަދުގެ ކޮމެޓީ ބައްދަލުވުމުގައި ސީޕީ ވާހަކަ ދައްކަވަނީ: އަދީބަށް ފިލައިގެން ނުދެވޭނެ ކަމުގެ ޔަގީންކަންދޭ - ފޮޓޯ: މަޖިލިސް\nކުރީގެ ނައިބު ރައީސް އަހުމަދު އަދީބު ބޭސްފަރުވާއަށް އިންޑިއާއަށް ވަޑައިގަތުމަށްފަހު ފިލައިގެން ދިޔުމުގެ ފުރުސަތު ނުދެއްވާނެ ކަމަށާއި ރާއްޖެއަށް އޭނާ ގެނެވޭނެ ކަމުގެ ޔަގީކަން އެބަ އޮތް ކަމަށް ކަމާ ގުޅުން ހުރި މުއައްސަސާތަކުގެ ވެރިން ވިދާޅުވެއްޖެ އެވެ.\nއަދީބު ބޭސްފަރުވާއަށް ރާއްޖެއިން ބޭރަށް ފޮނުވަން ހުއްދަ ދިނުމުން ގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމް މަޖިލީހަށް ކުއްލި މައްސަލައެއްގެ ގޮތުގައި އެ މައްސަލަ ރައްޔިތުންގެ މަޖިލީހަށް ހުށަހެޅުއްވި އެވެ. އެކަމާ ގުޅިގެން މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީގެ ކުއްލި ބައްދަލުވުމެއް ބާއްވައި ކަމާ ގުޅުން ހުރި މުއައްސަސާތަކުގެ ވެރިން ކޮމިޓީއަށް ހާޒިރު ކުރި އެވެ.\nކޮމިޓީގެ ނިންމުމާ އެއް ގޮތަށް މިއަދު ހަވީރު ހޯމް މިނިސްޓަރު އިމްރާން އަބްދުﷲ އާއި ކޮމިޝަނާ އޮފް ޕޮލިސް މުހައްމަދު ހަމީދާއި ކޮމިޝަނާ އޮފް ޕްރިޒަންސް އަބްދުﷲ މުނާޒުގެ އިތުރުން އިމިގްރޭޝަންގެ ޒިންމާދާރުވެރިޔާ ވަނީ މަޖިލިސް ކޮމިޓީއަށް ހާޒިރުވެވަޑައިގެންފަ އެވެ.\nކޮމިޓީގައި ވާހަކަ ދައްކަވަމުން ހޯމް މިނިސްޓަރު އިމްރާން ވިދާޅުވީ ގައިދީންނަށް ވެސް ބޭނުންވާ ބޭސްފަރުވާ ހޯދައިދިނުމާއި އިންސާނީ ހައްގުތައް ކަށަވަރުކޮށްދިނުމަކީ މި ސަރުކާރުގެ ވައުދެއް ކަމަށްވާތީ އަދީބަށް ވެސް ބޭނުންވާ ބޭސްފަރުވާއަށް ރާއްޖެއިން ބޭރަށް ފޮނުވަން ޑޮކްޓަރުން ލަފާ ދިނުމުން އެ ކަމުގެ ހުއްދަ ދޭން ސަރުކާރުން ނިންމީ ކަމަށެވެ. އެހެން ނަމަވެސް އަދީބަކީ މާލީ ބޮޑެތި މައްސަލަތަކެއްގެ ޖިނާއީ ބޮޑެތި މައްސަލަތަކުގެ ތުހުމަތުތައް ކުރެވޭ ފަރާތަކަށް ވާތީ އޭނާ އަނބުރާ ރާއްޖެ ގެނައުމަށްޓަކައި ކުރަން ޖެހޭ ހުރިހާ ސަލާމަތީ ކަމަކާއި އިންތިޒާމްތައް ހަމަޖެހިފައިވާ ކަމަށް އިމްރާން ވިދާޅުވި އެވެ.\nކޮމިޓީގައި މިނިސްޓަރު އިމްރާން އަބްދުﷲ ވާހަކަފުޅު ދައްކަވަނީ -- ފޮޓޯ: މަޖިލީސް\n"އަދީބުގެ ސިއްހީ ފަރުވާ ކަށަވަރު ކުރުމަށްޓަކައި ކޮންމެހެން ލާޒިމުކުރާ ދަތުރެއްގައި ފޮނުވަން ޖެހޭތީ ފޮނުވުމުގެ އިންތިޒާމު ހަމަޖެއްސިގެން ދާއިރުގައި މީގެ ކުރިން އެއްވެސް ބޭފުޅަކަށް ހަމަނުޖެއްސޭހާ ހަރުދަނާ އިންތިޒާމެއްގައި މިކަން ކުރެވިގެންދާކަން އަޅުގަނޑު ގަބޫލުކުރަން، ދިވެހި ރައްޔިތުންނަށް ޔަގީންކަން އަރުވަން ބޭނުންވޭ އަހުމަދު އަދީބު ފިލުމަކަށް މިއިން އެއްވެސް މުއައްސަސާއަކުން ފުރުސަތެއް ނުދޭނަން،" ހޯމް މިނިސްޓަރު ވިދާޅުވި އެވެ.\nފުލުހުންގެ ކޮމިޝަނަރު މުހައްމަދު ހަމީދު ވިދާޅުވީ މާދަމާގެ ވަގުތެއްގައި ފުލުހުންގެ އެޑްވާންސް ޓީމެއް އިންޑިއާއަށް ދާނެ ކަމަށެވެ. އަދި އަދީބުގެ ދަތުރު ނިމެންދެން ފުލުހުންގެ ވެސް ތިން އޮފިސަރުންނާއެކު އަދީބާއެކު ހަތް މީހުންގެ ޓީމެއް ހަރަކާތްތެރިވާނެ ކަމަށެވެ. އަދީބަކީ ދައުލަތުގެ މަސްލަހަތު ހުރި ވަރަށް ބޮޑެތި ތުހުމަތުތަކެއް ކުރެވޭ ފަރާތަަކަށްވާތީ އެނބުރި ރާއްޖެ ގެނެވޭނެ ކަން ކަށަވަރު ކުރުމަށްޓަކައި ސަލާމަތީ ކަންކަން އެންމެ ފުރިހަމައަށް ބަލާނެ ކަމުގެ ޔަގީން ކަން ކޮމިޝަނަރު ދެއްވި އެވެ.\n"އެކަން ރަނގަޅަށް ތަރުތީބު ކުރެވި އިންތިޒާމުތައް ހަމަޖެހި، އިންޑިއާގެ ކަމާ ބެހޭ ފަރާތްތަކަށް ވެސް މައުލޫމާތު އެރުވިފައި ވާނީ، އިންޑިއާއަށް ދިޔަ ނަމަވެސް އަނބުރާ ރާއްޖެ ގެނެވޭނެކަން ކަށަވަރު ކުރުމަށްޓަކައި ކުރަން ޖެހޭ މަސައްކަތްތައް ތަރުތީބުވެފައި ވަނީ،" ހަމީދު ވިދާޅުވި އެވެ.\nކޮމިޝަނާ އޮފް ޕްރިޒަންސް އަބްދުﷲ މުނާޒު ވިދާޅުވީ އަދީބުގެ ދަތުރާ ގުޅިގެން ހަމަޖައްސަން ޖެހޭ ހުރިހާ ސަލަމާތީ ކަންކަން ފުރިހަމަ ކޮށްފައިވާ ކަމަށެވެ. އަދި އަދީބު ފިލައިގެން ދާން ފުރުސަތު ނުދެއްވާނެ ކަމުގެ ޔަގީން ކަން އޮތް ކަމަށް އޭނާ ވެސް ވަނީ ތަކުރާރުކޮށް ކޮމިޓީގައި ވިދާޅުވެފަ އެވެ.\nއިމިގްރޭޝަންގެ ޒިންމާދާރު ވެރިޔާ ވިދާޅުވި ގޮތުގައި އަދީބަށް ޕާސްޕޯޓު ދުލެއް ނުކުރެ އެވެ. އޭނާއަށް ދޫކުރީ އެއް އަހަރު ދުވަހުގެ ޓްރެވެލް ޑޮކިއުމެންޓެކެވެ. އެ ޑޮކިއުމެންޓް މެދުވެރިކޮށް ދަތުރުކުރެވެނީ ވެސް ހަމައެކަނި އިންޑިއާއަށެވެ. އެހެން ގައުމަށް ދަތުރެއް ނުކުރެވޭނެ އެވެ. އަދި އެއް އަހަރު ހަމަނުވަނީސް ރާއްޖެ ވަޑައިގަތަސް، އެއާ ހަމައިން ޑޮކިއުމެންޓް ކެންސަލް ވާނެ އެވެ. އަދީބުގެ ދަތުރުގެ ސަލާމަތީ ކަންކަން ހަރުދަނާ ވެފައިވާތީވެ އިމިގްރޭޝަނުން ވެސް ޔަގީންކަން ދެނީ އަދީބަށް ފިލުމުގެ ފުރުސަތެއް ނުލިބޭނެ ކަމަށެވެ.\nމޯލްޑިވްސް ކަރެކްޝަނަލް ސާވިސް ކުރީގެ ނައިބު ރައީސް އަހުމަދު އަދީބު ރައްޔިތުންގެ މަޖިލިސް + މޯލްޑިވްސް ޕޮލިސް ސާވިސް އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


BREAKING: Raajje in Covid-19 Jehunu Meehaku3Mas Nuvanees Anehkkaves Fassi Vehjje - Vaguthu\nރާއްޖެއިން ކޮވިޑް-19 ޖެހުުނު މީހަކު ތިން މަސް ނުވަނީސް އަނެއްކާވެސް ފައްސިވެއްޖެ\nރާއްޖެއިން ކޮވިޑް-19 އަށް ފައްސިވެ ރަނގަޅުވެފައިހުރި މީހަކު ތިން މަސް ނުވަނީސް އަނެއްކާވެސް ކޮވިޑް-19 އަށް ފައްސިވެއްޖެ އެވެ.\nމި ވޭދަނަ ފެނިފައި ވަނީ ހއ. އަތޮޅު މުރައިދޫންނެވެ.\n"ވަގުތު" އަށް މައުލޫމާތު ދެމުން މުރައިދޫ ކައުންސިލްގެ ރައީސް އަސްރާރު އަބްދުﷲ ވިދާޅުވީ، އެ މީހާ އަކީ ރިސޯޓުގައި މަސައްކަތް ކުރަމުން އައި މީހެއް ކަމަށެވެ. އަދި އޭނާ އަކީ މީގެ ކުރިން ކޮވިޑް-19 ޖެހިގެން ނޮވެމްބަރު މަހުގެ ތެރޭގައި ރަނގަޅުވެފައިވާ މީހެއް ކަމަށްވެސް އަސްރާރު ވިދާޅުވިއެވެ.\nއަސްރާރު ވިދާޅުވީ، އޭނާ ފައްސިވެފައިވާކަން އެނގިފައިވަނީ ކޮވިޑް-19ގެ އަލާމާތްތައް ހުރެގެން ޓެސްޓް ކުރުމުން ކަމަށެވެ. އޭނާ ފައްސިވުމާއި ގުޅިގެން ކައުންސިލާއި ގުޅިގެން އެރަށު ސިއްހީ މަރުކަޒުން މިވަގުތު އަންނަނީ އޭނާއާ ގާތުން އެއްތާވި މީހުން ހޯދުމުގެ މަސައްކަތް ކުރަމުންނެވެ.\nމި ވޭދައާއި ގުޅިގެން މިހާރު އެރަށް ވަނީ މޮނިޓަރިންގެ ހާލަތަށް ގެނެސްފައެވެ.\nމައުލޫމާތު ލިބިފައިވާ ގޮތުގައި މިއީ ރާއްޖެއިން ކޮވިޑް-19 ޖެހުނު މީހަކު ތިން މަސް ނުވަނީސް އަނެއްކާ ބަލި ޖެހުނު ފުރަތަމަ ފަހަރެވެ.\nޖެނުއަރީ 29, 2021 22:31\nކޮވިޑް ޖެހޭ މީހުން ރަގަނޅުވިޔަސް 3މަސް ތެރޭ ހަދާ ކޮވިޑު ޓެސްޓް ޕޮޒިޓިވް ވުމުގެ ފުރުސަތުބޮޑުކަމަށްވަނީ\nޖެނުއަރީ 29, 2021 22:50\nމަ ހަމަ އަޖައިބު ވެއްޖެ. ކޮވިޑް ޖެހިފަ ރަނގަޅުވާތާ3މަސް ވާ އިރުވެސް ޕީސީއާރް ޕޮޒިޓިވް ވެދާނެކަން އަދިވެސް ދިވެހިންނަށް ނޭނގެނީތަ؟؟ ހުރި ގަމާރު ކަމުގެ ބޮޑު ކަމާއެވެ. ކޮވިޑް ރިކަވަރ ވެފަ3މަސް ވުމުގެ ކުރިން ޕީސީއާރް ނުހަދާ ގޮތަށް ޕްރޮޓޮކޯލް އިންނަ ކަން ނޭނގޭތަ؟؟؟\nޖެނުއަރީ 29, 2021 22:52\nތި ބަލި ޖެހިފައި ހުރިއްޔާ.ރަނގަޅުވުމައް ފަހުން ޓެސްޓް ހެދިޔަސް ޕޮޒިޓިވް ކަމައް ދައްކަފާނެ ކަމައް ލިޔުންތަކުން އެންގެން އެބަހުރި\nޖެނުއަރީ 29, 2021 23:30\nތިޔައްވުރެ ގިނަވާނެ ތިޔަ ހަދާ ޓެސްޓުތައް ރަނގަޅައް ހަދާނަމަ.


މިޔަންމާގެ ސިފައިން ބަޣާވާތްކުރުމުގެ ސިއްރަކީ ކޮބާ؟\nމިފަހަރުގެ ބަޣާވާތަށް ބޮޑުބާރެއްގެ ރުހޭބަސް ލިބިފައި އޮވެދާނެ\nމިޔަންމާގެ ތާރީޚު ކިލަނބުވެފައިވަނީ ސިފައިންގެ ބަގާވާތްތަކުން\nބާރުތައް ޙިއްސާކުރުމަކީ ސިފައިން ފަރިތަކަމެއް ނޫން\n1 ފެބްރުއަރީ 2021 | ހޯމަ 11:14\nމިޔަންމާގެ އަސްކަރިއްޔާގެ ވެރިޔާ ޖެނެރަލް އައުންގް ލައިންގް\nމިޔަންމާގެ އަސްކަރިއްޔާއިން އެގައުމުގެ މަދަނީ ސަރުކާރު ވައްޓާލައި ވެރިކަމުގެ ބާރުތައް މިއަދު ފިރުކައިގެންފިއެވެ. ގައުމުގެ ވެރިޔާ އައުސަންސޫކީ އާއި ރައްޔިތުން އިންތިޚާބުކޮށްފައިވާ އެނޫން ވެސް މަދަނީ ވެރިން ހައްޔަރުކޮށް ހުރަގެޔަށް ލައިފިއެވެ. އެއަށްފަހު ބުންޏެވެ. ވެރިކަން ބަދަލުކޮށްފީމެވެ. މިހާރު މިއޮތީ ސިފައިންގެ ވެރިކަމެވެ. އެއްއަހަރު ދުވަހަށް ގައުމުގައި ކުއްލި އަމުރުގެ ޤާނޫނު ހިންގައިފީމެވެ.\nމިޔަންމާ ނުވަތަ ބަރުމާގެ އައުވެރިޔަކީ ސިފައިންގެ ކޮމާންޑަރ އިންޗީފް އައުންގް ލައިންގް އެވެ. އޭނާގެ އަމުރަށް ވެރިރަށާއި އެނޫންވެސް ބޮޑެތި ސަހަރުތަކުގެ މަގުތަކަށް ހަތިޔާރާއެކު ސިފައިން ނުކުމެ މަދަނީ ސަރުކާރުގެ ހުރިހާބާރެއް ވަނީ މުލުން ލުހެލައިފައެވެ. ސަރުކާރުގެ ރޭޑިއޯއާއި ޓީވީއާއި މީޑިއާގެ އެނޫން ވެސް ވަސީލަތްތައް ވަނީ ބަންދުކޮށްފައެވެ. ސަރުކާރަށް ވާގިވެރިވާނޭ ކަމަށް ބެލެވޭ އެންމެން ވެސް ވަނީ ހައްޔަރުކޮށްފައެވެ.\nމިޔަންމާގެ އަސްކަރިއްޔާއަށް ކުއްލިއަކަށް ކުރިމަތިމިވީ ކޮންޒާތެއްގެ ގިލަންވެރިކަމެއް ބާވައެވެ. މިއީ ކުއްލިއަކަށް ކުރިމަތިވި ގިލަންވެރިކަމެއް ނޫނެވެ. މިއީ އުފެދި ފުޅާވަމުން ވަރުގަދަވަމުން އައި އޮއިވަރެއްގެ ނިމުމެވެ. މިޔަންމާގެ އަސްކަރިއްޔާއަށް މަދަނީ ސަރުކާރަކާއެކު ބާރުތައް ޙިއްސާކުރަން ނުރުހެވެނީއެވެ. މަދަނީ ވެރީންނަށް ސެލިއުޓްކޮށްގެން އެމީހުން ދައްކާ މަގުން ކުރިއަށްދާން ނުރުހެވެނީއެވެ. ވެރިކަން ކުރަންޖެހޭނީ ސިފައިންނެވެ. އެންމެމަތީ ބާރު އޮންނަންޖެހޭނީ ސިފައިންނަށެވެ. ސިފައިންގެ މައިގަޑު ވިސްނުމަކީ އެއީއެވެ. މިއަދު މިޔަންމާގެ ސިފައިން އެހިންގި ބަޣާވާތުގެ ސިއްރަކީ މިދެންނެވި ބީދައިން ވެރިކަމުގެ ދަހިވެތިކަމެވެ.\nމިޔަންމާގެ ފަހުގެ ތާރީޚަށް ބަލާއިރު ރައްޔިތުން އިންތިޚާބުކުރާ ބަޔަކާ ވެރިކަން ޙަވާލުކޮށްގެން ދުރުގައި ބަލަން ތިބުމުގެ ސިފަ ސިފައިންގެ ތެރެޔަކުން ނުފެނެއެވެ. އިންތިޚާބެއް ބޭއްވިއަސް ރައްޔިތުން ހޮވާބަޔަކާ ވެރިކަން ޙަވާލުކުރަން ސިފައިން އެއްބަހެއް ނުވެއެވެ. ދެން ޖެހެނީ ބައިނަލްއަޤުވާމީ ސަފުތަކުން ބާކީވެގެން އެކަހެރިވެގެން ތިބުމަށެވެ. މިޔަންމާގެ ފަހުގެ ތާރީޚުން ފެންނަނީ މުޅިންވެސް މިކަހަލަ ހާލަތެވެ. ދަތިކުރުމުގެ ފިޔަވަޅުތަކެއްގެ ދަށުގައި އެތަކެއް އަހަރު ހޭދަކޮށްފައި 2011 ވަނަ އަހަރުން ފެށިގެން ޑިމޮކްރަސީއާ ދިމާލަށް ޖެހި މިސްރާބު ވެސް މިއަދު މިވަނީ އަނެއްކޮޅަށް އަނބުރާލައިފައެވެ. މިއަދު އެ ހިންގި ބަޣާވާތުގެ ސަބަބުން މިޔަންމާގެ ކުރިމަގަށް ފޯރާނެ ގެއްލުންތައް ގިނަގުނައެވެ.\nމިޔަންމާއަކީ ދެކުނު އިރުމަތީ އޭޝިޔާ ސަރަޙައްދުގައިވާ ވަރަށް ބިޔަ ބައިބޯ ގައުމެކެވެ. އެގައުމަށް އިނގިރޭސީންގެ އަތްދަށުން މިނިވަންކަން ލިބުނީ 1948 ގައެވެ. އެމިނިވަންކަމަށް ސާދައަހަރުވީތަނާ މިޔަންމާއަށް މިއަދު ކުރިމަތިވެފައިއެވާ ބަލިމަޑުކަން ފޮށިގެންފިއެވެ. ބަޣާވާތްކުރުމާއި ވެރިކަމުގެ މައްޗަށް ސިފައިން އިސްވުމުގެ އޮއިވަރު ގަދަވެގެންފިއެވެ. އެންމެ ފުރަތަމަ ސިފައިންގެ އިންގިލާބެއް ފެނުނީ 1962 ވަނަ އަހަރުއެވެ. އޭގެ ފަހުން މިޔަންމާއަށް އަދި ހިންދެމިލެވޭވަރެއް ނުވެއެވެ. މިޔަންމާގެ ރައްޔިތުން ބޭނުންވާގޮތަށް ގައުމާއިގެން ކުރިޔަށްދާން ސިފައިން ފުރުޞަތެއް ނުދެއެވެ.\nޖެނެރަލް ނެވިންއޭ ކިޔުނު އޮފިސަރަކު 1962 ވަނަ އަހަރު މިޔަންމާއަށް އިންގިލާބެއް ގެނެސް ސިފައިންގެ ޚުދުމުޚުތާރު ވެރިކަމެއް ގާއިމުކުރިފަހުން މިޔަންމާގައި ހުރަހަކީ ވެސް ދިގަކީ ވެސް ސިފައިންނެވެ. ކަންކުރަންވާ ގޮތާއި ކުރަން ނުޖެހޭގޮތް ވެސް އެނގެނީ ސިފައިންނަށެވެ. ގައުމުގެ ގާނޫނުއަސާސީ އޮންނަންޖެހޭ ގޮތާއި ވެރިކަމުގެ ބާރުތައް ބެހިފައި އޮންނަންޖެހޭގޮތް ވެސް އެނގެނީ ސިފައިންނަށެވެ. މިމަގުން މިކަން ހިގަމުންއައިސް ދުނިޔޭގެ ފިއްތުންތަކާ ހެދި ދޭތެރެޔަކުން އިންތިޚާބު ވެސް ބާއްވައެވެ. މިގޮތުން ބޭއްވި އެއް އިންތިޚާބަކީ 1990 ވަނަ އަހަރުގެ އިންތިޚާބެވެ. އެކަމަކު ރައްޔިތުން ހޮވި މަންދޫބުންނާ ވެރިކަން ޙަވާލުކުރުމުގެ ބަދަލުގައި ސިފައިން ކުރިކަމަކީ އެ އެންމެން ހައްޔަރުކުރީއެވެ. އެ ހައްޔަރުކުރިގޮތަށް އައުސަންސޫކީ ވެސް ހުންނެވީ ދެހާސްފަނަރަޔާ ހަމަޔަށް ގޭބަންދު ކުރެވިފައެވެ.\nދުނިޔޭގެ ފިއްތުންތައް ބޮޑުވެގެން ސިފައިން ދިން ދުލެއްގެ ތެރެއިން 2015 ވަނަ އަހަރު އަނެއްކާވެސް އިންތިޚާބެއް ބާއްވައިފިއެވެ. އައު ގާނޫނުއަސާސީއެއް ފަރުމާކޮށް ސިޔާސީ ލީޑަރުން މިނިވަންކޮށް ވެރިކަމުގެ ބާރުތައް ޙިއްސާކުރަން ސިފައިން ރުހިއްޖެއެވެ. އެހެންނަމަވެސް ތިބެނީ ވަރަށް ތުންފިއްތައިގެންނެވެ. ޤާނޫނުއަސާސީ ފަރުމާކުރެވިފައިވަނީ ވެރިކަމުގެ ތެރެއިން ސިފައިންނަށް ނުހަނު ގިނަގުނަ ބާރުތައް ލިބިދޭގޮތަށެވެ. ރައްޔިތުންގެ މަޖިލީހުގެ ވަރަށް ގިނަ ގޮނޑި ވެސް ސިފައިންނަށް ކޮންޓްރޯލް ކުރެވޭ ގޮތަށެވެ. އެކަމަކު އެންމެ ފަހު ބަސް ބުނާ ބަޔަކީ ރައްޔިތުން ކަމަށްވެފައި އިންތިޚާބުގައި ރައްޔިތުން އިއްވާ ބަހަކީ ސިފައިންގެ ޖެނެރަލުންނަށް ހަޖަމުކުރަން ފަސޭހަ ބަހަކަށް ނުވެއެވެ.\nހަޖަމުކުރަން ފަސޭހަނުވިޔަސް އެއްދައުރު ނިމެންދެން ސިފައިން މަޑުން ތިބެއްޖެއެވެ. އެއީ ދެހާސް ފަނަރައިން ދެހާސްވިހީގެ ނިޔަލަށެވެ. ހުސްވިއަހަރުގެ ނޮވެމްބަރު މަހު ބޭއްވުނު އިންތިޚާބުގައި ކުރިހޯދީ އައުސަންސޫކީގެ އެންއެލްޑީ ކޯލިޝަނުންނެވެ. ސިފައިން ހީކުރިވަރުގެ ބޮޑެތި ބާރުތަކެއް އިންތިޚާބުގެ ތެރެއިން ސިފައިންނަކަށް ނުނެރެވުނެވެ. މިކަން ވެގެންދިޔައީ ވަރަށް ބޮޑު މައްސަލައަކަށެވެ. އިންތިޚާބު އިންސާފުވެރިނޫންކަމުގެ ޝަކުވާ ސފައިން ކުރިއެވެ. ޒާތްޒާތުގެ އިންޒާރުވެސް ދޭން ފެށިއެވެ. އެންމެފަހުން އިންޒާރުތަކާ އެއްގޮތަށް މިއަދު ވެރިކަން ވެސް ބަދަލުކުރީއެވެ. ވޯޓުގެ މައްޗަށް ބަޑި އިސްކުރީއެވެ. ރައްޔިތުންގެ ބާރުގެ މައްޗަށް ހަތިޔާރުގެ ބާރު އިސްކުރީއެވެ.\nރައްޔިތުން އިންތިޚާބުކުރި ވެރިކަމެއް ސިފައިން ވައްޓައިލުމަކީ ދުނިޔެ ތަރުހީބުދޭނޭ ކަމެއް ނޫނެވެ. ބަޣާވާތް ކުރުމަކީ ދުނިޔެއިން ބަލައިގަންނާނޭ ކަމެއްވެސް ނޫނެވެ. އެހެންވީމާ މިޔަންމާގެ ސިފައިންގެ ބަޣާވާތަށް ދުނިޔެއިން ފެހި ސިގުނަލެއް ނުދޭނެއެވެ. އެމެރިކާއާއި ޔޫރަޕް އަދި އޮސްޓްރޭލިޔާއާއި ކެނެޑާފަދަ ތަންތަނުން މިހާރު ވެސް ދެކޮޅުހަދައި ބަޔާންތައް ނެރެންފަށައިފިއެވެ. ރައްޔިތުންގެ ނިންމުން އަލުން އިއާދަނުކޮށްފިނަމަ ދަތިކުރުމުގެ ހަރުކަށި ފިޔަވަޅުތަކާ ކުރިމަތިލާންޖެހޭނޭ ކަމުގެ އިންޒާރު ވަނީ ދޭން ފަށައިފައެވެ. މި އިންޒާރުތައް މިޔަންމާގެ އަސްކަރިއްޔާއިން އަޑުއަހާނޭ ބާވައެވެ. އެމީހުންގެ ނިންމުން ބަދަލުކޮށް އިންތިޚާބީވެރީންނާ ވެރިކަން ޙަވާލުކުރާނޭބާވައެވެ.\nޔަގީނާ ގާތަށް ލަފާކުރެވޭ ގޮތުގައި މިޔަންމާގެ އަސްކަރިއްޔާއިން މިވަރުގެ ނިންމުމެއް ނިންމައި މިވަރުގެ ބޮޑު ބަޣާވާތެއް މިކުރީ ކޮންމެވެސް ބޮޑުބާރެއްގެ ރުހޭބަސް އޮވެގެންނެވެ. އެބާރަކީ ޗައިނާއެވެ. މާނަޔަކީ މިޔަންމާގެ ބަޣާވާތުގެ ވާގިވެރިޔަކީ ޗައިނާއެވެ. އެހެންވީމާ ދުނިޔެއިން އަދި ކޮންމެ އެއްޗެކޭ ކިޔަސް މިޔަންމާގެ އަސްކަރިއްޔާއިން ދުލެއް ނުދޭނެއެވެ. ޗައިނާގެ އެހީތެރިކަން ލިބެންޏާ އެވެރީންނަށް ދެމިތިބެވޭނޭކަމަށް ހީކޮށްގެންނެވެ.\nއަޅުގަނޑަކީ ޝިއުނާ ކުޅެން ގެންގުޅޭ ބޯޅައެއްނޫން – މަހުލޫފް\n1 ފެބްރުއަރީ 2021 | ހޯމަ 14:28\nސެލްވަމް ގެނެސްގެން ބަގާވާއި އޯކޭ ކޮށްލީމާ އޯކޭ ވާނެ.


Beyru Gaumeh Ge Sifain Athuvedhaane Kamuge Biruveri Kameh Nei - Defence Ministry - Vaguthu\nބޭރު ގައުމެއްގެ ސިފައިން އަތުވެދާނެ ކަމުގެ ބިރުވެރި ކަމެއް ނެތް - ޑިފެންސް މިނިސްޓްރީ\nބޭރު ގައުމެއްގެ ސިފައިން ރާއްޖެ އަތުވެދާނެ ކަމުގެ ބިރުވެރި ކަމެއް ނެތް ކަމަށް ޑިފެންސް މިނިސްޓްރީން ވިދާޅުވެއްޖެއެވެ.\nޑިފެންސް މިނިސްޓްރީން މިހެން ވިދާޅުވެފައިވާއިރު ކުރީގެ ރައީސް މުހައްމަދު ނަޝީދު ވަނީ ރާއްޖޭގައި އުފެދިފައިވާ ސިޔާސީ ހަމަނުޖެހުންތައް ހައްލު ކުރުމަށް އިންޑިއާ ސިފައިން ރާއްޖެ އަށް ފޮނުވައިދިނުމަށް އިންޑިޔާ އަށް ގޮވާލާފައެވެ.\nޑިފެންސް މިނިސްޓްރީން މިއަދު ނެރުނު ބަޔާނެއްގައި ވިދާޅުވީ އެހެން ގައުމެއްގެ ސިފައިން ރާއްޖެ އަށް އެރުމަށް ގޮވާލާ ގޮވާލުންތައް ހަރުކަށި އިބާރާތުން ކުށްވެރި ކުރާ ކަމަށާއި މިއީ އިންޑިޔާ އާއި ރާއްޖެ އާއި ދެމެދު އޮތް ޒަމާންވީ ގުޅުމަށް ބުރޫ އެރުވުމުގެ ގޮތުން ކުރާ ކަންތައްތަކެއްގެ ގޮތުގައި ސަރުކާރުން ދެކޭ ކަމަށެވެ.\nއަދި މިފަދަ ވާހަކަތަކުން ހުރިހާ ފަރާތްތަކުން ވެސް ދުރުވެ ތިބުމަށް ޑިފެންސް މިނިސްޓްރީން ވަނީ ގޮވާލާފައެވެ.\nބަޔަކު މީހުން ގޮވާލި ނަމަވެސް އިންޑިޔާ އިން އެފަދަ ކަމަކަށް އިޖާބަ ނުދެއްވާނެ ކަމަށް ސަރުކާރުން ގަބޫލުކުރާ ކަމަށާއި ބޭރު ގައުމެއްގެ ސިފައިން ރާއްޖެ އަތުވެދާނެ ކަމުގެ ބިރެއް ކަމެއް ނެތް ކަމަށްވެސް ޑިފެންސް މިނިސްޓްރީން ވިދާޅުވިއެވެ.\nމީގެއިތުރުން މި ބަޔާނުގައި ވަނީ ރާއްޖެ އަށް އެހީތެރިކަން ފޯރުކޮށްދިނުމަށް އެހެން ގައުމެއްގެ ސިފައިން ރާއްޖެ އަށް ފޮނުވައިދިނުމަށް ދިވެހި ސަރުކާރުން އެދިފައިވާ ކަމަށް ބުނެ ފަތުރަމުންދާ ވާހަކަތައް ވެސް ދޮގުކޮށްފައެވެ. އަދި ރާއްޖޭގެ މިނިވަން ކަމަށް ބުރޫއަރާނެ ފަދަ ކަމެއް ކުރަން އެއްވެސް ފަރާތަކަށް ސަރުކާރުން ޖާގަ ނުދެއްވާނެ ކަމަށްވެސް މި ބަޔާނުގައި ވިދާޅުވެފައިވެއެވެ.\nފެބުރުއަރީ 13, 2018 - 16:28\nދުނިޔޭގެ3ވަނަ ބޮޑު ހަނގުރާމަ ފެށޭނީ އޭސިޔާގެ ބައްރުގެ ތެރެއިން ކަމަށް ހަނގުރާމަ ދިރާސާ ކުރާ ފަރާތް ތަކުން ބުނޭ\nކޮބާ މީ މަނުބުނެގެންތަ. ހަމަ ދެގައުމުގައި އޮތް ގާތްގުޅުމަށް ބުރޫ އަރުވަން ދައްކާހާ ވާހކއއ.އިންޑިޔާ އާއި ގުޅުން ކަނޑާލާއިގެން ކިހިނެއް އަހަރުމެންނަށް އުޅެވޭނީ. ބަލިވިޔަސް އިތުރު ފަރުވާ ހޯދަން ހަމަ ދާން އޮތީ އެތަނައް ވިއްޔަ. ނަރުހުން ،ޓީޗަރުން އަދި ޑޮކްޓަރެއް ވެއްޖެއްޔާވެސް ރާއްޖޭގަ އުޅޭނީ އިންޑިޔާ މީހުން. ޗައިނާ މީހުންގެ ބޭނުމެއް ނުހިފޭނެ އެހެން ޤައުމުތަކަށް ????\nފެބުރުއަރީ 13, 2018 - 18:50\nއިންޑިއާގެ އެކިއެކި އޮފިސަލުން ރާއްޖެއަށް\nސިފައިން ފޮނުވަން ޖެހިދާނެކަމަށް ބުނުމަކީ އާދައިގެ ކަމެއްގެ ގޮތުގައި ނުނެގޭނެއެވެ އެއީ\nވަރަށް ބުރަދަން ހުރިވާހަކައެކެވެ ދިވެހިންގެ\nހިތްތަކުގައި ބިރުވެރިކަމާއި ނުތަތަވަސް ކަމާއި\nނާމާންކަން އުފއްދައްދައި ނަފްސާނީ މައްސަލަ\nތައްއުފެދޭފަދަ ނުރައްކާތެރި ވާހަކައެކެވެ.\nފެބުރުއަރީ 13, 2018 - 22:05\nރާއްޖެ އަށް އިންޑިއާ ސިފައިން ނުފޮނުވާނެ ކަމުގެ ޔަގީންކަން ވަނީ ލިބިފައި އޮތް ޚަބަރު އެންމެ ފަހުން އިންޑިއާ އަށް މަޖްބޫރުވީ އެއް ނޫންތޭ ބުނަން. އިންޑިއާ އަކީ ދެން އެމެން ކުރި އެއްވެސް ހަނގުރާމަ އަކުން މޮޅުވި ބަޔެއް ނޫން ދޯ ދެން އެމެން މާލެ އަށް އަރައިފިނަމަ އެމެންގެ ފާތިހާ ދުވަސް އެމެންގެ މައިންބަފައިންނަށް އެެގުނަސް ރަނގަޅޭ މަމެން ބުނަން ނެތީމު ދޯ. އެހެންވެ ބިރުން ރާއްޖެ އަށް އަރަން ހަމަ ޖެހިފައި އޮތް އިންޑިއާ ސިފައިން ތައް ބީރު ބޮލު ބޮޑޭ ގާތު ރޮއި އާދޭސް ކުރި އަރެ މެރެޔާރޯ އާއު ބަޗާއޯ ބަޗާއޯ އޭ ބުނުމުން ބީރު ބޮލު ބޮޑޭ ބިރުން ގިވް އަޕް ކުރީއޭ މަމެން ބުނަން ނެތީމު ދޯ. ދީސް އާރ ދަ ތިންގްސް އައި ކާންޓް އިގްނޯރ. އޯއް ޔޭއް. އިންޑިއާ ސިފައިން މަމެންނާއި ކޮންފްރަންޓް ކުރަން އައި ނަމަ އިޓްސް ގޮނާ ސަކް އިންޑިއާ މީހުންނަށް ދޯ. އައި ކުޑް ލައިކް އިޓް ޓިލް ދަ ޑޭ ދެޓް އައި ޑައި ޑައި ޑައި ޑާއި ޑާއި ޑާއި.\nފެބުރުއަރީ 13, 2018 - 22:18\nއިންޑިއާ އަކީ ވަރަށް މުނާފިގު ބައިގަނޑެކެވެ. އަޑިއަޑިން ގުޅިފައި މި އޮންނަނީ ބާޣީ ނަޝީދުއާ އެވެ. ސިފައިން ފޮނުވައިގެން ގަދަބާރުން ވެރިކަން ފޭރިގަންނަންވެގެން އުޅެނިކޮށް ޗައިނާއިން ބަވާލާ ސައިޒް ކޮށްލިހައިރުން ޖެހިފޮޑި ބުޑަށް ވަދެ ގެރިމޯދީ މެން މިހާރުތިބީ އަނގަ އައްޕަތެއްހެން ހަދައިގެންނެވެ. ސޮނިވެއްޓޭ އޭނާގެ އަތްބައިން ރަނގަ ހުސްވެގެން ހުކުން އަޅަންވެގެން އުޅެނިކޮށް ޗައިނާއިން އެ ގަނޑު އަތުލުމުން ދެންމިހާރު ތިބީ ހަތަރުއުދަރެސް ފެނުޖެހިފައެވެ.


Taj Mahal hulhuvaifi – Iru\nއަވަށްޓެރި އިންޑިއާގެ އެންމެ ފަޚްރުވެރި ބިނާގެ ގޮތުގައި ސިފަކުރަމުން އަންނަ ތާޖް މަހަލް ހުޅުވައިފިއެވެ.\nމިއަދު ތާޖް މަހަލް ހަޅުވާފައިވަނީ، ހަލުވިކަމާއެކު ފެތުރެމުންދާ ކޮރޯނާވައިރަސް ޑިޒީޒް (ކޮވިޑް-19) ގެ ބަލިމަޑުކަން ކޮންޓްރޯލް ކުރުމަށް އިންޑިއާއިން ތަންފީޒު ކުރަން ފެށި ހަރުކަށި ފިޔަވަޅުތަކާއެކު މާޗް މަހު މި ސަރަހައްދު ބަންދު ކުރުމަށްފަހުއެވެ.\nތާޖް މަހަލް ހުޅުވި ނަމަވެސް، މި ދަނޑިވަޅަކީ އިންޑިއާއިން ރެކޯޑް އަދަދަކަށް ކޮވިޑް-19ގެ ކޭސްތައް ރެކޯޑް ކުރަމުންދާ ދަނޑިވަޅެއްކަން ފާހަގަކުރަންޖެހެއެވެ. ކޭސް ރިޕޯޓް ކުރަމުންދާ ގޮތަށް ބަލާއިރު އިންޑިއާ މިވަގުތު އޮތީ ދުނިޔޭގެ ނިސްބަތުން2ވަނާގައެވެ. އިންޑިއާއިން ކޮވިޑް-19އަށް ޕޮޒިޓިވްވި މީހުންގެ އަދަދު މިހާރު ވަނީ 5.485 މިލިއަނަށް އަރާފައެވެ.\nނަމަވެސް ލޮކްޑައުންގެ ހަރުކަށި އަމުރުތަކާއެކު އިނދަޖެހެމުންދާ އިގުތިސޯދު ނެގެހެއްޓުމަށް ބޮޑުވަޒީރު ނަރޭންދްރާ މޯދީ ކުރައްވަމުން ގެންދަވާ މަސައްކަތްތަކުގެ ތެރެއިން ގިނަ ހަރަކާތްތަކެއް ވަނީ އަލުން ހިންގަން ފަށާފައެވެ.


SunOnline: Gaumee anhen team Eydhafushi athun molhuvejje\nޢަބްދުﷲ އައިމަން 27 Jul 2021, 08:16\nއޭއެފްސީ ވިމެންސް އޭޝިއަން ކަޕަށް ތައްޔާރުވަމުން އަންނަ ރާއްޖޭގެ ގައުމީ އަންހެން ޓީމުން ބ. އޭދަފުށްޓަށް ކުރި ދަތުރުގައި އެ ރަށުގެ ޓީމާ ދެކޮޅަށް ކުޅުނު އެކުވެރިކަމުގެ މެޗުން މޮޅުވެއްޖެ އެވެ.\nއޭދަފުށީގެ ހިތްގައިމު ޓާފް ދަނޑުގައި އިއްޔެ ހަވީރު ކުޅުނު އެ މެޗުން ގައުމީ އަންހެން ޓީމު މޮޅުވީ 3-0 ގެ ނަތީޖާއަކުންނެވެ. މިއީ 2019 ވަނަ އަހަރު ނޭޕާލުގައި އޮތް ސައުތު އޭޝިއަން ގޭމްސްއަށް ފަހު ގައުމީ އަންހެން ޓީމުން ކުޅުނު ފުރަތަމަ މެޗެވެ. އެ ފަހަރުގެ މުބާރާތުގައި ވާދަކޮށް އަންހެން ޓީމުން ވަނީ ބްރޯންޒް މެޑަލް ހޯދައިފަ އެވެ.\nދެ ޓީމުގެ ފަރާތުން ވެސް ވާދަވެރި ކުޅުމެއް ފެނުނު އިއްޔެގެ މެޗުގައި ގައުމީ ޓީމުން ޖެހި ފުރަތަމަ ދެ ލަނޑު ކާމިޔާބުކޮށްދިނީ ރާނިޔާ އިބްރާހީމެވެ. އަދި އަނެއް ލަނޑު ޖަހައިދިނީ ފާތިމަތު ތީބާއެވެ.\nއަންނަ އަހަރު ބޭއްވުމަށް ހަމަޖެހިފައިވާ އޭއެފްސީ ވިމެންސް އޭޝިއަން ކަޕުގެ ކޮލިފައިންގައި ކުޅުމަށް ގައުމީ އަންހެން ޓީމުން ތައްޔާރުވަމުން އަންނަ އިރު، ޓީމަށް ބޭރު ކޯޗެއް ހޯދުމުގެ މަސައްކަތް ކުރަމުން އަންނަ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް މިފަހުން ވަނީ ބުނެފަ އެވެ. އަދި އެއާ އެކު ބޭރު ގައުމެއްގައި ކޭމްޕެއް ކުރުމަށް ވެސް ނިންމާފައިވާކަމަށް ބައްސާމް ވިދާޅުވި އެވެ.\nބޭރު ކޯޗެއް ހޯދުމުގެ މަސައްކަތް ކުރިއަށްދާ އިރު މިވަގުތު އެ ޓީމާއި ހަވާލުވެގެން ހުރީ އެފްއޭއެމްގެ ޓެކްނިކަލް ޑިރެކްޓަރު އަޙްމަދު ޝަރީފް (ޑުންގާ) އެވެ.\nއޭއެފްސީ ވިމެންސް އޭޝިއަން ކަޕުގެ ކޮލިފައިންގައި ކުޅެން ގައުމީ އަންހެން ޓީމުން ނިންމިއިރު، މިއީ ގައުމީ އަންހެން ޓީމުން އޭޝިއަން ކަޕް ކޮލިފައިންގައި ވާދަކުރާ ތިންވަނަ ފަހަރެވެ. 11 އަހަރަށްފަހު އޭޝިއަން ކަޕް ކޮލިފައިންގައި ވާދަކުރަން ގައުމީ ޓީމުން ނިންމިއިރު، އެންމެ ފަހުން ގައުމީ އަންހެން ޓީމުން ކޮލިފައިން ކުޅެފައިވަނީ 2010 ވަނަ އަހަރެވެ. އަދި އޭގެ ކުރިން 2006 ވަނަ އަހަރުގެ ކޮލިފައިންގައިވެސް ގައުމީ އަންހެން ޓީމު ވަނީ ވާދަކޮށްފައެވެ.


Yaugoob gondi gellifaivaa kamah kanda alhan hushahelhi massala buraasfathi dhuvahu fashanee | Wathan.mv ޔައުގޫބުގެ ގޮނޑި ގެއްލިފައިވާ ކަމަށް ކަނޑައަޅަން ހުށަހެޅި މައްސަލަ ބުރާސްފަތި ދުވަހު ފަށަނީ | Wathan.mv\nރައްޔިތުންގެ މަޖިލީހުގެ ދާންދޫ ދާއިރާގެ އެމްޑީޕީގެ މެމްބަރު ޔައުގޫބް އަބްދުﷲގެ މެމްބަރުކަން ގެއްލި ދާންދޫ ދާއިރާގެ ގޮނޑި ހުސްވެފައިވާ ކަމަށް ކަނޑައަޅައިދޭން ސުޕްރީމް ކޯޓަށް ހުށަހެޅި މައްސަލަ އަންނަ ބުރާސްފަތި ދުވަހަށް ޝެޑިއުލްކޮށްފި އެވެ.\nޔައުގޫބްގެ މެމްބަރުކަމާ މެދު ސުވާލު އުފައްދަވައި، ސިވިލް ކޯޓުގެ ކުރީގެ ގާޒީ މުހައްމަދު ހަލީމް މައްސަލަ ހުށަހެޅުއްވީ ޗާޓަޑް އެކައުންޓެންޓުންގެ ގާނޫނުގެ ދަށުން އުފެއްދި މޯލްޑިވްސް އިންސްޓިޓިއުޓް އޮފް ޗާޓަޑް އެކައުންޓެންޓް ކައުންސިލްގެ މެމްބަރު ކަމާ ޔައުގޫބް ހަވާލުވެވަޑައިގަތުމުންނެވެ.\nހަލީމް ހުށަހެޅުއްވި މައްސަލައިގައި އެދިވަޑައިގަތީ ޗާޓަޑް އިސްޓިޓިއުޓްގެ މެމްބަރުކަމާ ޔައުގޫބް ހަވާލުވެވަޑައިގަތް ވަގުތުން ފެށިގެން ދާންދޫ ދާއިރާގެ މެމްބަރު ކަމުގެ ގޮނޑި ހުސްވެފައިވާ ކަމަށް ކަނޑައަޅައި ދިނުމަށެވެ. އެ މަގާމާ ހަވާލުވެވަޑައިގަތީ ގާނޫނުއަސާސީގެ 73 ވަނަ މާއްދާގެ ރ. އާ ޚިލާފަށް ކަމަށް މައްސަލައިގައިވެ އެވެ.\nގާނޫނު އަސާސީގެ 73 ވަނަ މާއްދާގެ ނ. ގައި މެމްބަރުކަން ގެއްލޭ ހާލަތްތަކުގެ ތެރޭގައި ހިމެނެނީ ދަރަނި ނުދެއްކުމާއި އެއް އަހަރަށް ވުރެ ދިގު ޖިނާއީ ހުކުމެއް އައުމާއި ފަނޑިޔާރަކަށް ވުމެވެ. ދައުލަތުގެ އެހެން މަގާމުތައް އަދާކުރުމަކީ މަނާ ކަމެއް ކަމަށް 73 ވަނަ މާއްދާގެ ރ. ގައި އޮތަސް، އެ ހާލަތުގައި މެމްބަރުކަން ގެއްލޭނެ ކަމެއް ނުވަތަ ނޫންކަން އެ މާއްދާއަކު ނެތެވެ.\nޔައުގޫބް ވަނީ، އޭނާގެ މެމްބަރުކަމާ މެދު ސުވާލު އުފައްދަން ފެށުމުން އެ އިންސްޓިޓިއުޓުން އިސްތިއުފާ ދެއްވައިފަ އެވެ. ދިފާއުގައި މިހާތަނަށް ވިދާޅުވެފައި ވަނީ އެ މަގާމު ގަބޫލުކުރެއްވީ އެކަމުގައި އެއްވެސް މައްސަލައެއް ނެތް ކަމަށް ގާނޫނީ ލަފާ ލިބިވަޑައިގަތުމުންނެވެ.\nޔައުގޫބްގެ މެމްބަރުކަން ގެއްލިއްޖެ ކަމަށް ކުރާ ބަހުސްގައި ގާނޫނީ ބޭފުޅުންގެ ހިޔާލު ތަފާތެވެ. އެއް ބަޔަކު ދެކޭ ގޮތުގައި އޭނާގެ މެމްބަރުކަން ގެއްލިއްޖެ އެވެ. އަނެއް ބޭފުޅުން ވިދާޅުވަނީ ގާނޫނުއަސާސީ އޮޮތް ގޮތުން އެ ހާލަތުގައި މެމްބަރުކަން ގެއްލޭނެ ކަން ނުވަތަ ނޫންކަން މުޅިން ސާފު ނުވާ ކަމަށެވެ.\nގާނޫނުއަސާސީ ބުނާ ގޮތުން މެމްބަރެއްގެ ގޮނޑި ހުސްވެފައިވާ ކަމާ މެދު ސުވާލު އުފެދިއްޖެ ނަމަ، ވަކި ގޮތެއް ނިންމާނީ ސުޕްރީމް ކޯޓުންނެވެ. މިހާތަނަށް މެމްބަރުން ގޮނޑި ގެއްލިފައި ހުރީ ޖިނާއީ ކުށްތައް ސާބިތުވެގެންނާއި ހުކުމާ އެއްގޮތަށް ދަރަނި ނުދެއްކުމުންނެވެ. ވަކި މަގާމެއް ގަބޫލުކޮށްގެން މިގޮތަށް މެމްބަރުކަމާ މެދު ސުވާލު އުފެދުނު މިއީ ފުރަތަމަ ފަހަރެވެ.


vnews - Influenza virus ge sababun faruvaa dhemundhaa dhemainge haaluves varah dhera: IGMH\nއިންފުލުއެންޒާ ވައިރަސްގެ ސަބަބުން ފަރުވާ ދެމުންދާ ދެމައިންގެ ހާލުވެސް ވަރަށް ދެރަ: އައިޖީއެމްއެޗް\nއައިޖީއެމްއެޗްގެ އައިސީޔޫގައި ނަރުހުންތަކެއް ބަލި މީހަކަށް ފަރުވާދެނީ-- ފޮޓޯ: އައިޖީއެމްއެޗް\nއިންފުލުއެންޒާ ވައިރަސް (އެޗްވަންއެންވަން) އަށް ޕޮޒިޓިވްވެ ހާލު ސީރިއަސްވެގެން އައިޖީއެމް ހޮސްޕިޓަލުގައި ފަރުވާ ދެމުންދާ ދެމައިންގެ ހާލު ސީރިއަސް ކަމަށް އައިޖީއެމްއެޗުން ބުނެފިި އެވެ.\nވީނިއުސްއަށް މައުލޫމާތު ދެއްވަމުން އައިޖީއެމްއެޗްގެ ޕަބްލިކް ރިލޭޝަންސް އެންޑް މީޑިއާ ޔުނިޓުގެ ޑިރެކްޓަރު އަހްމަދު މައުސޫމް ވިދާޅުވީ ދެމައިންގެ ހާލުވެސް ސީރިއަސް ކަމަށެވެ. އަދި އަންހެން މީހާ މިހާރު އޮތީ ވެންޓިލޭޓަރުގައި ކަމަށްވެސް ވިދާޅުވި އެވެ.\nސްވައިން ފްލޫ އަށް ޕޮޒިޓިވްވި މާބަނޑު މީހާ އައިޖީއެމްއެޗަށް ގެނައީ ހދ. ކުޅުދުއްފުށީ ހޮސްޕިޓަލުންނެވެ. އަންހެން މީހާގެ ހާލު ސީރިއަސްވުމުގެ ސަބަބުން ބަނޑުގައިވާ ދަރިފުޅު ސިޒޭރިއަން ހެދުމަށްފަހު ނަގާފައިވަނީ އިއްޔެ ހަވީރު އެވެ. އަދި މި ކުއްޖާ ނަގާފައިވަނީ ދުވަސް ނުފުރެނީސް ކަމަށް އެނގިފައިވެ އެވެ.\nމައުސޫމް ވިދާޅުވީ ތުއްތު ކުއްޖާއަށް ފަރުވާ ދެމުންދަނީ ކުޑަކުދިންގެ އެންއައިސީޔޫގައި ބާއްވައިގެން ކަމަށެވެ.\nވެންޓިލޭޓަރުގައި ފަރުވާ ދެމުންދާ އަންހެން މީހާއަކީ ރާއްޖޭގައި މިވަގުތު މި ބަލި ޖެހިގެން ފަރުވާދެމުންދާ އެންމެ ހާލު ދެރަ މީހާ ކަމަށް އެޗްޕީއޭ އިން ވަނީ ބުނެފަ އެވެ.\nމިހާތަނަށް 51 މީހަކު ސްވައިން ފުލޫއަށް ޕޮޒިޓިވް ވެފައިވާ ކަން އެޗްޕީއޭއިން ވަނީ ޔަގީންކޮށްދީފަ އެވެ. އޭގެ ފަހުން މިވީ 24 ގަޑިއރު ތެރޭގައި އެ މައުލޫމާތުތަކަށް އައި ބަދަލު ހާމަކޮށްފައި ނުވި ނަމަވެސް އިތުރު ސާމްޕަލްތައް ޓެސްޓް ކުރެވެމުންދާތީ އެއަދަދު މައްޗަށް ދާނެ ކަމުގައި ޑރ އަބުދުﷲ ނިޔާފު ވަނީ ވިދާޅުވެފަ އެވެ.\nރާއްޖޭގައި ހަލުވި ކަމާއެކު ފެތުރެމުންދާ ރޯގާ ގެ ސަބަބުން ރާއްޖޭގެ ހުރިހާ މިސްކިތެއްގައި ނަމާދުގައި ދުއާ ކުރުމަށްވެސް އިސްލާމިކް މިނިސްޓްރީން މިހާރު ވަނީ އަންގާފަ އެވެ.\nއިލެކްޝަންސް ކޮމިޝަނުން ވަނީ ރަތް ރޮނގު ހުރަސްކޮށްފައި: ރައީސް ނާޝިދު\nއެޗްވަންއެންވަންއަށް ފަރުވާ ހޯދަމުން ދިޔަ މާބަނޑު މީހަކު މަރުވެއްޖެ


Kalhuvakaru miskii reyvumuge hurihaa kameh maadhamaa ah nimeyne\nކަޅުވަކަރު މިސްކިތް ރޭވުމުގެ ހުރިހާ ކަމެއް މާދަމާއަށް ނިމޭނެ\nކަޅުވަކަރު މިސްކިތް، 14 ޖެނުވަރީ 2020 -- ކުރިން ދިރާގު ހުރި ބިމުގައި ކަޅުވަކަރު މިސްކިތް ރާވާ ނިމިފައި -- އަވަސް ފޮޓޯ: ސަލްވީން އަބްދުލް ހަމީދު\nކަޅުވަކަރު މިސްކިތް، 14 ޖެނުވަރީ 2020 -- ކުރިން ދިރާގު ހުރި ބިމުގައި ކަޅުވަކަރު މިސްކިތް ރާވާ ނިމިފައި -- އަވަސް ފޮޓޯ: ސަލްވީން އަބްދުލް ހަމީދް\nކަޅުވަކަރު މިސްކިތް ރޭވުމުގެ ހުރިހާ މަސައްކަތް މާދަމާއަށް ނިމޭނެ ކަމަށް ހެރިޓޭޖް މިނިސްޓްރީގެ ޑެޕިއުޓީ މިނިސްޓަރު މުހައްމަދު ތޯރިގް ވިދާޅުވެއްޖެ އެވެ.\nކަޅުވަކަރު މިސްކިތް ރޭވުމުގެ މަސައްކަތާއި ގުޅޭ ފަހުގެ މައުލޫމާތު ދިނުމަށް މިއަދު ބޭއްވި ނޫސްވެރިންގެ ބައްދަލުވުމެއްގައި ތޯރިގް ވިދާޅުވީ ކަޅުވަކަރު މިސްކިތުގެ ގެއްލުން ލިބިފައިހުރި ގާތަށް ހަދައި، މާދަމާ މިސްކިތް އެއްކޮށް ރާވާ ނިމޭނެ ކަމަށެވެ.\nތޯރިގް ވިދާޅުވީ ސަލްޓަންޕާކުން މިސްކިތް ނެގުމުން މިސްކިތުގެ ގާތަކަށް ބޮޑެތި ގެއްލުން ލިބިފައިވާ ކަމަށެވެ. އަދި ގެއްލުން ލިބުނު ގާތަކުގެ ޑިޒައިނަށް ބަލާ އެގޮތަށް ހިރިގަލުގައި ޑިޒައިންކޮށް މިސްކިތް ރޭވުމުގައި ބޭނުންކޮށްފައިވާ ކަމަށެވެ. އަދި މިސްކިތުގެ ޑިޒައިނަށް އެއްވެސް ބަދަލެއް ގެނެސްފައި ނުވާނެ ކަމަށް ވިދާޅުވި އެވެ.\n"މިސްކިތުގެ ބައެއް ތަންތަން އެބުހުރި ހަލާކުވެފަ. އެތަންތަން މިސްކިތުގެ އެހެން ގާތަކުގަ ހުރި ޑިޒައިނަށް ބަލާފަ ހިރިގަލުގަ ހަމަ އެގޮތަށް ކުރަހާފަ މިސްކިތް ރޭވި އިރުގަ ބޭނުން ކޮށްފަ ހުންނާނެ. މިސްކިތުގެ ސްޓްރަކްޗާ އަށް އެއްވެސް ބަދަލެއް ގެނެސްފައެއް ނުވާނެ. ދެން އަނެއް ހެން ބަދަލެއްގެ ގޮތުން ފެންނާނީ މިސްކިތުގެ ބޭރުން ލާފަ އިން ފެންޑާ. އެއީ މިސްކިތާ ގުޅުންހުރި އެއްޗެއް ނޫން." އޭނާ ވިދާޅުވި އެވެ.\nހެރިޓޭޖް މިނިސްޓްރީގެ ޑެޕއުޓީ މިނިސްޓަރު މުހައްމަދު ތޯރިގް ނޫސްވެރިންނަށް މައުލޫމާތު ދެއްވަނީ-- އަވަސް ފޮޓޯ: ސަލްވީން\nކަޅުވަކަރު މިސްކިތުން ހަލާކުވެފައި އިން ގާކޮޅެއް ހިރިގަލުގައި ކުރަހާފައި--- އަވަސް ފޮޓޯ: ސަލްވީން\nތޯރިގް ވިދާޅުވީ މިހާރު އެ މިސްކިތުގައި ލަކުޑީގެ ގޮތުގައި ބޭނުން ކޮށްފައިހުންނާނީ ހައިވަކަރާއި ކަޅު ވަކަރު ކަމަށެވެ. އަދި ހައި ވަކަރު ބޭނުންކޮށްފައިވާނީ ކުރިން ކަޅުވަކަރުން ހަދާފައި ހުރި ތަންތަން އެއްވެސް ވަރަކަށް ބޭނުން ނުކުރެވޭ ވަރަށް ހަލާކުވެފައި ހުރުމުން ކަމަށެވެ.\nމިސްކިތު ގޯތި ތެރޭގައި މީގެ ކުރިން ވުޟޫ ކުރުމަށް ބޭނުންކުރި ވަޅު މިހާރު މިސްކިތުގެ މަސައްކަތް އެއްކޮށް ނިމުމުން ހުންނާނެ ކަމަށެވެ. ވަޅު އަދި ބެހެއްޓިފައި ނުވަނީ މިސްކިތް ރޭވުމަށް ހަދާފައި ހުރި ހަރުގެއަށް ވަޅު ފައްތަން ކޮނުމުން ލޮޅުން އަރާނެތީ ކަމަށް ވިދާޅުވި އެވެ. ނަމަވެސް ހަރުގެ ރޫޅާލުމާއެކީ ވަޅު ބެހެއްޓުމުގެ މަސައްކަތް ފަށާނެއެވެ.\nތޯރިގް ވިދާޅުވީ ކަޅުވަރު މިސްކިތުގެ މަސައްކަތުގެ ސްޕީޑް ލަސް ނޫން ކަމަށެވެ. އަދި މި މިސްކިތް ރާވަން ދިޔަ މުއްދަތަކީ އެކަށީގެންވާ މުއްދަތެއް ކަމަށެވެ.\nކަޅުވަރު މިސްކިތް ރާވާ ނިމުނަސް އެ މިސްކިތް ރަސްމީކޮށް ހުޅުވޭނެ ތާރީހެއް އަދި ކަނޑަނާޅައެވެ.\nމާލޭގައި ކަޅުވަކަރު މިސްކިތް އަލުން ރާވައި ބެހެއްޓުމުގެ މަސައްކަތްހަވާލުކޮށްފައިވަނީ މިދިޔަ އަހަރުގެ އޮގަސްޓް މަހުގެ ތެރޭގައި 2.9 މިލިއަން ރުފިޔާ އަށް އަމޭން މޯލްޑިވްސް ޕްރައިވެޓް ލިމިޓެޑް އާއެވެ.\nސަލްޓަން ޕާކު ގައިހުރި ކަޅުވަކަރު މިސްކިތް ރޫޅާލާފައިވަނީ 2016 ވަނަ އަހަރު އެވެ. މިސްކިތް ނަގައި އެތަނުގައި ވިންޓާ ތީމް ޕާކްއެއް ހެދުމުން އާންމުންގެ ވަރަށް ގިނަ ފާޑުކިއުންވެސް ކުރީ ސަރުކާރަށް އަމާޒުވި އެވެ.\nތަރިކަ ކަޅުވަކަރު މިސްކިތް\n"ކަޅުވަކަރު މިސްކިތުގެ ވަޒަން ދާއިމީ ވެއްޖެކަމަށް އުއްމީދުކުރަން"\nކަޅުވަކަރު މިސްކިތް ހުޅުވައިފި\nކަޅުވަކަރު މިސްކިތް2މިލިއަން ރުފިޔާއަށް ބަހައްޓަން ހަވާލުކޮށްފި\nކަޅުވަކަރު މިސްކިތް ބަހައްޓައިދޭނެ ބަޔަކު ހޯދަނީ


ލެސްޓަރގެ ކީޕަރު ކޭސްޕަރ ސްމައިކަލް ރަނިއޭރީގެ އަރިހަށް އިހްތިރާމުގެ ޒިޔާރަތެއް ކޮށްފި\nލެސްޓަރ ސިޓީގެ އެއްނަމްބަރ ގޯލްކީޕަރު ކޭސްޕަރ ސްމައިކަލް ލެސްތާގެ ކޯޗުކަމުން ދާދިފަހުން ވަކިކުރި ކްލައުޑިއޯ ރަނިއޭރީގެ އަރިއަހަށް އިޙުތިރާމުގެ ޒިޔާރަތެއް ކޮށްފިއެވެ.\nޑެންމާކަށް އުފަން ސްމައިކަލް ރަނިއޭރީގެ އަރިހަށް އިހުތިރާމްގެ ޒިޔާރަތެއް ކޮށްފައިވާކަން އޭނާ ކަށަވަރުކޮށްދީފައިވަނީ އޭނާގެ އިންސްޓަރ ގްރާމުން އާންމުކުރި ލިޔުމެއްގައެވެ.\nރަނިއޭރީއާ އެކު ސްމައިކަލް ބޭއްވި މި ބައްދަލުވުމުގައި ރަނިއޭރީ ލެސްޓަރއަށް ހޯދައިދީފައިވާ ބޮޑެތި ކާމިޔާބީތަކަށް ޝުކުރު އަދާކޮށްފައިވެއެވެ. އެގޮތުން ނިމިގެން ދިޔައަހަރުގެ ޕްރިމިއަރ ލީގު ލެސްޓަރއަށް ހޯދަދިނުން ފާހަކޮށްފައިވެއެވެ.\nޢުމުރުން 30 އަހަރުގެ ސްމައިކަލް ގެ މި ލިޔުމުގައި ރަނިއޭރީއަށް ގިނަ ތައުރީފުގެ ބަސްތައް ރައްދުކޮށްފައިވެއެވެ. އެގޮތުން އޭނާ ބުނެފައިވަނީ ރަނިއޭރީއަކީ އޭނާގެ ފުޓްބޯޅަ ހަޔާތުގައި ބައްދަލުވި އެންމެ މޮޅު އަދި އެންމެ ތަފާތު ކޯޗުކަމަށާއި ރަނިއޭރީ އަކީ އަދިވެސް އެފެންވަރުގެ ކޯޗެއްކަމަށް ގަބޫލްކުރާ ކަމަށް ވެސް ސްމައިކަލް ބުނެފައިވެއެވެ.\nއަދި ލެސްޓަރއަށް މިހާތަނަށް ކޮށްދިން ހުރިހާ ކަމަކަށް ޝުކުރުއަދާ ކުރާކަމަށާއި އަދިވެސް ރަނިއޭރީގެ ކޯޗުކަމުގެ ދަށުން ކުޅެލަން ފުރުސަތު ލިބޭނެކަމަށް އުންމީދުކުރާކަމަށްވެސް އޭނާ ވަނީ ބުނެފައެވެ.\n" އަހަރެމެންނަށް ތި ހޯދަދިން ބޮޑެތި ކާމިޔާބީތަކަށް ފައްފަށުން ޝުކުރުއަދާކުރަން. ވަކިވެގެން ދާންޖެހުމަކީ ހިތާމަކުރާކަމެއް. އެހެން ނަމަވެސް އެކުގައިހޭދަކޮށްލަން ލިބުނު ފުރުސަތަށްވެސް ޝުކުރުކުރަން. ޝުކުރިއްޔާ ބޮސް." ސްމައިކަލް ބުނެފައިވެއެވެ.\nއިނގިރޭސި އެންމެ ފަހުގެ ޗެމްޕިއަން ލެސްޓަރ ސިޓީގެ ކޯޗުކަމުގައި ހުރި މިދިޔައަހަރުގެ އެންމެ މޮޅު ކޯޗު ކްލައުޑިއޯ ރަނިއޭރީގެ އަރިހަށް ސްމައިކަލްގެ އިތުރުން އެކުލަބުގެ އެހެނިހެން ކުޅުންތެރިންވެސް ދަނީ ރަނިއޭރީއަށް ގުޅާ ޝުކުރުއަދާ ކުރުމުގެ އިތުރުން ޒިޔާރަތްވެސް ކުރަމުންނެވެ.\nރަނިއޭރީގެ ކޯޗުކަމުގެ ދަށުން ލެސްޓަރ ނިމިގެންދިޔަ އަހަރުގެ ލީގު ކާމިޔާބުކުރި އިރު އޭނާ އަކީ ޕްރިމިއަރ ލީގުން ހޮވި ނިމިގެންދިޔަ އަހަރުގެ އެންމެ މޮޅު ކޯޗެކެވެ.\nރަނިއޭރީ ވަނީ ލެސްޓަރގެ ކޯޗުކަމުން އޭނާ ވަކިކުރުމަކީ އޭނާ ދެކެމުން އައި ހުވަފެންތައް ވިއްސިވިހާލި ވުންކަމުގައި ސިފަކޮށްފައެވެ.\n25 ފެބްރުއަރީ 2017


ADK In Vagah Gendhiya Aiy Hikka Machine Thah Anburaa Genes Dheefi - Vaguthu\nކޮވިޑް-19: ރާއްޖެ އަނެއްކާވެސް އެންމެ ބޮޑު ނުރައްކަލާއި ދިމާއަށް! - 55 މިނެޓް ކުރިން\nއޭއޭޑީކޭ ހޮސްޕިޓަލުގެ އެކި ފާހާނަތަކުގައި ހަރުކޮށްފައި ހުއްޓާ ވަގަށް ގެންދިޔަ އަތް ހިއްކާ މެޝިންތައް އަނބުރާ ގެނެސްދީފިއެވެ.\nއޭޑީކޭން ވަނީ އެ ހޮސްޕިޓަލުގެ ފާހާނައިގައި ހަރުކޮށްފައި ހުރި އަތް ހިއްކާ މެޝިންތައް ވަގަށް ނަގާ މައްސަލަ ބޮޑުވެ، އެ މެޝިންތައް ނެގި މީހެއްގެ ވީޑިއޯވެސް އާއްމުކޮށްފައެވެ.\nއެ ހޮސްޕިޓަލުން އެ ވީޑިއޯ އާއްމުކޮށް ކުރި ޓުވީޓެއްގައި ބުނެފައި ވަނީ، ދާދި ފަހުން އެ ހޮސްޕިޓަލުގައި އަތް ދޮވުމަށް ފަހު އަތް ހިއްކުމަށް ހާއްސަ މެޝިންތަކެއް ހުރިހާ ފާހާނައެއްގައި ވެސް ހަރުކޮށްފައިވާނެ ކަމަށެވެ. އަދި އެ މެޝިންތައް ހަރުކޮށްފައިވާނީ އަތް ދޮވުމަށް ފަހު އަތް ހިއްކުމަކީ މުހިންމު ކަމަކަށް ވާތީ ކަމަށާއި، އެހެން ނަމަވެސް އެއިން ބައެއް މެޝިންތައް ވަގަށް ނަގާފައިވާ އެ ދުވަހު އެ ހޮސްޕިޓަލުން ޓްވީޓްކޮށްފައި ވެއެވެ.\n— ADK Hospital (@ADKHospital) October 14, 2020\nއޭޑީކޭން މިގޮތަށް ޓްވީޓް ކުރިތާ މިއަދަށް ހަތަރު ދުވަސްވެފައިވާއިރު، އެ ހޮސްޕިޓަލުން މިއަދު ބުނީީ، ވަގަށް ނެގި އަތް ހިއްކާ މެޝިންތައް މިއަދު ހޮސްޕިޓަލަށް އަނބުރާ ގެނެސްފައިވާ ކަމަށެވެ. އެ ހޮސްޕިޓަލުން ބުނީ، އެ ތަކެއްޗަށް ކޮންމެވެސް ވަރެއްގެ ގެއްލުންތަކެއްވެފައިވީ ނަމަވެސް، އެ އެއްޗެހި މަސައްކަތް ކުރާ ކަމަށެވެ.\nއަދި މި މެެޝިންތައް ފެނިފައި ވަނީ ކުނި އުކާ ސަަރަހައްދުން ކަމަށްވެސް އެ ހޮސްޕިޓަލުން ބުނެފައި ވެއެވެ.\nމިއަހަރުގެ މާޗް މަހުގެ ތެރޭގައި އޭޑީކޭގައި ބަހައްޓާފައި ހުރި ސެނިޓައިޒަ ފުޅިތައް ވަގަށް ނެގި މައްސަލަވެސް ވަނީ ބޮޑުވެފައެވެ\nރެސްޓޯރެންޓަކުން ވައްކަން ކުރި ދެމީހަކު ހޯދަން ފުލުހުން އާއްމުންގެ އެހީއަށް އެދިއްޖެ\nއޮކްޓޯބަރ 19, 2020 19:21\nގޭގައި ތުވާލި ދޮވެފައި ހިއްކަން އެޅިތަނުން ވާރެއާ ތެމުމުން، އަތްފައި ގައި ހިއްކާނެ ގޮތެއް ނެތިގެން، ވަގުތީގޮތުން ގެންދިޔައީ، އެތަކެތީގެ ބޭނުން މިވަގުތަށް ނެތީމަ، އަނބުރާވާނީ ހަވާލުކުރެވިފައި. ކުރިއަށް އޮތްތަނުގައި އެއްޗެހި ދޮންނާނީ ވިއްސާރަ މޫސުން ދިޔާމަ ކަމުގައި އޭޑީކޭގެ މެނޭޖުމަންޓަށް ދަންނަވާލަމެވެ. ދެއްވި ޚިދުމަތަށް ޝުކުރިއްޔާ.\nއޮކްޓޯބަރ 20, 2020 01:40\nތި ވީޑިއޯއިން އެސޮރަށް އޭޑީކޭ ކޮޅަށް ބޯޅަ ލެވިދާނެ. ތީގެއިން ތިފެންނަ މީހަކު ވައްކަންކުރިކަން ސާބިތުކޮށްދެވޭ ވަރަށް ހެކިނެތް. ކަލޯ އަވަހަށް އަބުރުގެ ދައުވާ ކޮށްލާ\nއޮކްޓޯބަރ 20, 2020 09:03\nއޭޑީކޭގެ މުދާ ނާޝިދު ގެންދިއުމުން ކޮބާ މައްސަލައަކީ ދޯ\nނާޝިދޫ ..އަދިވެސް ރަށް ފަތަޙަ ކޮށްފަ އައިސް މާލެ އިންވެސް ވައްކަން ކޮށްގެން އެތިކޮޅެއް ގަނެގެންވެސް ހަމަ ނިދި ނިދާލެވޭތޯބަލާ. ތީނަގެ ސަބަބުން ރަށުގެ މުޅި އާބާދީވެސް ހަލާކްވެ އެދަނީ. ކީއްކުރާނީ މިއަދު ޖަލަށް ގެންގޮސްސިއްޔާ މާދަން ހުންނާނީ ރަށަށް ގެނެސްފަ.


Nasheed ge athuge3ingiyyeh ge haarkaai kuda\nނަޝީދުގެ އަތުގެ ތިން އިނގިއްޔެއްގެ ހަރަކާތް ކުޑަ\nރައީސް މުހައްމަދު ނަަޝީދަށް ލިބިވަޑައިގެންފައިވާ ޒަހަމްތައް ފަސޭހަވަަމުންދާއިރު ކަނާއަތު ތިން އިނގިލީގެ ހަރަކާތް ކުޑަ\nމިދިޔަ މަހު ހަވަނަ ދުވަހު ދިން ބޮމުގެ ހަމަލާގައި ލިބިވަޑައިގެންނެވި ޒަހަމުތައް ފަސޭހަވަމުން ދިޔަ ނަމަވެސް ރައީސް މުހައްމަދު ނަޝީދުގެ ކަނާއަތުގެ ތިން އިނގިއްޔެއްގެ ހަރަކާތް ވަރަށް ކުޑަ ކަަމަށް އެމްޑީޕީގެ "މެއި ހައެއް ކޮމެޓީ" ގެ މުގައްރިރު ހަސަން އަފީފް ވިދާޅުވެއްޖެ އެވެ.\nހަސަން މިހެން ވިދާޅުވީ އެމްޑީޕީގެ ގައުމީ މަޖިލީހުގެ ރޭގެ ޖަލްސާގައި ވާހަކަފުޅު ދައްކަވަމުންނެވެ. "މެއި ހައެއް ކޮމެޓީ" ން މިދިޔަ ހަފުތާގައި ކޮށްފައިވާ މަސައްކަތްތަކުގެ ތަފްސީލު ހިއްސާ ކުރެއްވުމުގެ ކުރީން ހަސަން ވަނީ އިއްޔެ ރައީސް މުހައްމަދު ނަޝީދަށް ފޯނުން ވާހަކަ ދެއްކެވުމުގެ ފުރުސަތު ލިބިވަޑައިގެންފައިވާ ކަމަށް ވިދާޅުވެފަ އެވެ. އަދި ރައީސް ނަޝީދުގެ ހާލުކޮޅާ ގުޅޭގޮތުން މެންބަރުންގެ ކަންބޮޑުވުން އޮތުމުން މިވަގުތު އެމަނިކުފާނުގެ ހާލަތު ހަސަން ތަފްސީލު ކޮށްދެއްވި ކަމަށެވެ.\nހަސަން ވިދާޅުވީ އެތެރެފުށަށް ލިބިވަޑައިގެންނެވި ހުރިހާ ޒަހަމަކަށް ފަރުވާ ލިބި ފަސޭހަވެފައިވާ ކަމަށް ރައީސް ނަޝީދު ވިދާޅުވި ކަމަށެވެ. އަދި ފައިގައި ހުރި ފާރުގަނޑެއް ނުހިކި ހުރި ނަމަވެސް ބޭރަށް ފެންނަން ހުރި އެހެން ހުރިހާ ޒަހަމެއް ފަސޭހަވެފައިވާ ކަމަށެވެ.\nނަމަވެސް އެމަނިކުފާނުގެ ވައަތުގެ އޮޅަނބޮށީގެ ހަރަކާތުގެ 50 ޕަސެންޓް ހުއްޓިފައިވާ ކަމަށެވެ. އަދި ކަނާއަތުގެ ތިން އިނގިއްޔެއްގެ ހަރަކާތް ވަރަށް ކުޑަ ކަަމަށެވެ. ހަސަން ވިދާޅުވީ ރައީސް ނަޝީދު ވިދާޅުވި ގޮތުގައި 90 ޕަސެންޓްގެ ހަރަކާތް ނުކުރެ އެވެ.\nރައީސް ނަޝީދުގެ އާއިލާއިން އިއްޔެ ވަނީ އެމަނިކުފާނުގެ ހަށިކޮޅަށް ލިބިވަޑައިގެން ޒަހަމުތައް ފަސޭހަވާ މަންޒަރު ފެންނަ ފޮޓޯއެއް އާންމު ކުރައްވާފަ އެވެ. އަދި ރައީސް ނަޝީދު ވެސް އިއްޔެ ޓްވީޓެއް ކުރައްވާ ވިދާޅުވީ އެމަނިކުފާނަށް ލިބިފައި ހުރި އަނިޔާތަށް ވަރަށް ގިނަ ކަމަށެވެ. އެހެންނަމަވެސް އަނިޔާތަކުން އަރައިގަތުމަށް މާތް ﷲ ގެ ރަހުމަތްފުޅާ އެކު މަސައްކަތް ކުރައްވަމުން ގެންދަވާ ކަމަށެވެ. އަދި ހެޔޮ ހާލުގައި ރާއްޖެ ވަޑައިގަތުމަށް މަސައްކަތް ކުރައްވަމުން ގެންދަވާ ކަމަށްވެސް ވިދާޅުވެފައިވެ އެވެ.\nއެމްޑީޕީގެ "މެއި ހައެއް ކޮމެޓީ" ގެ މުގައްރިރު ހަސަން އަފީފް: ރައީސް ނަޝީދުގެ ހާލުކޮޅު ތަފްސީލުކޮށްދެއްވި --\n"މެއި ހައެއް ކޮމެޓީ" ގެ މަސައްކަތްތަކުގެ ތަފްސީލު ހިއްސާ ކުރައްވާ ހަސަން އަފީފް ވިދާޅުވީ އިއްޔެ މަޖިލީހުގެ 241 ކޮމެޓީއާ ބައްދަލުކުރުމުގެ ފުރުސަތު ލިބިވަޑައިގެންނެވި ކަމަށެވެ. އަދި އެ ކޮމެޓީން ކުރިއަށް ގެންދާ "ޕާލިމަންޓަރީ އިންކުއަރީ" ގެ ތަފްސީލު ކޮމެޓީގެ މުގައްރިރު މުހައްމަދު އަސްލަމް ދެއްވާފައިވާ ކަމަށެވެ.\nކޮމެޓީގެ މަސައްކަތްތައް ކުރިއަށް ދަނީ ވަަރަށް ޕްރޮފެޝަނަލްކޮށް ކަަމަށް ވިދާޅުވެ ހަސަން ވަނީ ކޮމެޓީގެ މަސައްކަތަށް ތައުރީފު ކުރައްވާފައެވެ. ހަސަން ވިދާޅުވީ ކޮމެޓީގައި މަޖިލީހުގައި ތަމްސީލު ކުރައްވާ ހުރިހާ ޕާޓީތަކެއްގެ މެންބަރުން ބައިވެރިވެވަޑައިގަންނަވާ ކަމަށާ އެ ހުރިހާ މެންބަރުންވެސް ވަރަށް އިހުލާސްތެރިކަމާއެކު މަސައްކަތް ކުރައްވާ ކަމަށް މުގައްރިރު ވިދާޅުވިއެވެ.\n241 ކޮމެޓީން 49 ބޭފުޅަކާ ބައްދަލުކޮށްފައިވާ ކަމަށާ 81 ބައްދަލުވުން ބާއްވަވާ 151 ގަޑިއިރު ކޮމެޓީގެ މަސައްކަތަށް ހޭދަކޮށްފައިވާ ކަމަށެވެ. އަދި ނުރަސްމީކޮށް އެތައް ވަގުތެއް ކޮމެޓީގެ މަސައްކަތަށް ހޭދަކޮށްފައިވާ ކަމަށެވެ.\n"ޕާލިމަންޓަރީ އިންކުއަރީ" ރިޕޯޓް ދައުލަތުގެ ތިންބާރުގެ ވެރިންނަށް އަރުވަން ނިންމާފައިވާއިރު އެ ރިޕޯޓްގައި ގައުމީ ސަލާމަތަށް ނުރައްކާވާ ކަންކަން ފާހަގަކޮށްފައިވާނެ ކަމަށް އަސްލަމް ވިދާޅުވި ކަމަށް ހަސަން ވިދާޅުވިއެވެ. އަދި ކޮމެޓީއަށް ލިބޭ އެއްވެސް މައުލޫމާތެއް ނުފޮރުވާނެ ކަމަށާ ރިޕޯޓްގައި ކޮމެޓީއަށް ފެންނަ ރިކޮމެންޑޭޝަންތައް ހިމަނަން ކޮމެޓީން ނިންމާފައިވާ ކަމަށެވެ.\nހަސަން ވިދާޅުވީ އަންނަ އާދިއްތަ ދުވަހު ޑިފެންސްގެ ވެރިންނާއި އަދި އެޗްއާރުސީއެމްގެ މެންބަރުންނާއި ބައްދަލު ކުރެއްވުމުގެ ފުރުސަތު ލިބިވަޑައިގެންފައިވާ ކަމަށެވެ.\nއެމްޑީޕީ ރައީސް މުހައްމަދު ނަޝީދު ހަސަން ލަތީފް + ނަޝީދަށް އަމާޒު ކުރި ހަމަލަ


Eid chuttee ah furaa meehun avahah check in vumah MACL inn edhijje\nވެލާނާ އިންޓަނޭޝަނަލް އެއާޕޯޓް (ވީއައިއޭ)-- ފޮޓޯ: އެމްއޭސީއެލް\nއީދު ޗުއްޓީ އަށް ފުރާ މީހުން އަވަހަށް ޗެކިން ވުމަށް އެމްއޭސީއެލް އިން އެދިއްޖެ\nއަޟްހާ އީދާއި ގުޅިގެން ލިބޭ ބޮޑު ޗުއްޓީގައި ގިނަ ބަޔަކު އެކި ތަންތަނަށް ފުރުމަށް ތައްޔާރުވަމުން އަންނަ އިރު، އެއާޕޯޓަށްދާ ފަރާތްތަކުން ވީ އެންމެ އަވަހަކަށް ޗެކިން ވުމަށް މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން އެދިއްޖެ އެވެ.\nމިއަހަރު ހައްޖު ދުވަހަކީ އޯގަސްޓް 10 އަށް ވުމުން އަޟްހާ އީދަކީ އޯގަސްޓް 11 ވާ އާދީއްތަ ދުވަހެވެ. ބޮޑު އީދާއި ގުޅިގެން މި ހުކުރު ދުވަހުން ފެށިގެން ގާތްގަނޑަކަށް 11 ދުވަހަށް ސަރުކާރު ބަންދު ވާނެ އެވެ. އެހެންވެ ގިނަ ބަޔަކު އަންނަނީ ޗުއްޓީ އަށް ތައްޔާރުވަމުންނެވެ.\nއެމްއޭސީއެލުން ބުނީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އިންޓަނޭޝަނަލް އަދި ޑޮމެސްޓިކް ޓާމިނަލަށް ދާން ޖެހޭ މީހުން ވެސް ވީއެންމެ އަވަހަކަށް ޗެކިން ވުމަށް އެދޭ ކަމަށެވެ. އެއީ ދިގު ކިޔުތައް އޮންނާނެ ކަމަށް ލަފާ ކުރެވޭތީ އާއި މީހުން ގިނަވުމުން ފްލައިޓްތައް ފުރުން ލަސްވުން ފަދަ ކަމެއް ދިމާ ވެދާނެތީ އެވެ.\nއީދު އެމްއޭސީއެލް އެއާޕޯޓް ވީއައިއޭ


ޗެއަރޕާރސަންގެ ޕޭޖް – Maldivian Democratic Party\nމި ހަފްތާގައި އެންމެ ފޯރިގަދަކޮށް މިދެކެވެމުންދަނީ ޕާޓީ ޓިކެޓްގެ ވާހަކައެވެ. މެމްބަރުންތިބީ ޕާޓީ ޓިކެޓްދެނީ ކާކަށްތޯ ބަލާ ކެންޕެއިން ކުރުމަށް ނިކުތުމަށް ފައި ހިރުވަ ހިރުވައެވެ. ޕާޓީ ޓިކެޓްގެ މައްސަލާގައި ޕާޓީ މެމްބަރުން ދޮންއަރައަރައެވެ. ނަމަވެސް އެއީ ހަރުދަނާ ޑިކޮމްރަސީގެ ރަގަޅު އުސޫލެކެވެ. އަދި ޕާޓީ ޓިކެޓް ދިނުމަށް ޕާޓީގެ ނިންމުމަށް އިހްތިރާމްކޮށް ޕާޓީއާއިއެކު މެމްބަރުން ނިކުމެވަޑައިގަތުން އެއީ އެމްޑީޕީގެ އާދައެވެ.\nސުޕްރީމް ކޯޓުން މިހާރުވަނީ 15 ފެބްރުއަރީ 2009 ގެ ކުރިން ރައްޔިތުންގެ މަޖިލީހުގެ އިންތިޚާބް ބާއްވަން ވާނެކަމަށް ނިންމާފައެވެ. އެހެންކަމާއިއެކު4ވަރަކަށް ހަފްތާތެރޭގައި ރައްޔިތުންގެ މަޖިލީހުގެ އިންތިޚާބެއް އޮންނާނެއެވެ.\nރައީސުލްޖުމުހުރިއްޔާ މުހައްމަދު ނަޝީދު ވަނީ މިޕާޓީން 50 ގޮނޑި ކާމިޔާބު ކުރައްވާނެކަމަށް ވިދާޅުވެފައެވެ. މިޕާޓީގެ މެމްބަރުންނަކީ ސިޔާސީ ގޮތުން ހޭލުންތެރި، ދިމާވާ ކޮންމެ ގޮންޖެހުމަކަށް ކުރިމަތިލާ ބަޔަކެވެ. އެއްވެސް އަމިއްލަ އެދުމެއްނެތި ޤައުމީ ރޫހުގައި މަސައްކަތްކުރާ ބަޔެކެވެ. ރައްޔިތުންގެ ލާބައާއި މަންފާއަށްޓަކައި ރެއާއި ދުވާލު ޤުރުބާންވާ ބަޔެކެވެ. ރައްޔިތުންނަށް ލާބައާއި މަންފާ އޮތީ ހެޔޮ ވެރިކަމެއް ކުރުމަށް އަޒުމު ކަނޑައަޅައިގެން ނިކުތް ރައީސް ނަޝީދު މި އިއްތިހާދުވި ސަރުކާރުގެ ސިޔާސަތުތައް ތަންފީޒުކުރުމަށް ހެޔޮހިތުން އެހީތެރިވާނެ ރައްޔިތުންގެ މަޖިލީހުގެ އަޣްލަބިއްޔަތެއް މިޕާޓީ ހޯދައިގެންނެވެ.\nމާތްﷲ މި ޕާޓީއަށް ހެޔޮ ތައުފީޤް ލައްވާންދޭއެވެ!


Tholhath aai Imran geybandha badhalu kuranee - vNews.mv\nތޮލްހަތާ އިމްރާން ގޭބަންދަށް ބަދަލުކުރަނީ\nއައްސޭރި ޖަލުގައި ހުކުމް ތަންފީޒު ކުރައްވަމުން ގެންދަވާ އަދާލަތު ޕާޓީގެ ރައީސް ޝައިހް އިމްރާން އަބްދުﷲ އާއި ކުރީގެ ޑިފެންސް މިނިސްޓަރު ތޮލްހަތު އިބްރާހިމް ކަލޭފާނު ގޭބަންދަށް ބަދަލުކުރި މަސައްކަތް ފަށައިފި އެވެ.\nހޯމް މިނިސްޓަރު އުމަރު ނަސީރު މިއަދު ވަނީ އެކަން ޔަގީންކޮށްދެއްވާފަ އެވެ.\nއުމަރު ވިދާޅުވީ ޝައިހް އިމްރާން އާއި ތޮލްހަތު ގޭބަންދަށް ވަގުތީ ގޮތުން ބަދަލުކުރަނީ އައްސޭރި ޖަލުގައި މި ދެ ބޭފުޅުންނާއި އެހެންވެސް ސިޔާސީ ބޭފުޅުން ތިއްބަވާ ހާއްސަ ޖަލު ގޮޅި މަރާމާތަށް ބަންދުކުރާތީ ކަމަށެވެ. އަދި މި ދެ ބޭފުޅުން ގެއަށް ބަދަލުކުރުމަށް މޯލްޑިވްސް ކަރެކްޝަނަލް ސާވިސް އަށް މިހާރު އަންގާފައިވާ ކަމަށްވެސް ވިދާޅުވި އެވެ.\nކަރެކްޝަނަލް ސާވިސް އިން ވެސް މިއަދު ބުނީ މި ދެ ބޭފުޅުން ގެއަށް ބަދަލުކުރުމުގެ މަސައްކަތް ކުރަމުންދާ ކަމަށެވެ. ނަމަވެސް ގެއަށް ބަދަލުކުރަނީ ކިހާ މުއްދަތަކަށް ކަމެއް ކަރެކްޝަންސް އިން ބުނެފައެއް ނުވެ އެވެ.


Emme gina massala majileehah husha elhuvee Jabir, vidhaalhuvee adhi othee kamah! | Mihaaru\nކާށިދޫ ދާއިރާގެ މެމްބަރު އަބްދުﷲ ޖާބިރު "މިހާރު" އަށް އިންޓަވިއު ދެއްވަނީ. ރައްޔިތުންނާ ގުޅުން ހުރި ގިނަ ކަންކަން ކުރަން އަދިވެސް އެބަހުރި ކަމަށް އޭނާ ވިދާޅުވި.- ފޮޓޯ: މިހާރު\nއެންމެ ގިނަ މައްސަލަ މަޖިލިހަށް ހުށަހެޅުއްވީ ޖާބިރު، ވިދާޅުވީ އަދި އޮތީ ކަމަށް!\n14 ސެޕްޓެމްބަރ 2019 - 19:36 27 comments\nމަޖިލިހަށް ހުށަހެޅި ގިނަ މައްސަލަތަކަށް ބަހުސް ކުރެއްވުމުގައި އެންމެ ކުރީގައި އުޅުއްވި ޖާބިރަކީ މިދިޔަ ދައުރުގައި އާންމުންގެ އެންމެ ބޮޑު ސަމާލު ކަމެއް ހުއްޓުނު އެއް މެމްބަރެވެ. ވާހަކަ ދެއްކެވުމުގައި ގެންގުޅުއްވި ބަލާގާތްތެރިކަމާއި ދޫފަރިތަކަމުން އާންމުންނަށް ޖާބިރު ވަރަށް ބޮޑަށް ކަމު ވެސް ދިޔަ އެވެ.\nކުއްލި މައްސަލަތަކާއި ގަރާރުތަކާއި ވަޒީރުންނާ ސުވާލު ކުރުމާއި ބައެއް ބިލްތައް ހިމެނޭ ގޮތަށް މިދިޔަ ދައުރުގައި ޖާބިރު ވަނީ ވިއްސަކަށް މައްސަލަ މަޖިލިހަށް ވައްދައިފަ އެވެ. އޭގެ ތެރެއިން އެންމެ ގިނަ އިން އޭނާ ހުށަހެޅުއްވީ ވެސް ގަރާރުތަކެވެ. އެކަމަކު، އެއްވެސް ގަރާރެއް މަޖިލިހަށް ބަލައެއް ނުގަނެ އެވެ.\nމަޖިލިހަށް ޖާބިރު ހުށަހެޅުއްވި މައްސަލަތަކުގެ ތެރެއިން ހަމައެކަނި ބަލައިގަތީ އެއްވެ އުޅުމުގެ ގާނޫނަށް އެންމެ ފަހުން ގެނައި އިސްލާހު ބާތިލް ކުރުމުގެ ބިލެވެ. މިދިޔަ ދައުރުގައި ގެނައި އިސްލާހުގައިވާ ގޮތުން ހުއްދަ ހޯދުމެއް ނެތި މާލޭގައި މުޒާހަރާ ކުރެވޭނީ ހޯމް މިނިސްޓްރީން ކަނޑައަޅާ ތަންތަނުގައި އެކަނި ކަމަށް ކަނޑައަޅައިފަ އެވެ. ޖާބިރު ހުށަހެޅުއްވީ އެ އިސްލާހު ބާތިލްކޮށް، އެއްވެ އުޅުމުގެ މިނިވަންކަން ހޯއްދެވުމަށެވެ.\nކާށިދޫ ދާއިރާގެ މެމްބަރު އަބްދުﷲ ޖާބިރު މަޖިލިހުގައި ވާހަކަ ދައްކަވަނީ. ކުރިއަށް އޮތް ދައުރުގައި ގިނަ ކަންކަން ހުށަހަޅުއްވާނެ ކަމަށް އޭނާ ވިދާޅުވި. --- ފޮޓޯ: މަޖިލިސް\nޖާބިރު މަޖިލިހަށް ހުށަހެޅުއްވި ބައެއް ގަރާރުތަކުގެ ތެރޭގައި ރާއްޖޭގެ ރިސޯޓުތަކުގައި ބަނގުރަލާއި އޫރު މަސް މަނާ ކުރުމުގެ ގަރާރަކާއި އުމުރުން ދުވަސްވީ މީހުންނަށް ދެމުން އަންނަ އިނާޔަތް 10،000ރ. އަށް ބޮޑުކުރަން، ޕެންޝަނާ ބެހޭ ގާނޫނަށް އިސްލާހު ގެނައުމުގެ ބިލްތައް ފަދަ މައްސަލަތައް ހިމެނެ އެވެ.\nޖާބިރު މަޖިލިހުގެ ދެއްކެވި ވާހަކައެއް.\n"މަގްސަދު ހާސިލްވި، ގިނަ މައްސަލަތަކެއް އަދި ހުރީ"\nމަޖިލިހަށް ގަރާރުތަކާއި ބިލްތަކާއި ކުއްލި މައްސަލަތައް ހުށަހެޅުވުމުގައި ޖާބިރުގެ ގާނޫނީ ޓީމުގެ އެހީތެރިކަން ބޮޑެވެ. އެކަމަކު، ގިނަ މައްސަލަތަކަކީ އޭނާގެ އަމިއްލަ ހިޔާލުގެ މައްޗަށް ހުށަހެޅުއްވި މައްސަލަތެކެވެ.\nޖާބިރު ވިދާޅުވި ގޮތުގައި ހުށަހެޅުއްވި ހުރިހާ މައްސަލައަކީ ރައްޔިތުންނާ ގުޅުން ހުރި ކަންކަމެވެ. އެކަންކަން މަޖިލިހަށް ހުށަހެޅުއްވުމަށް ގިނަ ވަގުތުތަކެއް ހޭދަކުރެއްވި ކަމަށް ވެސް ޖާބިރު ވިދާޅުވި އެވެ.\nޖާބިރު ހުށަހެޅުއްވި ގިނަ މައްސަލަތައް މަޖިލިހަށް ބަލައިނުގަނެ، ބޭރުކޮށްލިޔަސް، ޖާބިރު ވިދާޅުވީ އެކަމުގެ ސަބަބުން އޭނާ ކުރައްވާ މަސައްކަތަށް ބަދަލެއް ނާންނާނެ ކަމަށެވެ. ކުރިއަށް އޮތް ތަނުގައި މައްސަލަތައް ހުށަހެޅުއްވުމުގައި ފަސް ޖެހިވަޑައިނުގަންނަވާނެ ކަމަށް ވެސް އޭނާ ވިދާޅުވި އެވެ.\nMP Abdulla Jabir (Kaashidhoo)\nވަޒީރުން މަޖިލިހަށް ހާޒިރުކޮށް ސުވާލު ކުރެއްވުމުގެ ފުރުސަތު ލިބިވަޑައިގަތުމަކީ ސަރުކާރު ޖަވާބުދާރީ ކުރުވުމަށް އެޅިގެން ދިޔަ ވަރަށް ބޮޑު ބާރެއް ކަމަށް ވެސް ޖާބިރު ވިދާޅުވި އެވެ. ޖާބިރުގެ ހުށަހެޅުއްވުމަށް ފޮރިން މިނިސްޓަރު އަބްދުﷲ ޝާހިދާއި ހޯމް މިނިސްޓަރު އިމްރާން އަބްދުﷲ އާއި ޓްރާންސްޕޯޓު މިނިސްޓަރު އައިޝަތު ނަހުލާ މަޖިލިހަށް ވަޑައިގެން ޖަވާބުދާރީވެވަޑައިގެންނެވި އެވެ.\n"އަޅުގަނޑު ހުށަހެޅި މައްސަލަތަކުގެ ސަބަބުން އާންމުން ވަރަށް ބޮޑަށް ހޭލުންތެރިވި. އަޅުގަނޑު ގަބޫލު ކުރާ ގޮތުގައި އެއީ ލިބުނު ވަރަށް ބޮޑު ކާމިޔާބެއް. އާންމުން އެކަން ބަލައިގަތް،" މީގެ އަހަރުތަކެއް ކުރިން ވެސް ކާށިދޫ ދާއިރާގެ ގޮނޑި ފުރުއްވި ޖާބިރު ވިދާޅުވި އެވެ.\nޖާބިރު ވިދާޅުވި ގޮތުގައި އޭނާ ހުށަހެޅުއްވި މައްސަލަތަކާ ގުޅިގެން މަޖިލިހުގައި ވަރުގަދަ ބަހުސްތަކެއް ހިނގުމަކީ މައްސަލަތަކުގެ ސީރިއަސް ކަން ހާމަވެގެން ދިޔަ ކަމެކެވެ.\nމަޖިލީހުގެ ކޮމިޓީއެއްގައި ޖާބިރު. މަޖިލިހަށް އެންމެ ގިނަ މައްސަލަ ހުށަހެޅުއްވި ޖާބިރު ވިދާޅުވި ގޮތުގައި އޭނާގެ މަސައްކަތުން އާންމުން ވަނީ ހޭލުންތެރިވެފައި.-- ފޮޓޯ: މިހާރު\nމިވަގުތު ސްރީ ލަންކާގެ ވެރިރަށް ކޮލަމްބޯގައި ހުންނެވި ޖާބިރު ވިދާޅުވީ 19 ވަނަ މަޖިލިހުގެ ދެ ވަނަ ދައުރުގައި ކުރަން ހުރި މަސައްކަތްތައް ބައިވަރު ކަމަށެވެ. އެއް ކަމެއްގެ ގޮތުގައި އޭނާ ވިދާޅުވީ ސިވިލް ސާވަންޓުންގެ މުސާރަ ބޮޑު ކުރުމަށް ކުރަން ޖެހޭ މަސައްކަތް މަޖިލިހުގެ ތެރެއިން ކުރައްވާނެ ކަމަށެވެ.\n"ރައްޔިތުންނާ ގުޅުން ހުރި އިތުރު ކަންކަން ކުރަން އެބަހުރި. އެ ކަންކަން ފެންނާނެ، ރައްޔިތުންގެ ހައްގުގައި ކުރަން ޖެހޭ މަސައްކަތް ކުރުމުގައި ހުއްޓުމެއް ނާންނާނެ،" ޖާބިރު ވިދާޅުވި އެވެ.\nމަޖިލިހުގައި ހިމެނިވަޑައިގަންނަވާ އެހެން މެމްބަރުންނާ އޭނާއާ ވަރަށް ބޮޑަށް ތަފާތެވެ. ޖަލްސާތަކާއި ކޮމިޓީތަކުގައި އޭނާ އަބަދުވެސް ހުންނަވަނީ ކޯޓު ތުރުކުރައްވައިގެންނެވެ. އެއީ އާންމުންގެ ސަމާލުކަން ހޯދި ކަމެކެވެ.\nޖާބިރު މަޖިލިހުގައި ކުރައްވާ މަސައްކަތަށް އެންމެ ބޮޑު ތައުރީފެއް ކުރައްވާ އެއް ބޭފުޅަކީ، އޭނާގެ އަނބިކަނބަލުން ދިޔާނާ ސައީދެވެ. ދިޔާނާ މީގެ ކުރިން ކުރެއްވި ޓުވީޓެއްގައި ވިދާޅުވީ މަޖިލިހަށް ކަންކަން ހުށަހެޅުއްވުމުގައި ޖާބިރު "ފަތިސް ގަޑީގައި" ވެސް މަސައްކަތް ކުރައްވާ ކަމަށެވެ.\nމިދިޔަ ދައުރުގައި ރައްޔިތުންގެ މަޖިލިހުގެ 47 ޖަލްސާއެއް ބޭއްވި އިރު، 161 މައްސަލައެއް މަޖިލިހަށް ވެއްދި އިރު، ނިމިފައި ވަނީ 118 މައްސަލަ އެވެ. ނުނިމި އޮތީ 43 މައްސަލަ އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އަބްދުﷲ ޖާބިރު (ކާށިދޫ)


Heylaigen enmme furatahma anushka kuranee keehkan ingeytha? – Iru\nހޭލައިގެން އެންމެ ފުރަތަމަ އަނުޝްކާ ކުރަނީ ކީތްކަން އިނގޭތަ؟\nއިންޑިއާގެ ބޭސްވެރިކަމުގައި ބޭނުންކުރާ ޓެކްނިކެއް ކަމުގައިވާ އޮއިލް ޕުލިންގު، މަޝްހޫރު ފިލްމީ ތަރި އަނުޝްކާވެސް ބެނުންކުރާކަން އޭނާގެ އިންސްޓަގުރާމުގައި ހާމަކޮއްފިއެވެ. އަދި މިއީ ފައިދާކުރަނިވި ކަމެއްކަމަށާއި މިކަން ތަޖުރިބާ ކޮއްލުމަށް އޭނާގެ ފޭނުންނާއި އިސްޓަގުރާމް ފޮލޯވަރުންނަށް އޭނާވަނީ ބާރުއަޅާފައިއެވެ.\nމިއީ ދަތުގެ ގިނަ މައްސަލަތަކަށް ހައްލެއްލިބިގެންދާ ފަރުވާއެއްގެ ގޮތުގައި ބަލައިގަނެ ގިނަ ބަޔަކު ތަޖުރިބާ ކުރަމުންދާ ކަމެކެވެ. މިފަރުވާގައި ހެނދުނު ހުސްބަނޑާ ހުރެ އަގައަށް ކުޑަ ތެޔޮކޮޅެއް އަޅައިގެން އިރުކޮޅެއް ވަންދެން ހުރުމަށްފަހު އުކާލަނީއެވެ.\nއަނުސްކާވަނީ އޭނާގެ އިސްޓަގުރާމުގައި ހެނދުނުގެ ވަގުތު ނައިޓުސޫޓުގައި ހުރެ މި ޓެކްނިކު ބެނުންކުރަމުން ނަގާފައިވާ ފޮޓޯއެއް ޝެއަރ ކޮއްފައެވެ.\nކްރިޝް-4 ޝޫޓިންގްއަށް ފަހު ރިތިކް ހޮލީވުޑަށް\nއަދި މިކަމުން ދަތްތަކާއި އަނގައިގެ ސާފުތާހިރުކަމަށް ބޮޑެތި އެހީތަކެއް ލިބޭކަމަށާއި މިހާލަތުގައި އެންމެންވެސް ދިފާއީ ނިޒާމު ވަރުގަދަކުރަންއެދޭއިރު މިއީ ތަޖުރިބާ ކޮއްލުން ރަގަނޅު ބޭނުންތެރިކަމެއްކަން އޭނާވަނީ ފާހަގަކޮއްފައެވެ.\nމިފާއިތުވި ފުރަބަންދުގެ ތެރޭގައި ދިރިއުޅުމުގެ ގިނަ ކަންތަށްތަކެއްގެ ފޮޓޯތަށް އިންސްޓަގުރާމުގައި އޭނާ ހިއްސާކޮއްފައިވާއިރު އޭނާގެ ފިލުމުތަކާބެހޭ ގިނަ މައުލޫމާތުތަށްވެސް ހޫނުކޮށްދަނީ ފޭނުންނާ ހިއްސާކުރަމުންނެވެ.\nއިރު އޮންލައިން މީ ކިހިނެއްވާކަމެއް މިކަން ރަގަޅުކޮއްލާ އިންގޭ ހަބަރު ލިޔާއިރު ލިޔާ ބަސްމަގު ރަނގަޅުކޮއްލުން އެދެން .\nއަނގަ ދޮންނަނީ **ލާފަ ** ދޮވުމަށްފަހު އޭގެ ފަހުންތަ؟ ސާފުކޮށްލަދީބަ އިރު.މވ އިން.\nޚަބަރަށް ވ. ޝުކުރިއްޔާ 🙂


Saudi ge biya investment thakei India ah\nޕްރިންސް މުހައްމަދު ބިން ސަލްމާނާއި ބޮޑު ވަޒީރު ނަރެންދްރާ މޯދީ: ސައުދީގެ ބިޔަ އިންވެސްޓްމެންޓަކެއް އިންޑިއާގައި ކުރަން ވަނީ ހަމަޖެހިފައި\nއިންޑިއާގައި މިހާރު ހިންގާ ހަކަތަ ކުންފުނީގެ ކެޕޭސިޓީތައް އިތުރު ކުރުމުގެ ގޮތުން ސައުދީ އަރަބިއްޔާއިން އިންޑިއާގައި ހަކަތައިގެ ދާއިރާއިން ބޮޑެތި އިންވެސްޓްމެންޓުތައް ކުރަން ނިންމާފައިވާ ކަމަށް އިންޑިއާގެ ބޮޑު ވަޒީރު ނަރެންދްރާ މޯދީ ވިދާޅުވެއްޖެ އެވެ.\nސައުދީގެ ވެރިރަށް ރިޔާދުގައި ކުރިއަށްދާ އިންވެސްޓްމެންޓް ފޯރަމް ސަމިޓުގެ ފުރަތަމަ ދުވަހުގެ ބައްދަލުވުން ނިންމާލުމަށްފަހު މޯދީ، ވިދާޅުވީ، ސައުދީން މިހާރު އޮތީ އިންޑިއާއިން އުފައްދާ ހަކަތައަ ގޭހުގެ ބާވަތްތައް ގަތުމަށް ތައްޔާރަށް ކަމަށެވެ. އަދި ވިދާޅުވީ، ހަކަތައިގެ ދާއިރާއިން ބިލިއަން ޑޮލަރުގެ ބޮޑެތި އިންވެސްޓްމެންޓުތައް އިންޑިއާގައި ކުރަން ސައުދީ ސަރުކާރު ނިންމައި އެކަމުގެ މަސައްކަތަށް ކުރިއަށްދާނެ ކަމަށެވެ.\nމޯދީ ވިދާޅުވީ، މި އިންވެސްޓްމެންޓުތަކުގެ ބޭނުމަކީ، އިންޑިއާގެ އިންޑަސްޓްރިއަލް ވިޔަފާރިތަކަށް އެ ގައުމުގެ އުފެއްދުންތައް ވިއްކާލެވޭނެ ފަހި މާހައުލެއް ގާއިމް ކޮށްދިނުން ކަމަށެވެ. މިގޮތުން އިންޑިއާއިން އުފައްދާ ނުސާފު ތެޔޮ ސައުދީގެ މައި ތެޔޮ ކުންފުނި ކަމަށްވާ އަރަމްކޯ ފެސިލިޓީސް ގަންނަން ހަމަޖެހިފައިވާ ކަމަށް ވެސް މޯދީ ވިދާޅުވި އެވެ. އަދި ވިދާޅުވީ އަރަމްކޯއަށް އެެކު ވެވުނު އެއްބަސްވުމުގެ ދަށުން އަރަމްކޯ ފެސިލިޓީސް އިންޑިއާއިން ކޮންމެ ދުވަހުކު 1.5 މިލިއަން ފީފާގެ ނުސާފު ތެޔޮ ގަންނާނެ ކަމަށެވެ.\nމިއަހަރުގެ ސެޕްޓެމްބަރު މަހު ތެރޭގައި އަރަމްކޯ ފެސިލިޓީސްއަށް ދިން ޑްރޯން ހަމަލާތަކެއްގެ ސަބަބުން އެ ކުންފުނީގެ އޮޕަރޭޝަން ކެޕޭސިޓީ ވަނީ ވަރަށް ބޮޑަށް ދަށްވެފަ އެވެ. އެގޮތުން ލިބުނު ގެއްލުންތަކުގެ ސަބަބުން ކޮންމެ ދުވަހަކު މިލިއަނަކަށްވުރެ ގިނަ ތެޔޮ ފީފާގެ ގެއްލުން ކުންފުންޏަށް ލިބި އެވެ. އެންމެ ބޮޑަށް ގެއްލުންވަނީ ނުސާފު ތެޔޮ ކުންފުންޏަށް ބޭނުންވާ ވަރަށް ނުއުފެއްދިގެން ކަމަށް އެކުންފުނިން ވަނީ މީގެ ކުރިން ވިދާޅުވެފަ އެވެ.\nއިންވެސްޓްމެންޓް ސަމިޓު ނިންމާލުމަށްފަހު މޯދީ ސައުދީގެ ރަސްގެފާނު ސަލްމާން ބިން އަބްދުލްއަޒީޒް އާ ބައްދަލުކުރައްވައި ވިޔަފާރީގެ ގުޅުމާއި ބެހޭ ގޮތުން އިތުރަށް މަޝްވަރާކުރާނެ އެވެ. މި ވިޔަފާރީގެ މަޝްވަރާތަށް އެންމެ ފުރަތަމަ ކުރިއަށް ގެންގޮސްފައިވަނީ ސައުދީގެ ކްރައުން ޕްރިންސް މުހައްމަދު ބިން ސަލްމާން އާއެކުގަ އެވެ.\nސައުދީން ފަށަން އުޅޭ އިންވެސްޓްމެންޓުތަކުގެ މައުލޫމާތު އިތުރަށް ދެމުން މޯދީ ވިދާޅުވީ، އިންޑިއާގެ ހަކަތަ ކުންފުންޏެއް ކަމަށްވާ ބާރަތް ޕެޓްރޯލިއަމް ކޯޕްގެ ތަރައްގީ ކުރުމުގެ ބޭނުމުގައި އެކަނިވެސް ސައުދީން 10 ބިލިއަން ޑޮލަރުގެ އިންވެސްޓްމެންޓުތަށް އެ ކުންފުންޏަށް ކުރާނެ ކަމަށެވެ.\nއިންޑިއާ އިންޑިޔާގެ ބޮޑުވަޒީރު މޯދީ ސައުދީ އަަރަބިއްޔާ


McDonalds inn electric car beynunkuran hiyyavaru dhenee | Mihaaru\nލައިފްސްޓައިލް / މެކްޑޮނަލްޑް\nމެކްޑޮނަލްޑްސް އިން އިނގިރޭސިވިލާތުގައި އިލެކްޓްރިކް ކާރު ބޭނުންކުރަން ހިތްވަރުދެނީ\n01 ޖުލައި 2020 - 07:54\nއެ ކުންފުނިން ބުނި ގޮތުގައި އިނގިރޭސިވިލާތުގެ އެކި ކަންކޮޅުތަކުގައި ހިންގާ އައުޓްލެޓްތަކުގެ ކައިރީގައި އިލެކްޓްރިކް ކާރު ޗާޖްކުރެވޭނެ ޗާޖިން ޕޮއިންޓްތަކެއް ބަހައްޓަން ވަނީ ނިންމައިފަ އެވެ. މިކަން ކުރިއަށް ގެންދަން ނިންމާފައި ވަނީ ޗާޖިން ނެޓްވޯކް ކުންފުނި އިންސްޓަވޯލްޓާ ގުޅިގެންނެވެ. މެކްޑޮނަލްޑްސް އިން ބުނި ގޮތުގައި އެ ކުންފުނީގެ އައިޓްލެޓްތަކުގައި ބަހައްޓާ ޗާޖިން ޕޮއިންޓްތަކުން 20 މިނިޓްގެ ތެރޭގައި 80 ޕަސެންޓަށް ކާރު ޗާޖުކޮށްލެވޭނެ އެވެ.\nމެކްޑޮނަލްޑްސް އިން އިނގިރޭސިވިލާތުގައި 1،300 އެއްހާ އައުޓްލެޓް ހިންގަ އެވެ.\nއެ ތަންތަނުގައި ޗާޖިން ޕޮއިނޓްތަކެއް ބަހައްޓަން ނިންމުމުގެ ކުރިން އެ ކުންފުނިން ވަނީ ޔޫރަޕްގެ އެންމެ ކުރިއަރާފައިވާ ގައުމުތަކުގެ ތެރޭގައި ހިމެނޭ އަދި ތިމާވެއްޓަށް ބޮޑު ސަމާލުކަމެއްދޭ އިނގިރޭސިވިލާތުގައި އިލެކްޓިކް ކާރު ބޭނުންކުރާ މިންވަރު މަދީ ކީއްވެތޯ ބެލުމަށް ދިރާސާއެއް ވެސް ހަދައިފަ އެވެ. އެއިން ދެއްކީ ޗާޖުކުރެވޭނެ ފަސޭހަ ނިޒާމުތަކެއް ހަމަޖެހިފައި ނެތުމުން، ގިނަ ބަޔަކު އެފަދަ އުޅަނދު ބޭނުންކުރަން ޝައުގުވެރިނުވާ ކަމެވެ. އަދި އިލެކްޓްރިކް ކާރު ގެންގުޅޭ ދެބައިކުޅަ އެއްބައި މީހުންނަކީ ފަސޭހަ އިން ކާރު ޗާޖްކުރެވޭނެ ގޮތެއް ވެސް ނެތް މީހުންނެވެ.\n"ޗާޖިން ޕޮއިންޓް އިތުރުކޮށް، ޗާޖްކުރެވޭނެ ފަސޭހަ ގޮތްތައް ހޯދައިދިން ވަރަކަށް އިލެކްޓިކް ކާރު ބޭނުންކުރާ މީހުން އިތުރުވާނެ."\nއެހެންވެ މެކްޑޮނަލްޑްސް އިން ފަހިކޮށްދެނީ އަދި އެ ހިތްވަރު ދެނީ ވީހާ ވެސް ގިނަ ބަޔަކު އިލެކްޓްރިކް ކާރު ގެންގުޅުމަށެވެ. މިކަމަށް ބާރު އެޅުމުގެ ގޮތުން އެ ކުންފުނިން އަންނަނީ މުވައްޒަފުންގެ ތެރެއިން ދުއްވާނެ ކާރެއް ދޭ މުވައްޒަފުންނަށް ވެސް އިލެކްޓިކް ނުވަތަ ހައިބްރިޑް އުޅަނދު ފޯރުކޮށްދެމުންނެވެ.\nއިނގިރޭސި ވިލާތަކީ 2035 އާ ހަމައަށް ދާންވާ އިރަށް އެ ގައުމުގައި ބޭނުންކުރާ ޕެޓްރޯލާއި ޑީސަލް އަޅާ އުނދުފަހަރު ބޭނުންކުރުން ހުއްޓައިލަން އަމާޒު ހިފާފައިވާ ގައުމެކެވެ. އެހެންވެ މެކްޑޮނަލްޑްސް އިން ފެށި މަސައްކަތަކީ އިނގިރޭސި ސަރުކާރުގެ އެ ނިންމުމަށް ވެސް މަގުފަހިކޮށްދޭން ބާރުއަޅާ ކަމަކަށް ވާނެ އެވެ.\nމިކަމާ ބެހޭ ގޮތުން މެކްނޮޑަލްޑްސްގެ އިނގިރޭސިވިލަތާއި އަޔަލެންޑްގެ ސީއީއޯ ޕޯލް ޕޮމްރޯއި ވިދާޅުވީ އިލެކްޓްރިކް އުނދުފަހަރަކީ އިނގިރޭސިވިލާތުގެ ވަރަށް ބޮޑު އަމާޒަކަށްވާތީ، އެކަމުގައި އެހީތެރިވާން ބޭނުންވާ ކަމަށެވެ. އެގޮތުން އެހެން ކުންފުންޏަކުން އިލެކްޓްރިކް ކާރު ޗާޖްކުރާނެ ޕޮއިންޓްތައް ނުބަހައްޓާ މިންވަރަށް އެ ކުންފުނިން އެކަން އެ ގައުމުގައި ފުޅާކުރަން ބޭނުންވާ ކަމަށް ވިދާޅުވި އެވެ.\n"އޭރުން އިލެކްޓިކް ކާރު ބޭނުންކުރާ މީހުންގެ އަދަދު އިތުރުވާން ފަށާނެ. މިކަން ވީހާ ވެސް ބޮޑަށް ފުޅާވުމަށް އަހަރެމެން އެދެނީ،" އޭނާ ވިދާޅުވި އެވެ. "ޗާޖިން ޕޮއިންޓް އިތުރުކޮށް، ޗާޖްކުރެވޭނެ ފަސޭހަ ގޮތްތައް ހޯދައިދިން ވަރަކަށް އިލެކްޓިކް ކާރު ބޭނުންކުރާ މީހުން އިތުރުވެ، އެކަމަށް ޝައުގުވެރިކަން އުފެދޭނީ. މިއީ ތިމާވެއްޓަށް ކުރެވޭ ވަރަށް ހާއްސަ މަސައްކަތެއް."\nއެއްގަމު އުޅަނދުފަހަރު އުފައްދާ ދުނިޔޭގެ ބޮޑެތި ކުންފުނިތަކުގެ އެންމެ ހާއްސަ އެއް މަސައްކަތަކީ ވެސް މިހާރު އިލެކްޓްރިކް ކާރުތައް އުފެއްދުމެވެ.\nތިމާވެށި ދަތުރުފަތުރު ކެފޭ/ރެސްޓޯރެންޓް އިނގިރޭސިވިލާތް ވެހިކަލްތައް ޕެޓްރޯލް އިއާދަކުރަނިވި ހަކަތަ ކްލައިމެޓް ޗޭންޖް ދުނިޔެ ހޫނުވުން މެކްޑޮނަލްޑް ޑީސަލް އެމެރިކާ


#Column : Madheenage islaamee dhaulathun kurimathilaan jehunu emme muhimmu thin massala - 1 - One Online\nމަދީނާގެ އިސްލާމީ ދައުލަތުން ކުރިމަތިލާން ޖެހުނު އެންމެ މުހިންމު ތިން މައްސަލަ - 1\nކައުސާހިބާ ސައްލަﷲ އަލައިހި ވަސައްލަމަ މަދީނާއަށް ހިޖްރަކުރެއްވުމަށްފަހު އިސްލާމީ ތަހްރީކުގެ މަރުކަޒަކީ މަދީނާ ކަމުގައި ހަމަޖެއްސެވިއެވެ. މަދީނާގައި އިސްލާމީ ދައުލަތެއް ޤާއިމުކުރެއްވިއެވެ. މަދީނާގެ ވެށިއޮތްގޮތުން އެކަމާގުޅިގެން މައްސަލަތަކެއް އުފެދުމަކީ ޠަބީއީކަމެކެވެ. ނުވެނުދާނެކަމެކެވެ. އެދުވަސްވަރު އިސްލާމީ ދައުލަތާ ކުރިމަތިވަމުންދިޔަ މައްސަލަތަކުގެ ތެރެއިން ކޮންމެ މައްސަލައަކީ ވެސް ހަމައެކަނި މަތިމަތީން ނަޒަަރު ހިންގައިލެއްވުމަށްފަހު ދޫކޮށްލެއްވޭ ކަހަލަ މައްސަލައެއް ނޫނެވެ. އާދޭހެވެ. އެއިން ކޮންމެ ކަމަކީވެސް މުސްތަޤިއްލު ހައްލެއް ބޭނުންވާ ކަމެކެވެ. އޭގެތެރެއިން ވަކިން މުހިންމު ތިން މައްސަލައެއް ޚާއްސަ އިސްކަމެއް ދެއްވައިގެން ހައްލު ކުރައްވަން ޖެހިވަޑައިގެންނެވިއެވެ. އިތުރުސާހިބާ ސައްލަﷲ އަލައިހި ވަސައްލަމަ އެތިން މައްސަަލަޔަށް ހޯއްދެވި ހައްލުތަކަކީ އިންސާނީ ބުއްދިތައް ހައިރާންވާފަދަ ފުރިހަމަ ހައްލުތަކެކެވެ. އެތިން މައްސަލަޔަކީ:\n1. މުހާޖިރުން މަދީނާގައި ވަޒަންވެރި ކުރެއްވުމާއި އެބޭކަލުންނާއި އިސްލާމީ ދައުލަތުގެ މައީޝީ މައްސަލަ ހަމަޖެއްސެވުން.\n2.ސިޔާސީ އަދި އަސްކަރީ މައްސަލަ (މައްކާ އާއި މަދީނާގައި ތިބި އިސްލާމީ ތަހްރީކުގެ ދުޝްމިނުންގެ ޢުދުވާނީ ހަމަލާތަކުން މުސްލިމުންނާއި، އިސްލާމީ ދައުލަތް ޙިމާޔަތްކުރެއްވުމާއި، ދައުލަތާއި ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށްދެއްވުމުގެ މައްސަކަ)\n3.ޡަޤާފީ މައްސަލަތައް (މުސްލިމުންގެ ތައުލީމާއި ތަރްބިޔަތުގެ ކަންތައްތައް އެދެވޭ ގޮތެއްގައި އިންތިޒާމު ކުރެއްވުމާއި، މުސްލިމުންނަށް އެއުރެންގެ ދީނީ އަޅުކަން އަދާކުރެވޭނެ އެކަށޭނަ އިންތިޒާމުތަކެއް ހަމަޖެއްސެވުމުގެ މައްސަލަ)\n1. މުހާޖިރުން މަދީނާގައި އާބާދުކުރެއްވުމާއި، އެބޭކަލުންގެ މައީޝީ މައްސަަލަ ހައްލުކުރެއްވުން\nމައްކާއަކީ ރުއްގަސްނުހެދޭ ސަހަރާވީ ރަށެކެވެ. އެރަށުގެ އަހްލުވެރީންގެ މަސައްކަތަކީ ވިޔަފާރިއެވެ. ނަމަވެސް މަދީނާއަކީ އާރޯ ވިޔަނަ ބިމެކެވެ. އެހެންކަމުން މަދީނާގެ އަހްލުވެރީންގެ މައިގަނޑު މަސައްކަތަކީ ދަނޑުގޮވާންކުރުމެވެ. މަދީނާގެ ވިޔަފާރި އަށްއޮތީ ޔަހޫދީން އަތްގަދަކޮށްފައެވެ. ވިޔަފާރި އަކީ ތަންކޮޅެއް މިނިވަން މަސައްކަތެކެވެ. މައްކާގެ އަހްލުވެރީންވަނީ ވިޔަފާރީގެ ޒަރީއާއިން ބޭރު ކަރަކަރަޔާވެސް ގުޅުން އުފައްދައިފައެވެ. މެދުއިރުމަތީގެ ރަސްރަސްކަލުންގެ ދަރުބާރުތަކާ ހަމަޔަށްވެސް އެމީހުންނަށްވަނީ ވާސިލުވެވިފައެވެ. އެހެންކަމުން މައްކާގެ މީހުންގެ ނަޒަރުގައި ވިޔަފާރީއަކީ ގަދަރުހުރި މަސައްކަތެކެވެ. ދަނޑުވެރިކަމަކީ ތަންކޮޅެއް ސަހަލު މަސައްކަތެކެވެ. މި ޚިޔާލު އުފެދި އަށަގަތުމުގެ ވެސް އެތައް ސަބަބުތަކެއްއޮތެވެ. އޭގެ އެންމެ މައިގަނޑު އެއް ސަބަބަކީ ޔަޘްރިބުގެ ދަނޑުވެރިކަން ކުރާ ޤަބީލާތަކުގައި އަށަގެންފައިއޮތް ބިންވެރީންގެ އިސްތިބުދާދީ ނިޒާމެވެ. އެ ނިޒާމު ޤާއިމުވެފައި އޮންނަތާ އެތަކެއް ސައްތަ އަހަރެއްފާއިތުވެފައިވުމެވެ. ދަނޑުހައްދާ މީހުންނާއި ގޮވާންކުރާ މީހުންނާމެދު އެނިޒާމުގައި ބެލެވެނީ ނޯކަރުން ކަމުގައެވެ. ފެމުސްވެރީން ކަމުގައެވެ. އެހެންކަމުން މަސައްކަތްކުރުމާމެދު ބެލެވެމުން އަންނަނީ ނިކަމެތިކަމުގެ ނަޒަރަކުންނެވެ. އަނެއްކޮޅުން ބިންވެރީން ގެންދިޔައީ ދަނޑުގޮވާންކުރާމީހުންގެ ފެލައިގެން ހުއްދަނޫން އެތަކެއް މަންފާތަކެއްވެސް ހޯދަމުންނެވެ. އެހެންކަމުން ދަނޑުވެރީން ތިބީ އެބައިމީހުްނގެ އަސާސީ ޙައްޤުތަކުންވެސް ވަރަށް ބޮޑަށް މަހްރޫމުވެފައެވެ.\nމަދީނާއަށް ހިޖްރަކުރައްވަމުން ގެންދެވި މުހާޖިރުންގެ މައީޝީ ހާލުކޮޅު ހުރީ ވަރށް ނިކަމެތިކޮށެވެ. އެބޭކަލުން އަންސާރުންގެ އަރިހަށް މަދީނާއަށް ހިޖްރަކުރައްވަމުން ގެންދެވީ ހުސްއަތްޕުޅާއެވެ. އަމިއްލަފުޅު ހަށިކޮޅާއިގެންނެވެ. ހުރިހާ މިލްކިއްޔާތެއް ދޫކޮށްލައްވައިފައެވެ. އެބޭކަލުން ނަކަށް ދަނޑުގޮވާން ކުރައްވާކަށެއް އެނގިވަޑައެއް ނުގަންނަވައެވެ. އަނެއްކޮޅަށް އެބޭކަލުންނަށް ވާރުތައިން ލިބިވަޑައިގެންފައިވަނީ ދަނޑުވެރިކަމަށް ނަފުރަތު ކުރެއްވުމުގެ ޘަޤާފަތެކެވެ. އެހެންކަމުން މަދީނާގެ ދަނޑުވެރި ސަރަހައްދުގެ ބިންތަކުގައި އެބޭކަލުން އާބާދުކުރެއްވޭކަށެއް ނެތެވެ. ކައުސާހިބާ ސައްލަﷲ އަލައިހި ވަސައްލަމަ މައްސަލައިގެ އެތެރެއާއި ބޭރުގެ ހުރިހައި ހަޤީޤަތްތަކެއް ފިސާރި ފުރިހަމަޔަށް ދެނެވަޑައިގަންނަވައެވެ. އެހެންކަމުން ކައުސާހިބާ ސައްލަﷲ އަލައިހި ވަސައްލަމަ މުހާޖިރިއްޔަ ބޭކަލުންގެ މައީޝީ މައްސަލައިގެ ވަގުތީ ހައްލެއްގެ ގޮތުން ރޭއްވެވި މަޝްރޫޢަކީ އުސޫލީގޮތުންބަލާއިރު އިސްލާމްދީނުގެ ޒަކާތުގެ ނިޒާމުގެ ބައެކެވެ. އެރޭއްވެވުމުގެ ބައެއް މުހިންމު ނުކުތާތައް ތިރީގައި މިދަންނަވަނީއެވެ.\nހ. މުހާޖިރުންގެ މައީޝިއްޔަތުގެ ބިންގާ އެޅުއްވި މުއާޚަތު ނުވަތަ އުޚުއްވަތްތެރިކަމުގެ މައްޗަށެވެ. މުއާޚާތުގެ މާނައަކީ އެންމެހައި މުސްލިމުންނަކީ އަޚުން އުޚުތުން ތަކެކެވެ. އެހެންކަމުން މުސްލިމުން މައީޝީ ގޮތުން ދިރިއުޅޭންވާނީ ހެޔޮލަފާ އާއިލާއެއްގެ މެމްބަރުން ހަމަހަމަކަމާއި، އެއްބަޑު އެއްބަފާ ކަމުގެ ބިންގަލުގެ މަތީގައި ދިރިއުޅޭ ފަދައިންނެވެ. އެންމެން ކައިބޮއިހަދާންވާނީ އެއްސުފުރާއެއްގެ މަތީގައެވެ. ގެއްލުމާއި ، ފައިދާއަކީ އެންމެން އެއްވަރަށް އެންމެން އެކުގައި ހިއްސާކުރާންޖެހޭކަމެކެވެ. އެކަކުވެސް އަނެކަކު ދިރިއުޅެނީ ތިމާގެ ހެވަތައިގައި ކަމަށް ބަލައިގެން ނުވާނެއެވެ. މާތްﷲ ގެ ދީލަތިވަންތަ ރިޒުގު ވަނީ އެންމެނަށްޓަކައެވެ. އެންމެން އެއިން ބޭނުން ފުއްދުމަށެވެ.\nށ. މަދީނާގެ އައު އިޤްތިސާދު ބިނާކުރެއްވީ ދަނޑުވެރިކަމާއި ވިޔަފާރީގެ މައްޗަށެވެ.\nނ. ވިޔަފާރި ފިޔަވައި އެހެނިހެން މަސައްކަތްތަކާ މެދު މުހާޖިރުންގެ ހިތްޕުޅުގައި އުފެދިފައިއޮންނަ ވިރާސީ ތައައްސުބު ނައްތައިލެއްވޭނެ ގޮތްތައް ރާއްވަވައި ހަމަޖެއްސެވިއެވެ.\nރ. އިތުރުސާހިބާ އެކަށައަޅުއްވައި ހިންގައިލެއްވި މައީޝީ މަޝްރޫޢުގައި މަސައްކަތްކުރުމާމެދު ބައްލަވައިފައިވަނީ ހުތުރުކަމެއް ކަމުގައެއް ނޫނެވެ. އަދި ކީއްތޯއެވެ. އެއީ އިންސާނާއަށްޓަކައި ފަޚުރެއްކަމުގައެވެ. މަދީނާގެ އައު އިޤްތިސާދުގައި ރައުސުމާލިއްޔަތަކަށް ވެސް ބިންވެރިކަމަކަށްވެސް އަދި މިނޫންވެސް ބޮޑުންގެ ބާރު ހިނގާ އުސޫލަކަށް ކުޑަވެސް ޖާގައެއް ނެތެވެ.\nކައުސާހިބާ ސައްލަﷲ އަލައިހި ވަސައްލަމަގެ ރައްބާނީ ޝަޚްޞިއްޔަތުގެ ސަބަބުން އަންސާރުންގެ ހިތްޕުޅުތަކުގައި ވަނީ އިސްލާމީ ރޫހު ވަރުގަދަޔަށް ހޭލައިފައެވެ. ދީނީ ޙަޤީޤަތްތަކާއި ދީން އެދޭގޮތް އެބޭކަލުންނަށްވަނީ ވަރަށް ފުރިހަމަޔަށް މޭރުންވެވަޑައިގެންފައެވެ. ވިސްނިވަޑައިގެންފައެވެ. އެބޭކަލުން އެކަންކަން ބަލައިގެންނެވީ އިންސާނީ ހަށިތަކުގައި ލޭއުފެދި ދައުރުވާ ފަދައިންނެވެ. އެހެންކަމުން އެބޭކަލުން އިސްލާމީ އިޚާވަތު ޤަބޫލުކުރެއްވީ ނުހަނު ޝައުޤުވެރިކަމާއި ޖޯޝާއި ފޯރިޔާއެކުގައެވެ. އިތުރުސާހިބާގެ އިރްޝާދާ އެއްގޮތަށް ކޮންމެ އަންސާރިއްޔަ ބޭކަލެއްވެސް މަހާޖިރިއްޔަ ބޭކަލަކު އަޚެއްކަމުގައި ހެއްދެވިއެވެ. އެބޭކަލުންގެ އުފުލޭ މުދަލާއި ނުއުފުދޭ މުދަލުގެ ހިއްސާދާރެއް ކަމުގައި ހެއްދެވިއެވެ. އަންސާރުންކުރެ ބޮޑެތި ގޯތިތައްހުރި ބޭކަލުން އެބޭކަލުންގެ ގޯތީގެ ހުހަށް އޮތްބައި މުހާޖިރުންނަށް ދެއްވިއެވެ. މިގޮތުން އެންމެ ފުރަތަމަ މުހާޖިރުންނަށް ތަނަވަސްބިމެއް ހަދިޔާކުރެއްވި ބޭކަލަކީ ޙާރިޘަތުބުނުއް ނުއުމާން ރަޟިޔަﷲ އަންހުއެވެ. އެބިމަކީ އަލްމަސްޖިދުއްނަބަވީގެ ބިއްދޮށުގައި އޮތް ތަނަވަސް ބިމެކެވެ. ކައުސާހިބާ އެބިމުގައި ވަޒަންވެރިކުރެއްވީ ޒުހުރަތުވަންހައިގެ މުހަޖިރުންނެވެ. އަބްދުއްރަހްމާން ބިން އައުފު އަޟިޔަﷲ އަންހު އެބިމުގައި ބޮޑު ހަވޭއްޔެއް ބިނާކުރެއްވިއެވެ. ގޯތިތަކުގައި ހުސްޖާގަނެތް އަންސާރުން މުހާޖިރުންނައެކު ދިރިއުޅުއްވަމުން ގެންދެވީ އެއްއާއިލާއެއް ފަދައިން އެއް ހިޔާވައްސެއްގައެވެ. އަންސާރުންނާއި، މުހާޖިރުންނަކީ ގެއްލުމާއި ފައިދާގެ ވެސް ހަމަހަމަ ހިއްސާދާރުންނެވެ. ކުރީންވެސް ދެންނެވިފަދައިން މުހާޖިރުންނަކަށް ދަނޑުވެރިކަމުގެ ހުނަރުތަކެއް ފުރިހަމަޔަކަށް އެނގިވަޑައެއް ނުގަނެއެވެ. އެހެންކަމުން އުންމަތުގެ އިޤްތިސާދުގައި މުހާޖިރުންގެ ދައުރެއްކަމުގައި ހަމަޖެއްސެވީ ވިޔަފާރިގެ ދައުރެވެ. ނަމަވެސް އިތުރުސާހިބާގެ ނަސޭހަތްޕުޅުގެ ސަބަބުން މުހާޖިރުންގެ ހިތްޕުޅުތަކުންވަނީ ދަނޑުވެރިކަމާއި ދަނޑުވެރީންނާ މެދު އެހައިތަނަށްއޮތް ވިރާސީ ތަޢައްސުބު މުޅީން ފިލައިފައެވެ. މަސައްކަތުގެ ތަފާތު ދާއިރާތަކާމެދު އެބޭކަލުންގެ ވިސްނުންފުޅުވަނީ ނުހަނު ސަރީޙުކޮށް ބަދަލުވެފައެވެ.\nކުރީންވެސް ދެންނެވިފަދައިން އަންސާރުންގެ މައީޝަތު ބިނާވެފައިއޮތީ ދަނޑުވެރިކަމުގެ މައްޗަށެވެ. ޔަހޫދީންތިބި މަދީނާގައިކުރެވޭ ހުރިހައި ބާވަތްތަކެއްގެ ވިޔަފާރި އެބައިމީހުންގެ މުށުތެރެޔަށް ގެނެސްގެންނެވެ. އެހެންކަމުން އަންސާރުންނަށް ޖެހިވަޑައިގެންފައިވަނީ އެބޭކަލުންގެ ދަނޑުވެރިކަމުގެ ހުރިހާ އުފެއްދެވުންތަކެއް ޔަހޫދީންނަށް ނުއަގުގައި ވިއްކަވާށެވެ. ގޮވާން ކަނޑުއްވައި ނިމުމާއެކު ޖެހިވަޑައިގަންނަވަނީ ޔަހޫދީންނަށް ވިއްކައިލައްވާށެވެ. އޭގެ މުހިންމު ދެ ސަބަބެއް އޮތެވެ. އެއްސަބަބަކީ ލިބިވަޑައިގަންނަވާ ގޮވާމާއި މޭވާ އާއި ތަރުކާރީ ވަގުތުން ޔަހޫދީންނަށް ވިއްކައިނުލައްވައި މަޑުމަޑުން ވިއްކަވަމުން ގެންދަވަން އަންސާރުންގެ މައީޝީހާލު ކޮޅު ތަންނުދިނުމެވެ. އަނެއްކަމަކީ ޔަހޫދީ މަހްޖަނުންނާއި ސުއްރާފުން ގޮވާން ކަނޑާއިރަށް އެތަކެތި އަވަހަށް ވިއްކަން މަޖްބޫރުކުރުމެވެ. ޔަހޫދީން ދަނޑުވެރީންނަށް ރިބާގެ ދަރަނި ދޫކުރަނީ ގޮވާން ވަގުތުން ވިއްކުންވެސް ޝަރުތުކޮށްފައެވެ. މިގޮތުން ޔަހޫދީން ގެންދަނީ އެތައްގޮތަކުން އަންސާރުންގެ ކިބައިން ހުއްދަ ނޫން ބޮޑެތި މަންފާތަކެއް އަތުލަމުންނެވެ. ޔަހޫދީންވަނީ އަންސާރުން އެބައިމީހުންގެ ދަރަންޏާއި ރިބާގެ ދަލުގައި ވަރުގަދަޔަކަށް މައްސައިފައެވެ. އެމީހުން އަންސާރުންނަށް ދަރަނި ދޫކުރަނީ ވަރަށް ބޮޑެތި އިންސައްތަތަކެއްގެ ސޫދާއެކުގައެވެ. ގޮވާންކަނޑާ ދުވަސްވަރު ގޮވާމުގެ އަގުވައްޓައިލުމަކީ ވެސް ޔަހޫދީ ވިޔަފާރީވެރީންގެ އާދައެކެވެ. ދުވަސްކޮޅެއްކޮށްލައިފައި ހަމައެތަކެތި އަންސާރުންނަށް ވިއްކަނީ އެތައް ގުނައެއް އަގުބޮޑުކޮށްފައެވެ.


ލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެންޕިއަންޝިޕް 2019\nލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެންޕިއަންޝިޕް މުބާރާތް 17 ނޮވެމްބަރ 2019 އިން 20 ނޮވެމްބަރ 2019 އަށް ބޭއްވުމަށް ވަނީ ހަމަޖެހިފައެވެ. މި މުބާރާތް ބޭއްވުމަށް ހަމަޖެހިފައިވަނީ އޯޕަން އިވެންޓެއްގެ ގޮތުގައެވެ. ވީމާ، 07 ނޮވެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން އެންޓްރީ ފޯމް ބެޑްމިންޓަން އެސޯސިއޭޝަނަށް ހުށައެޅުމަށް ދެންނެވީމެވެ.\nފޭސްބުކް ޕޭޖްBadminton Association of Maldives\nއެންޓްރީ ފޯރމް ހުށައެޅުމުގެ ފަހުގެތާރީޚް:\n07 ނޮވެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން ބެޑްމިންޓަން އެސޯސިއޭޝަން އޮފީހަށް ހުށައެޅުމަށް ދެންނެވީމެވެ.\nމުބާރާތާބެހޭ އިތުރު މަޢުލޫމާތު ހޯއްދެއްވުމަށް ސަރުކާރު ބަންދުނޫން ކޮންމެ ދުވަހެއްގެ ހެނދުނު 9:00 އިން 12:00 އަށް އަދި މެންދުރުފަހު 13:00 އިން 16:00 އަށް މިއެސޯސިއޭޝަންގެ ފޯންނަމްބަރ: 3314057 އަށް ގުޅުއްވުން އެދެމެވެ.\nމި މުބާރާތާބެހޭ އިތުރު މަޢުލޫމާތު ކުރިއަށްއޮތް ހަފްތާގައި ޝާއިއު ކުރެވޭނެ ވާހަކަ މައުލޫމާތަށްޓަކައި ދަންނަވާލީމެވެ.\n26 އޮކްޓޫބަރު 2019\nޕަބްލިޝްކުރި ތާރީޚު: 26 އޮކްޓޫބަރު 2019\n- ބީ.އޭ.އެމް ޗެމްޕިއަންޝިޕް 2019


އެޑިޔުކޭޝަން މިނިސްޓަރ ރާއްޖޭގެ ހުރިހާ ސްކޫލްތަކެއްގެ ވެރިންނާއި ބައްދަލުކުރައްވަނީ\nއެޑިޔުކޭޝަން މިނިސްޓަރ ޑރ. އާއިޝަތު ޝިހާމް ހަތަރު އަތޮޅެއްގެ ސްކޫލްތަކުގެ ވެރިންނާއި މިއަދު ބައްދަލުކުރައްވައިފި އެވެ.\nފާއިތުވީ ތިން އަހަރު ދުވަހުގެ ތެރޭގައި ސްކޫލްތަކުގެ ހާލަތު ބެއްލެވުމަށް މިނިސްޓަރ ވަނީ ރާއްޖޭގެ ހުރިހާ ސްކޫލަކަށް ޒިޔާރަތްކުރައްވާފައެވެ. ދެ ދުވަހުގެ މުއްދަތަކަށް ކުރިއަށްގެންދަވާ މި ބައްދަލުކުރެއްވުމުގެ މަގްސަދަކީ މިނިސްޓަރގެ ދަތުރުފުޅުތަކަށް ފަހު މިހާރު ސްކޫލްތަކުގެ ހާލަތު ހުރި ނެތްގޮތް ބެއްލެވުމެވެ.\nމިނިސްޓަރ ރާއްޖޭގެ ހުރިހާ ސްކޫލްތަކުގެ ޕްރިންސިޕަލުންނާއި ބައްދަލުކުރެއްވުމުގެ މަޝްރޫއުގެ ފުރަތަމަ ބުރުގައި މިފަހަރު ބައްދަލުކުރައްވާފައިވަނީ ވ، މ، ލ އަދި ގއ. އަތޮޅުގެ ހުރިހާ ސްކޫލްތަކެއްގެ ވެރިންނާ އެވެ. އަދި އިތުރު އަތޮޅުތަކުގެ ސްކޫލްތަކުގެ ވެރިންނާއި ބައްދަލުކުރެއްވުން ކުރިއަށް އޮތް ތިން ހަފްތާގެ ތެރެއަށް ތާވަލުކުރެވިގެންދާނެއެވެ.\nމިނިސްޓަރ ގެ މި ބައްދަލުކުރެއްވުމުގައި މި ސަރުކާރުގެ ތައުލީމީ ސިޔާސަތުގެ ދަށުން އެއްވެސް ކުއްޖަކު ބާކީނުކުރުމަށް އެޑިޔުކޭޝަން މިނިސްޓްރީން ކުރައްވަމުންގެންދާ މަސައްކަތްތަކުގެ މައުލޫމާތު ސްކޫލްތަކުގެ ވެރިންނާއި ހިއްސާކުރެއްވިއެވެ. އަދި ސްކޫލުތަކުގެ ދަރިވަރުންގެ ތައުލީމީ ފެންވަރު އިތުރަށް މަތިކުރުމާއި ބެހޭ ގޮތުންނާއި، ސްކޫލުތަކަށް ދިމާވާ ދަތިތަކާބެހޭ ގޮތުން ވާހަކަދެކެވި އެކަންތައްތައް ހައްލު ކުރެވިދާނެ ގޮތްތަކާބެހޭގޮތުން މަޝްވަރާ ކުރެއްވި އެވެ.\nމީގެ އިތުރުން ވޭތުވެ ދިޔަ ތިން އަހަރު ދުވަހުގެ ތެރޭގައި ތައުލީމީ ނިޒާމުގެ ތެރެއިން ސްކޫލްތަކަށް ލިބިފައިވާ ކުރިއެރުންތަކަކީ ކޮބައިތޯ ބައްލަވާލައްވައި، އިތުރަށް މަސައްކަތްކުރަންވީ ދާއިރާތަކާއި ގުޅޭ ގޮތުން މަޝްވަރާކުރެއްވި އެވެ.\nމި ބައްދަލުވުމުގައި މިނިސްޓްރީގެ ފަންނީ ބޭފުޅުން މެދުވެރިކޮށް ސްކޫލްތަކަށް ބޭނުންވާ މައުލޫމާތުތައް ޕްރިންސިޕަލުންނަށް ފޯރުކޮށްދެވޭނެ އެވެ. އެގޮތުން، ފައިސާ އާއި މުވައްޒަފުންނާއި ގުޅުންހުރި ކަންކަމުގައި އަމަލުކުރަންވީ ގޮތުގެ މައުލޫމާތާއި، ޓިވެޓް، ދަސްވާރު އަދި ބީޓެކް ފަދަ ޕްރޮގްރާމްތަކުގެ މައުލޫމާތު ކަމުގެ ފަންނީ ބޭފުޅުން މެދުވެރިކޮށް ހިއްސާކުރެވޭނެއެވެ.


REPORT: Fikkandaigen dhaa varuge vaahakathakeh: Thimarafusheegai harukashi fikuru moolaifi! | ThePress\nފިތްކަނޑައިގެންދާ ވަރުގެ ވާހަަކަތަކެއް: ތިމަރަފުށީގައި ހަރުކަށި ފިކުރު މޫލައިފި!\n01 December 2020, 12:21\nހަރުކަށި ފިކުރު ފެތުރެމުން ދާކަން ރަސްމީކޮށް އެނގިފައެއް ނެތް: ކައުންސިލްގެ ރައީސް\nތީރު ޖަހަން ފަރިތަކޮށް ވަކި ޖަމާއަތުގައި މީހުން ނަމާދު ކުރި!\nތ. ތިމަރަފުށި / ފޮޓޯ: ސޯޝަލް މީޑިއާ\nދީނީ ހަރުކަށި ފިކުރުގެ ވިސްނުން ގެންގުޅޭ ފަރާތްތަކާއި އެފަދަ ފަރާތްތަކުން ކުރަމުން ދާ މަސައްކަތާ ދެކޮޅަށް ކަމާބެހޭ ފަރާތްތަކުން ހާއްސަ އޮޕަރޭޝަންތައް ފަހަކަށް އައިސް އަންނަނީ ހިންގަމުންނެވެ. އެގޮތުން ދާދި ފަހުން ވަނީ ތ. ތިމަރަފުށީގައި ހަރުކަށި ފިކުރުގެ ބަޔަކު ތިބި ކަމުގެ ހަބަރުތައް ފެތުރި އެކަމުގެ ކަންބޮޑުވުން މީހުންގެ ހިތްތަކަށް ވަދެފައެވެ.\n2900 މީހުންގެ އާބާދީއެއް އޮތް ތ. ތިމަރަފުއްޓަކީ ވެސް ދީނީ ހަރުކަށި ފިކުރުގެ މީހުން އުޅޭ ރަށެކޭ ބުނުމުން ބައެއް މީހުން ހައިރާން ވެދާނެއެވެ. 1200 އެއްހާ މީހުން މިހާރު އުޅެމުންދާ ތިމަރަފުށީގައި ދީނީ ހަރުކަށި ފިކުރުގެ ޖަމާއަތުގައި 50 އެއްހާ މީހުން އުޅޭ ކަމާއި އެވާހަކަތައް ދައްކަމުން ދާއިރު އެއީ ކަންބޮޑުވާން ޖެހޭ ކަމެކެވެ. އެއީ އޭގެ ތެރޭގައި ހިމެނޭ ޒުވާނުންގެ އަދަދު ގިނަ ކަމުންނެވެ.\nތިމަރަފުށީގައި ހަރުކަށި ފިކުރު ފެށުނު ގޮތް:\n1995 އިން 2005 އާ ދެމެދު އެރަށުގައި އުޅުނު ޒުވާނުންގެ އާބާދީގެ ތެރެއިން މަސްތުވާތަކެތީގެ ވަބާގައި ޖެހިފައި ތިބި ބައެއް މީހުން އުޅުނު ކަމީ ހިތާމަ ކުރަން ޖެހޭ މައްސަލައެކެވެ. ނަމަވެސް އޭގެ ފަހުން އެ ރަށުގައި މި ފަދައިން އުޅުނު ގިނަ ޒުވާނުން ތަކެއްގެ ދިރިއުޅުން ބަދަލުވެގެން ދިޔައީ ދީނީ ކަންކަމަށް ލޯބި ޖެހިގެންނެވެ. މިއީ ރަށުގައި ދިރިއުޅެމުން ދިޔަ އެތައް ބަޔަކު އުފާކުރި ކަމެއްވެސް މެއެވެ.\nތިމަރަފުށި ސްޓޭޑިއަމްގައި އެ ރަށުގެ ޒުވާނުން ފުޓްބޯޅަ ކުޅެނީ / ފޮޓޯ: ދަ ޕްރެސް\nދީނީ ކަންކަމަށް ސަމާލުކަން ދޭ ޒުވާނުން ގިނަވިއެވެ. ކުޅިވަރަށް ބޮޑު ތަރުހީބެއް އޮތް އެ ރަށުގެ ޒުވާނުން ތަކަކަށް އައި ބަދަލު ފެނި ގިނަ ބަޔަކު ދުށީ އެއީ ހެޔޮ ފާލެއްގެ ގޮތުގައެވެ. ނަމަވެސް ފަހުން ކަންތައް ބަދަލުވެ މީހުންގެ ތެރޭގައި އޮތް އެއްބައިވަންތަކަން ގެއްލި ރަށު މީހުންގެ ތެރެއިން އެއްބަޔަކު ވަކިވެގަތް ހިސާބުން މަންޒަރު މުޅިން ބަދަލު ވިއެވެ.\n"ދަ ޕްރެސް" އަށް މައުލޫމާތު ދެމުން އެރަށުގެ މީހަކު ބުނީ އެކަން ފެށިގެން ގޮސްފައި ވަނީ ރަށުގައި އުޅޭ މީހެއްގެ ފަރާތުން ކަމަށެވެ. އެގޮތުން އެ ރަށުގެ ޒުވާނަކު ވަރަށް ގިނައިން މާލެއަށް ގޮސް އުޅޭ ކަމަށާއި އެއް ދަތުރެއްގައި މާލޭގައި އުޅެފައި އޭނާ ރަށަށް ދިޔަ އިރު އޭނާއަށް ހުރީ ވަރަށް ބޮޑެތި ބަދަލުތަކެއް އައިސްފައި ކަމަށް އޭނާ ކިޔައިދިނެވެ. އެމީހާ ހުރީ ބޮލުގައި ފަގުޑިއެއް އަޅައި ޖުއްބާއެއް ލައި، ފަޓުލޫނު ތަނބިކައްޓާ ހަމައަށް ކުރުކޮށްފައި ކަމަށް އޭނާ ބުނެއެވެ.\nތިމަރަފުށީގެ މިސްކިތެއް ކައިރިން މީހަކު ހިނގާފައި ދަނީ / ފޮޓޯ: ދަ ޕްރެސް\nއޭނާ ރަށަށް ދިއުމުން އޭނާގެ ބަސް އަހައި އެތައް ޒުވާނުންނެއް ބަދަލުވާން ފެށިއެވެ. އެގޮތުން ގަޑިން ގަޑިއަށް ނަމާދު ކުރަން މިސްކިތަށް އެރުން އިތުރުވެ އެމީހުން ކުރިން އުޅެމުން ދިޔަ ނުރަނގަޅު އާދަތަކުން ދުރަށް ޖެހެން ފެށި ތަން ފެނިގެން ދިޔަ ކަމަށް ވެސް ރަށުގެ ރައްޔިތަކު ބުންޏެވެ. އޭނާ ދައްކަމުން ދިޔަ މަގަށް މަޑުމަޑުން ހެއްލެމުން ދިޔަ މީހުން އިތުރުވަމުން ދިޔައިރު އޭނާ މާގިނަ ދުވަސްތަކަކަށް ރަށުގައި މަޑު ނުކުރާ ކަމަށް ވެއެވެ. އޭނާ އެ ރަށަށް ގޮސް އުޅޭތަން ފެންނަނީ ދޭތެރެ ދޭތެރެއިންނެވެ. ދެން އަނެއްކާވެސް އޭނާ ދުވަސްކޮޅަކަށް ނުފެންނަ ކަމަށް އެމީހާ ކިޔައިދިނެވެ.\n"ރަށުގައި ތުނބުޅި ދިގުކޮށްފައި ފައިކުރި އޮޅާފައި ސުންނަތަށް އުޅޭ މީހުން ވަރަށް ގިނަ ވާނެ. އެކަމަކު އެންމެންނަކީ އެ ހަރުކަށި ފިކުރަށް އުޅޭ މީހުންނެއް ނޫން. މިއީ ވަކިން ޖަމާއަތް ހަދައިގެން އުޅޭ ވަކި ބައިގަނޑެއް. މި މީހުން ތިބޭ ތަންތަނުގައި ދައްކާ ވާހަކަތަކުން ހީވާނީ ސީދާ ރަސޫލު ޒަމާނުން އައިސް ތިބީ މީހުން ހެން. އެ ބައިގަނޑުގައި އުޅޭނީ ހުސް ކުދިކުދި ޝެއިހުން."\nރަށުގައި ދީނީ ހަރުކަށި ފިކުރު ފެތުރުމުގައި އިސްކޮށް ހަރަކާތްތެރި ވާ ކަމަށް ބުނާ އެ މީހާއަކީ ތިމަރަފުއްޓަށް އުފަން މީހެކެވެ. ރަށުން މީހަކާ އިނދެގެން އުޅުނު ނަމަވެސް އޭނާ ގިނައިން އުޅެމުން ދަނީ އެ އަތޮޅު ވޭމަންޑޫގައި ކަމަށް ތިމަރަފުށީ މީހަކު ކިޔައިދިނެވެ.\nދުވަހެއް ދުވަހަކަށް އެމީހުންގެ ބަހަށް ހެއްލޭ މީހުން ގިނަވެ އެ ޖަމާއަތުގެ ބޯވަމުން ދިޔަކަމަށްވެސް އެރަށުން ވާހަކަ ދެއްކި މީހަކު ބުންޏެވެ. ދީނީ ގޮތުން ހަރުކަށި ފިކުރު އުފެދި ރަށުގެ އެއްބަޔަކު ވަކިވެގަތީ ދެން އާންމުކޮށް އުޅެމުން ދިޔަ މީހުންނަކީ "ނަޖިސް" ބައެއްގެ ގޮތުގައި ލޭބަލް ކުރަމުން ކަމަށް ބުނެވެ.\nއެރަށުގެ އިސް މަގާމެއްގައި މަސައްކަތް ކުރާ އަދި ގިނަ ބަޔަކު އިހްތިރާމް ކުރާ މީހަކަށް އެ ޖަމާއަތުގެ މީހުން "ތޯޤޫތު" ގެ ނަމުން ގޮވާ ހަދައިކަމަށްވެސް ވެއެވެ.\nހަމައެއާއެކު އެ ރަށުގެ އިސް މަގާމެއްގައި މަސައްކަތް ކުރަމުން ދިޔަ މީހަކަށް ނުދަންނަ ޓެލެގްރާމް2އެކައުންޓަކުން އިންޒާރުގެ މެސެޖުތަކެއް ވެސް ފޮނުވި ކަމަށާއި އެ މައްސަލަ މިދިޔަ ޖެނުއަރީ މަހުގެ 21 ވަނަ ދުވަހު ފުލުހުންނަށް ރިޕޯޓް ކުރިކަމަށްވެސް މައުލޫމަތު ވަނީ ލިބިފައެވެ. ފުލުހުން ބުނެފައި ވަނީ އެ މައްސަލައިގައި ޓެލެގްރާމުން މެސެޖް ކުރި ފަރާތް ދެނެގަނެވިފައި ނުވާތީ އެބަޔަކު ދެނެގަނެވެން ދެން މައްސަލަ ފައިލް ކޮށްފައިވާ ކަމަށެވެ.\nތިމަރަފުށި ބަނދަރު ސަރަހައްދުގައި މަޑުކޮށްގެން ތިބި ބައެއް މީހުން / ފޮޓޯ: ދަ ޕްރެސް\nއެ ރަށު މީހަކު ބުނީ، ޖަމާއަތުގައި މިސްކިތަށް ނަމާދަށް އެރުން ހުއްޓި އެމީހުން ވަކިން ނަމާދު ކުރަން އަރަނީ ޖަމާއަތުގެ ނަމާދު ނިމުމުން ކަމަށެވެ. ނަމާދު ވަގުތު ޖެހިގެން ދާއިރު ވެސް އެމީހުން ގްރޫޕު ހަދާފައި ތިމަރަފުށީގައި ހުންނަ "ފާއިޒާ ރެސްޓޯރަންޓް" ގައި ތިބޭ ކަން މުޅި ރަށުގެ ރައްޔިތުންނަށް އެނގޭނެ ކަމަށް ވެސް އެފަރާތުން ބުނެއެވެ.\nބައެއް ހުކުރު ދުވަހު ހުކުރު ނަމާދު ޖަމާއަތުގައި ކުރަންވެސް އޭގެތެރެއިން ބައެއް މީހުން އުޒުރު ދައްކާ ކަމަށާއި، ވަކި މީހަކު އިމާމުވެ ނަމާދު ކުރާތީ އެކަމާ ފާޑު ކިޔާކަމަށްވެސް އެ ރަށު މީހަކު ބުނެއެވެ. ރަށުގެ ދެ މިސްކިތެއްގައި ހުކުރު ކުރާ އިރު އެމީހުން ހިތް ނޭދޭ އިމާމުން ދެ މިސްކިތުގައި ހުތުބާ ދޭ ނަމަ އެމީހުން ތިބެނީ އެ ދުވަހު ހުކުރު ނުކޮށް ކަމަށް މައުލޫމާތު ދިން މީހާ ބުނެއެވެ.\nއެ ރަށުގައި "އަމީރަކު" ހޮވާށާއި "ތީރު ޖަހަން" ދަސްކުރި!\n"ދަ ޕްރެސް" އަށް މައުލޫމާތު ދެމުން އެ ރަށުގެ ބައެއް މީހުން ބުނީ، ރަށުގައި ވަކިން ޖަމާއަތް ހަދައިގެން އުޅޭ ބަޔަކު އުޅޭ އިރު އެމީހުން ދިރިއުޅެމުން ދަނީ ރަށުގެ ދެކުނު ފަރާތުގައި ކަމަށެވެ. އެ މީހުން ރަށުތެރެއިން ގެއެއްގައި ވަކި ޖަމާއަތް ހަދައިގެން އެއްވެ އުޅޭ ކަން ފާހަގަ ވެފައި ވާ ކަމަށް ވެސް އެ ރަށުން މައުލޫމަތު ދިން އިތުރު މީހަކު ބުނެއެވެ.\nތިމަރަފުށި ރަށުތެރެއިން / ފޮޓޯ: ދަ ޕްރެސް\nއެގޮތުން މިދިޔަ އަހަރުގެ މެދުތެރޭގައި އެރަށުގައި އެ ޖަމާއަތުގެ މީހުން ވަނީ ތީރު ޖަހަން ޕްރެކްޓިސް ކޮށްފައި ކަމަށްވެސް އޭނާ ބުނެއެވެ. އަދި އެ ކަން ޕްރެކްޓިސް ކޮށްފައި ވަނީ އެ ޖަމާއަތުގައި އިސްކޮށް ހަރަކާތްތެރި ވާ މީހެއްގެ ގޭގައި ކަމަށްވެސް އެ ފަރާތުން ބުނެއެވެ. އަދި މިކަމުގެ މައުލޫމާތު އެރަށުގެ ޕޮލިސް ސްޓޭޝަންގައި އޭރު މަސައްކަތް ކުރި ފުލުހުންނަށް ވެސް އެނގޭނެ ކަމަށް އެ ރަށުން މައުލޫމާތު ދިން މީހުން ބުނެއެވެ.\n"ޖަމާއަތުގައި މި ރަށުން އަރާ އިމާމުގެ ފަހަތުން ނަމާދު ނުކުރަން އަދި ހުކުރު ނަމާދު ކުރަން މި މީހުން ޖެހިގެން އޮތް ރަށަށް ދާނެ. އެއީ މި މީހުންގެ ބޮޑު މީހާ ދިރިއުޅޭ ރަށް. އޭނާގެ އަނބިދަރިން މި ރަށުގައި ތިއްބަސް އޭނާ ގިނައިން ގޮސް އުޅޭނީ ވޭމަންޑޫގައި"\nއެރަށުގައި އުޅޭ އެ ޖަމާއަތުގެ މީހުން އާމްދަނީ ހޯދުމަށް ލަނޑާ ނަގަން ދާ ކަމަށާއި ނަމަވެސް "ރ. މަޑުއްވަރީ އޮޕަރޭޝަނަށް" ފަހު އެ ރަށު ފަޅުތެރޭގައި އޮތް ލަނޑާ ނަގަން ދާ ދޯނި ގެއްލުނު ކަމަށް އެ ރަށު މީހުން މައުލޫމަތު ދެއެވެ. އެ ދޯނި ވީ ތަނެއް ނޭނގޭ ކަމަށާއި އެ ރަށް ކައިރީގައި އޮންނަ ވޭމަންޑޫ ބަނދަރުގައި ވެސް އެ ދޯނި ނެތް ކަމަށް އެ ފަރާތްތަކުން ބުނެއެވެ.\nމީގެ އިތުރުން ރިޔާސީ އިންތިހާބާއި މަޖިލިސް އިންތިހާބު ފަދަ ވޯޓުތަކުގައި ވޯޓު ލުމަކީ ހަރާމް ކަމެއް ކަމަށާއި ވޯޓު ލާން ދާ އެންމެންނަކީވެސް ކާފަރުން ކަަމަށް ބައެއް މީހުން ބުނާކަމަށްވެސް އެރަށުން ބުނެއެވެ.\nއެ ޖަމާއަތުގެ ފިކުރަށް ހެއްލެމުން ދިޔަ ޒުވާނުން ގިނަވަމުން ދިޔަ ނަމަވެސް އެ ރަށުގައި އެ ކަމަށް ހެއްލުނު ބައެއް ޒުވާނުންގެ ތެރެއިން އެއްބަޔަކު ވަނީ އެ މީހުންގެ ގްރޫޕާ ވަކިވެފައެވެ. އޭގެތެރެއިން ބައެއް މީހުން ބުނާ ގޮތުގައި އެމީހުން އެ ގްރޫޕުން ވަކި ވެފައި ވަނީ އެމީހުން ކަން ކުރާ ގޮތުން ސުވާލު އުފެދޭ ހިސާބަށް ދިއުމުންނެވެ.\nތިމަރަފުށި ބަނދަރުގައި ބަނދަރުކޮށްފައި ހުރި ދޯނިތައް / ފޮޓޯ: ދަ ޕްރެސް\nމައުލޫމާތު ދިން މީހުން ބުނާ ގޮތުގައި އެމީހުންގެ ތެރޭގައި އެންމެ އިސް ފަރާތަށް މުހާތަބު ކުރަނީ "އަމީރު" ގެ ނަމުންނެވެ. އެ އަމީރަކީ އިސްކޮސް ވާހަކަދައްކާ އެމީހުންގެ މެދުގައި ހުކުމް ކޮށް، ބަސްބުނާ މީހާއެވެ. އެ ގޮތުން އެރަށު މީހަކަށް އަމީރަކަށް ވާން ހުށްހެޅުމުން އެމީހަކު އެކަމަށް އިންކާރު ކުރި ކަމަށާއި އެކަމަށް އިންކާރު ކުރީ، އަމީރަކަށް ވުމުން މީހެއްގެ އަތް ކަނޑާލަން ވެސް އަމުރު ކުރަން ޖެހިދާނެތީ ކަަމަށާއި އެއީ "ލޭ ހުއްދަ" ދޭ މީހާއަށް ވެ، އެވަރުގެ ޒިންމާއެއް ނެގުމަކީ ރަނގަޅު ކަމެއް ގޮތުގައި ނުފެންނާތީ ކަމަށް އެ ރަށުން މައުލޫމާތު ދިން މީހަކު ބުނެއެވެ. އެހެން ކަމުން އޭނާ ވަނީ ފަހުން އެ ޖަމާއަތުން ވަކި ވެފައި ކަމަށް ވެސް މަސްދަރުތަކުން ބުނެއެވެ. އަދި އެއަށް ފަހު އަމީރެއްގެ ގޮތުގައި އެމީހުން ވަކި މީހަކު ނެގި ކަން އެނގިފައި ނުވާ ކަމަށް ވެސް ބުނެއެވެ.\nކުޑަކުދިންނަށް އިހުމާލުވުން އޮތީ ކިހާވަރަކަށް:\nރަށުގައި ކުޑަކުދިންގެ ގޮތުގައި ސްކޫލަށް ކިޔަވަން ދާ ކުދިންގެ ތެރެއިން ބައެއް ކުދިންނަކީ ގަޑި ޖެހޭ ފަހުން ސްކޫލަށް ދާ ކުދިން ކަން ފާހަގަ ކޮށް އެ މައުލޫމާތުވެސް އެރަށު މީހަކު ވަނީ ހިއްސާ ކޮށްފައެވެ. 2019 އަހަރު ކިޔެވުން ކުރިއަށް ދިޔަ އިރު އެ ރަށު ސްކޫލުގައި ތައުލީމް ހާސިލް ކުރި ކުދިންގެ ތެރެއިން ގާތްގަނޑަކަށް 11 ކުދިން ގަޑި ޖެހިގެން ސްކޫލަށް ދާ ކަމަށް އެރަށު މީހުން ބުނެއެވެ.\nއެހާ ގިނަ އަދަދެއްގެ ކުދިންތަކެއް ސްކޫލަށް ގަވާއިދުން ގަޑިޖެހިގެން ދާ ކަމަކީ ހައިރާން ވާން ޖެހޭ ސަބަބެކެވެ. އެކަމުގެ މައުލޫމާތު ދެމުން އެރަށު މީހަކު ބުނީ އެފަދައިން ރަށުގައި ސްކޫލަށް ގަވާއިދުން ގަޑި ޖެހިގެން ގެންދާ 11 ކުދިންނަކީ ހަރުކަށި ފިކުރުގެ ޖަމާއަތަށް ނިސްބަތްވާ އާއިލާތަކުގެ ކުދިން ކަމަށެވެ. އެކުދިން ސްކޫލަށް ގަޑި ޖެހިގެން ގެންދާ ސަބަބެއް ކަމަށް ވަނީ ލަވަ ކިޔުމަކީ ހަރާމް ކަމެއް ކަމަށް ބުނެ، ސްކޫލްގެ އެސެމްބްލީގައި ސްކޫލް ލަވަ ކިޔުމާއި ގައުމީ ސަލާމް ކިޔާތީ ކަމަށް އެފަރާތުން ބުނެއެވެ.\nމިކަމާ ގުޅިގެން ސްކޫލްގެ ޕްރިންސިޕަލް އަކަށް ހުންނެނި ފަރާތުން ވިދާޅުވީ، މި އަހަރު ފެށުނު ފަހުން އެފަދަ ކަންކަން ފާހަގަ ކުރެއްވިފައި ނުވާ ކަމަށެވެ. ނަމަވެސް އެ ސްކޫލުގައި ކިޔަވައިދޭ ޓީޗަރަކު ބުނި ގޮތުގައި އެކަމަކީ ކުރީގައި ހިނގަމުން ގޮސްފައިވާ ކަމެއް ކަމަށާއި ހަރުކަށި ފިކުރުގެ މައްސަލަތަކާ ހެދި އެފަދަ ކަންކަން ފަހުން ފެންނަ މިންވަރު މަދުވެފައިވާ ކަމަށެވެ.\nތިމަރަފުށީގައި ވެކްސިން ދިނުމާއި ސްކޫލަށް ނުފޮނުވާ އުޅޭ ކުދިން ތިބިކަންވެސް ވަނީ ފާހަގަ ކުރެވިފައެވެ. އެ ރަށުގައި އެއް އާއިލާއަކަށް ނިސްބަތްވާ ކުދިންތަކެއް ސްކޫލަށް ނުފޮނުވާ އުޅޭ ވާހަކަ ރަށުގެ ބައެއް މީހުން ދައްކައި އުޅެއެވެ. ހަރުކަށި ފިކުރުގެ ޖަމާއަތުގެ މީހުންގެ ތެރޭގައި އިސް ސަފުގައި މަސައްކަތް ކުރާ މީހެއްގެ ތިން ކުދިން ސްކޫލަށް ނުފޮނުވާ ކަމަށާއި ފާޅުގައި އެ އާއިލާގެ ކުއްޖަކު ވެކްސިން ނުޖަހާ އުޅޭ ކަމަށް ވެސް އެ ރަށު މީހުން މައުލޫމާތު ދެއެވެ. އަދި އެމީހުން މިހާރު ދިރިއުޅެނީ ތިމަރަފުށީގައި ނޫން ކަމަށްވެސް މައުލޫމާތު ލިބެއެވެ.\nމިކަމާ ގުޅިގެން އެ ރަށުގެ ހެލްތް ސެންޓަރުން ބުނީ އެ ރަށުގައި މިހާރު ވެކްސިން ނުޖަހާ ކުދިން ނުތިބޭނެ ކަމަށެވެ.\nކަން މިހެން އޮތް އިރު މި މަހުގެ 11 ވަނަ ދުވަހު ތިމަރަފުއްޓަށް ފުލުހުން އަރައި ހަރުކަށި ފިކުރާ ގުޅުން ހުރި ކަމެއްގައި އެރަށުގެ ގިނަ ގެތަކެއް ބަަލައި ވަނީ ފާސްކޮށްފައެވެ. އެގޮތުން މިހާތަނަށް އެރަށުން 15 ގެއެއް ބަލައި ފާސްކޮށް، ތުހުމަތުގައި4މީހަކުވެސް ވަނީ އެރަށުން ހައްޔަރު ކޮށްފައެވެ. އެއީ މިމަހު 11 ވަނަ ދުވަހު ހައްޔަރުކުރި2މީހަކާއި، މިދިޔަ ހުކުރު ދުވަހު އެރަށުން ހައްޔަރު ކުރި2މީހުންނެވެ.\nތ. ތިމަރަފުށީގައި ފުލުހުން ހިންގި އޮޕަރޭޝަންގައި އެރަށުން މީހަކު ހައްޔަރު ކޮށްގެން ފުލުހުން ގެންދަނީ\nމިހާތަނަށް އެރަށުން4މީހަކު ހައްޔަރު ކޮށްފައިވާ އިރު މާލެ ސަރަހައްދުން ލަނޑާ ނަގާ ދޯންޏަކުން ހައްޔަރުކޮށްފައި ވާ ތިން މީހެއްގެ ތެރޭގައި ވެސް އެރަށަށް ނިސްބަތްވާ މީހުން އެބަ ތިބި ކަމަށް މައުލޫމާތު ލިބެއެވެ. އަދި އެ ރަށުން ހައްޔަރު ކުރި މީހުންގެ ތެރޭގައި އެއާޕޯޓުގައި މަސައްކަތް ކުރާ ދެ މުވައްޒަފަކާ ޓީޗަރަކު ހިމެނޭ ކަމަށް ވެސް "ދަ ޕްރެސް" އަށް ވަނީ މައުލޫމާތު ލިބިފައެވެ.\nޓެރަރިޒަމްގެ އަމަލު ހުއްޓުވުމަށް ފުލުހުން ކުރަމުންދާ މަސައްކަތުގެ ތެރެއިން ތިމަރަފުށީ ކޭސްއާ ގުޅިގެން ޖުމްލަ 8 މީހަކު ވަނީ ހައްޔަރު ކޮށްފައެވެ. އަދި އެ މީހުން މިހާރު ތިބީ ފުލުހުންގެ ބެލުމުގެ ދަށުގައެވެ. އެއީ ތިމަރަފުށިން ހައްޔަރު ކުރި4މީހުންގެ އިތުރުން މާލެއިން ހައްޔަރު ކުރި އެކަކާއި ލަނޑާ ނަގާ ދޯންޏަކުން ހައްޔަރު ކުރި ތިން މިީހުންނެވެ.\n"އެހާ ބޮޑަކަށް ރަސްމީކޮށް އެކަހަލަ ކަމެއް ހިނގާކަން އެނގިފައެއް ނެތް. ދެން އެހެން ކިޔާ ރަށުތެރޭ. ދެން ނާހަން އެހާ ބޮޑަކަށް. އެކަމަކު ރަސްމީކޮށް އެނގިފައެއް ނެތް."\nތިމަރަފުށީ ކައުންސިލަރު އިސްމާއިލް އިބްރާހިމް\nމިހާރު ކުރިއަށް ގެންދާ އޮޕަރޭޝަން އާ ގުޅޭ ގޮތުން 'ދަ ޕްރެސް' އަށް މައުލޫމާތު ދެމުން އެ ރަށު ކައުންސިލަރު އިސްމާއިލް އިބްރާހިމް ވިދާޅުވީ، އެ ރަށުގައި ހަރުކަށި ފިކުރު ފެތުރެމުން ގޮސްފައިވާ ކަމުގެ އެއްވެސް މައުލޫމާތެއް ރަސްމީ ސިފައެއްގައި އޭނާއަށް އެނގިވަޑައިގެންފައި ނުވާ ކަމަށެވެ. ނުރަސްމީ ކޮށް އެކަހަލަ ވާހަކަ އެއް ރަށުތެރޭގައި ދައްކާ އަޑު އިވިވަޑައިގެންފައި ހުރި ނަމަވެސް އެއިން އެއްވެސް ކަމަކީ ރަސްމީކޮށް ލިބިވަޑައިގެންފައި ވާ މައުލޫމާތެއް ނޫން ކަމަށް އޭނާ ވިދާޅުވިއެވެ.\n"ނޭނގެ އެއްގޮތަކަށް ވެސް. މި އޮޕަރޭޝަންއާ ބޭހޭ މައުލޫމާތު ހޯދަން ޕޮލިހަށް ގުޅައިގެން ކުރިއަށް ގެންދިޔައިމަ ރަނގަޅުވާނީ. ކައުންސިލަށް އެއްވެސް މައުލޫމާތެއް ނުދޭ."\nއަދި މިހާރު އެ މައްސަލަ ފެންމަތިވެގެން ފުލުހުން އައިސް ހާއްސަ އޮޕަރޭޝަނެއް ހިންގަމުން ދާ ކަމަށާއި އެކަމާ ގުޅޭގޮތުން އެންމެ ރަނގަޅު މައުލޫމާތު ދޭން އިނގޭނީ ފުލުހުންނަށް ކަމަށް އޭނާ ވިދާޅުވިއެވެ.\nމީހަރު ފުލުހުން އެރަށުގައި ހާއްސަ އޮޕަރޭޝަނެއް ހިންގަމުން ދާ އިރު އެ ރަށުގައި ޖެންޑާގެ ޓީމެއް ވެސް ދަނީ ހަރަކާތްތެރި ވަމުންނެވެ. އެ ގޮތުން އެރަށުގެ އާންމުންނާ ސުވާލު ކުރުމާއި ސްކޫލު ކުދިންނާއި ކުޑަކުދިންނާ ސުވާލުކުރުމުގެ މަސައްކަތް ކުރިއަށް ގެންދާ ކަމަށްވެސް ވަނީ މައުލޫމާތު ލިބިފައެވެ.\nމިހާރުވެސް އެރަށުގައި 10 ވަރަކަށް ފުލުހުންގެ ޓީމެއް ހަރަކާތްތެރިވަމުން އެބަދެއެވެ.\nމިދިޔަ އަހަރު ފަހު ކޮޅު ރ. މަޑުއްވަރީން ވެސް ހަރުކަށި ފިކުރުގެ މައްސަލައެއް ފެންމަތިވެގެން އެރަށަށް ފުލުހުން އަރައި ހާއްސަ އޮޕަރޭޝަނެއް ހިންގާ ގެތަކާއި ދޯނި ފަހަރުތައް ވަނީ ބަލައި ފާސްކޮށްފައެވެ. އެ ރަށުން ފެނުނު ހެކިތަކާ އެކު ބަޔަކު ހައްޔަރުވެސް ކުރިއެވެ.\nމިހާރު ތިމަރަފުށިން ބަޔަކު ހައްޔަރު ކޮށްފައި ވާ އިރު ހަރުކަށި ފިކުރުގެ ވިސްނުން ފެތުރެމުން ދާ އެހެން ބައެއް ރަށްރަށް ރާއްޖޭގެ އުތުރާއި ދެކުނުގައި އެބަ ހުއްޓެވެ.\nހަރުކަށި ފިކުރު ރިޕޯޓް އިޖުތިމާއީ މައްސަލަ ތިމަރަފުށި ޓެރަރިޒަމް ޕޮލިސް\nއަސްލަކީ މީ އިސްލާމީ ޤައުމަކަށް ވީއިރު ލާދީނީ ބޮޑު ބައިގަނޑެއް ވެރިންނަށް ހަދާ ސަރުކާރު މަތީ މަޤާމު ދީ އެމީހުންނަށް ހިމާޔަށް ދެކަން ކީއްވެތޯ މިފަދަ އޮޕަރޭޝަންސް ނުހިންގަނީ ލާދީނީ މީހުންނާއި ދެކޮޅަށް؟ އަދި ތިބުނުއްވި ރަށުން އަނިޔާވެރިކޮށް މީހުން ތޭރިތަކުގެ ފަހަތަށް ލީއިރުގަ އެމީހުންނާ ދެކޮޅަށް އެއްވެސް ހެއްކެއް އެބޮތްތޯ؟\nތިޔަ ބައިގަނޑު އަހަރުމެންނާ ހަމަޔަށް ގެނެސްބަލަ ކުޅި ދައްކާލާނަން. ތީރު ޖަހަންށޭ؟ އަމީރޭ؟ ލަދު ހަޔާތްވެސް ނެތީއޭ..\nމީހަކަށް ކުޅި ދައްކާލަން ތިއީ ވަކި ރަނގަޅު މީހެށް ތަ؟\nއަހަރެން އައީ ހަމަ ކޮމެންޓް ކިޔާލަން. މި ލިޔުމުގަ ހުރި މައުލޫމަތުތައް ސަޅިކަމުން ހިތަށް އެރީ ކޮމެންޓް ސެކްޝަން އަދި މާ ސަޅި ވާނޭ. ނެތްތަ މިކަހަލަ އެހެން ރަށެއް؟؟؟\nނޫނޭވާ! މި ރާއްޖޭގައި ގިނައިން ތިކަހަލަ ރަށްރަށް.\nދެން ފުލުހުން އެ ރަށަށް އަރާ ބަޔަކު ހައްޔަރު ކޮށްފަ ޓެރަރިޒަމް އަމަލަކާ ގުޅިގެންނޭ ބުނާ އިރުވެސް ދޮގޭ ބުނީމަ ބުރޯ ތީތި ކަޑައޭ. އާއިލާ މީހުންގެ ދިފާއުގަ ތޯ ކޮމެންޓް ކުރައްވަނީ. ނޫނީ ހަގީގަތް ހަޖަމް ނުވަނީތޯ\nމި ގަބީލާގެ މީހުންގެ އުނދަގޫ ހަމަ ބޮޑީ\nދޮގު ބުހުތާނު ވާހަކަތަކެއް !\nގަބޫލް ކޮށްބަލަ މީހުން އެރަށުން ހައްޔަރު ކުރި ވާހަކައަކީވެސް ބޮޑު ވެގެން ވާ ދޮގެއް.\nރ؛ދުވާފަރު ގައި ތިޔަ ބުނާ ކަހަލަ ފިޑި އަމަލު ހިންގަން ބޭނުންވާ ބަޔަކު އެބައުޅޭ ސަމާލުކަމަށްޓަކާ ދަންނަވާލިން.\nމިހާ ފާލުކަންބޮޑުގޮތެއްގައި ދީނަށް ފުރައްސާރަކުރާ މީހުން ހިފާހައްޔަރުކޮށް އެމީހުންގެ ފަރާތުން ފެންނަ ފިތްކަނޑައިގެންދާ ފަދަ ވާހަކަތައް މިގޮތަށް ބޮޑު ސުުރުހީގެ ދަށުން ނުލިޔަނީ ފަހެ ކީއްވެހެއްޔެވެ؟\nމުޅި ރާާާއްޖޭގަ ޑުރަގު ނަގަމުން މީހުން މަރަމުން ދުވާއިރު ބިރުން ފިއްކަޑާގެން ނުދޭބާ\nއިސްލާމް ދީންމަތީ އެމީހަކު ހުރުން އެންމެ ރަނގަޅީ.. މިހާރު މާ ބޮޑަށް ދީން އެނގިގެން އުޅެނީ... ދަރިން ނުބެލޭއިރުވެސް ތިބުނާ ބައިގަނޑު ހަމަ ވިހަނީ ޖަަޕާނު މަހެއްހެން.... ބޭރަށް އެޅީމަ ދަރިންމެރެނީ ޔޯ\nދަރިން ނުބެލިގެން އެމީހުން ނޫޅެއޭ. ޖަޕާނުމަހެއް ހެން ވިހިއަސް އޭގެން މީހެއްގެ ދަރިޔަކު ފެނޭތަ ރާބޯގެން ރޭޕުކުރަމުން މީހުންގަޔައް ވަޅިހަރަމުން ޑުރަގު ވިއްކަމުން ދުވާތަން. ހަމަ ކަލޭމެން ކަހަލަ ރައްބައް އަޅުކަން ކުރިދުވަހެއް ނޭންގޭ މީހުން އިނގިރޭސި މަހެއްހެން ވިހާާ ދަރިން ދޯ އެތިބެނީ ސަޖިދަ ތޯ ޖަހާނީ ސޮޓެއް ތޯ ޖަހާނީ ވެފަ ކަންމަތި ތަކުގަ ލައްކަ ބެލިފަ ތާ އެތިބެނީ.. އިނގިރޭސި މަހަކަށް ވާން ވެގެން ބޭރަށް އުކާތީ ވާގޮތެއްބީ؟\nﷲގެ ޝަރީޢަތާއި ދެކޮޅަށް ބަސްބުނެ ހަދާއިރު، ދީނަށް ހަޖޫ ޖަހާއިރު ފިތް ކަނޑައިގެން ނުދަނީބާ؟؟؟\nމައުލޫމާތު ދިން މީހާ\nތިމަރަފުށި ގަބީލާ ގެ އަމީރު ގެ ނަން ވެސް ޖަހާލި ނަމަ. އަމީރުގެ ނަން ވެސް ދިނިން\nތީ ހަމަ ވާކަންކަން. ޅޮހީ ޝެއިހް އެ ރަށަށް ފުރަތަމަ ގޮސް ފަތުވާ ދިން. މި ހާރު އެ ޅޮހީ އަބްދުއްރަހްމާން އުޅެނީ ޗައިނާގަ. ރާއްޖެއިން ފިލައިގެބް ގޮސް ޗައިނާ މީހަކާ އިންދެގެން. ދެން ބުނޭ މިވެސް ދޮގޭ. ގައިމު ތިމީހުންނަށް އިންވެސްޓް ކުރާ ބަޔަކުވެސް އުޅޭތީތާ ތި އުޅެނީ.\nނޫނޭ ޖަޕާނުގަ އުޅެނީ\nރަނގަޅަށް ވިއްޔާ ތި ކައުންސެލަރު ވެސް ތީ ތީގެ މީހެއް. ރަށުތެރޭ ވަކިން ޖަމާޢަތް ހަދައިގެން ނަމާދުކޮށް ވަކި މީހެއްގެ ފަހަތުގައި ނޫނީ ނަމާދު ނުކުރާ ބަޔަކު އުޅޭ ކަމަށް ރަށު ތެރޭ ވާހަކަ ދައްކަންޏާ އެކަން ބެލުން އެއީ ކައުންސިލަރު ކުރަން ނުޖެހޭ ކަމެއްތަ!\nއަޅުގަނޑުމެން ތެރޭގަ އުޅޭ ހަލީފާއިން ތަކެކޯ\nމޮޅު ސުރުޚީއެއް ޖަހާފަ މީހުން ދައްކާ ޔޯލަޔޯލަ ވާހަކަތަށް ލިޔުނީމަ އެކުރެވުނީ ދެން ވަރަށް މޮޅު ކަމެއް. ޙައްޤު ބަސް ބުނެ ޙައްޤަށް ޢަމަލުކުރާ މީހުންގެއަގު ވެއްޓިޔަސް، ހަގީގަތް ބަދަލެއް ނުވާނެ. ﷲގެ ޝަރީއަތް ނަގާ އެއްލައިލާފަ ތިބި އަނިޔާވެރި ބަޔަކަށް ވޯޓުލުން ހުއްދަ ވާނެ ގޮތެއް ނޯންނާނެ . ލަވަޔާ މިއުޒިކް ހުއްދަ ވާނެ ގޮތެއްވެސް ނޯންނާނެ.. .\n75 58 REPLY\nހައްދަވާ ބޮޑުކުރެއްވި ރަސްކަލާކޮ އަޅަމެންގެ ތެރޭގައި ދީނުގެ ނަމުގައި އަންހެނުންނާއި ކުޑަކުދިންނަށް އަނިޔާވެރިވާ ބަޔަކު ވެއެވެ. މި ޓެރެރިސްޓުންގެ މުސީބާތުން އަޅަމެންގެ ރާއްޖެ ސަލާމަތް ކޮއްދެއްވާދޭވެ، އާމީން!\nތި ޙަބަރުތަކެއް ދިން މީހަކު ފުރަތަމަ ހޯދަންވީ. ހޯދާފަ ފެނޭ އެމީހެއް މި އޮޕަރޭޝަންގެ ބޮޑަކަށް ލާން. އެހެންޔާފަހެ މީހަކު ހައިރާނެއް ނުވާނެތަ!\nތިރަށުމީހާ، ކަމެއް ނުވާ ވާހަކަ ނުބުނަން. ދޮގު މައުލޫމާތު ދިނީމަ މައްސަލައަކީ. އިޙްތިރާމާއެކީ ކަން ބަލާފަ ވަހަކަ ދައްކާ!\nޢަހަރުމެން ހައިރާނެއްނުވޭ، ކަމެއް ނުވާނަމަ ފުލުހުން ތިރަށަށް އަރާ ބަޔަކު ހައްޔަރުކުރާކަށް ނުޖެހޭނެނުް\nތި ވާހަކަ ދައްކަން މީހުން ބިރުގަނޭ. އެހެންނުވާނީ މި މީހުންގެ ބައިގަނޑު ނުލާހިކު ބޮޑު. މާދަމާ މި ވާހަކަ ދައްކާ މީހާގެ ދުވަސް ދުއްވާލަފާނެ. އެކި ހިސާބުތަކުގައި މި ހެން އުލޭ ޖަމާއަތުގެ މީހުންތައް އޮންނަނީ ގުޅިފަ. އެމީހުން ގަބޫލު ކުރާ ގޮތުގައި އެމީހުންގެ އކި ހިސާބުތަކުގަ މި އޮންނަނީ އެކި ގަބީލާތައް.\nއަނިޔާ ދޭނަމޭ ބުނެ އިންޒާރު ދިނުމަކީ ވެސް އަނިޔާއެއް\nޢަނިޔާއެއް ދެން ދެން ތިބެންވީތަ؟ ގައިމު ވޯޓު ލާ މީހުން ނާ އެކީ ވޯޓު ފޮށިތައް ގޮއްވާ ވާހަކައަކީ ވެސް ދެއްކި ވާހަކަ ތަކެއް. ކަމެއް ކުރީމައެއް ނޫން އެކަމާ އުޅެންވީކީ. ކަމެއް ޥުމުގެ ކުރިން އެކަމެއް ހުއްޓުވަން ވީ.\nއެމީހުން މީހަކައް އަނިޔާ އެއް ދިން ނަމަ ތިހެން ބުނަން ރަނގަޅު..


OPEC Fundun Raajje ah 50 Million Dollar ge Loan eh - Vaguthu\nއޯޕެކް ފަންޑުން ރާއްޖެއަށް 50 މިލިއަން ޑޮލަރު ލޯނެއް ދީފި\nފެނާއި ނަރުދަމާ ގާއިމްކޮށް ބަނދަރު ހަދަން އޯޕެކް ފަންޑް ފޯ ޑިވަލޮޕްމަންޓް (އޮފިޑް) އިން 50 މިލިއަން ޑޮލަރުގެ ލޯނެއް މިއަދު ދީފި އެވެ.\nމިއަދު އޮތް ހާއްސަ ރަސްމިއްޔާތެއްގައި މި އެއްބަސްވުމުގައި ރާއްޖޭގެ ފަރާތުން ސޮއި ކުރެއްވީ ފިނޭންސް މިނިސްޓަރު އިބްރާހިމް އަމީރެވެ. އޯޕެކް ފަންޑުގެ ފަރާތުން މި އެއްބަސްވުމުގައި ސޮއި ކުރެއްވީ ޑިރެކްޓަރު ޖެނެރަލް ޑރ. އަބްދުލް ހަމީދު އަލް ހަލީފާ އެވެ.\nއޯޕެކުން މި ލޯނު ރާއްޖެއަށް ދިނީ 4.5 އިންސައްތައިގެ އިންޓްރެސްޓެއް ދައްކާ 20 އަހަރުތެރޭގައި އަބުރާ ދައްކާގޮތަށެވެ. ލޯނުގެ ގްރޭސް ޕީރިއެޑެއްގެ ގޮތުގައި ދީފައިވަނީ5އަހަރެވެ.\nއޯޕެކް ފަންޑުގެ ލޯނުގެ ފައިސާ ހޭދަ ކުރާނީ ފެނާއި ނަރުދަމާ އަދި ބަނދަރު ހެދުމުގެ މަޝްރޫއު ތަކެއް ހިންގާށެވެ. އެގޮތުން އަށް ރަށެއްގައި ފެނާއި ނަރުދަމާގެ މަޝްރޫއު ހިންގާއިރު ފަސް ރަށެއްގައި ބަނދަރު މަރާމާތު ކުރުމާއި ބަނދަރު ހެދުމުގެ މަޝްރޫއުތައް ހިންގާނެ އެވެ.\nމި ލޯނުގެ ތެރެއިން ބަނދަރު ހަދާ ރަށްތަކުގެ ތެރޭގައި ހިނެނެނީ ބ. ކުޑަރިކިއްޔާއި ބ. ދޮންފަނާއި ބ. ކެންދޫ އާއި ގއ. ކޮލަމާފުއްޓާއި ގދ. ހޯނޑެއްދޫ އެވެ. އަދި ފެނާއި ނަރުދަމާ ގާއިމް ކުރާ ރަށްތަކުގެ ތެރޭގައި ހިމެނެނީ ހދ. ނެއްލައިދޫ އާއި ހދ. ނޭކުރެންދޫ އާއި ހދ. މަކުނުދޫ އާއި ށ. ފޭދޫ އާއި ގދ. ވާދޫ އާއި ގދ. ފިއޯރީ އާއި އަދި ބ. ކެންދޫ އާއި ދަރަވަންދޫ އެވެ.\nޓެކްސް ނެގުމަގެ ގަވާއިދަށް އިސްލާހު ގެނުވުމަށް އާންމުންގެ ހިޔާލު ހޯދަނީ\nކޮވިޑް 19: ޓީޗަރުންގެ މުސާރާ ބޮޑު ކުރުން މަޑުޖައްސާލީ؟\nޖެނުއަރީ 16, 2020 14:05\nޖެނުއަރީ 16, 2020 14:19\nތިޔަ އޯޕެކް ފަންޑުން ކިތައް ލޯނު މިގައުމައްލިބިފައިވޭތޯ އެދިގުރާސްތާ 30 އަހަރުވެސް ތިޔައޯޕެކް ފަންޑެއްގެ ވާހަކަ އިވޭ ރައްޔަތައް ވީކަމެއް ފައިދާއެއްނެއް މިހާރުވެސް ފެންނަ ކަހަލަ ތިޔަލޯނުވެސް ހުދުކާފޫރައްވެ ހުސްވާނީ\nޖެނުއަރީ 16, 2020 14:23\nމީ ޤައުމު ދަރުވާލުން ނޫންބާ؟\nޖެނުއަރީ 16, 2020 14:31\nލޯނު ނެގުމަކ ކޮބައިކަން އޮޅިއްޖެ. ލޯނު ނުނަގަ ތަރައްގީ ކުރަން އައިއްސަ ، ބޮޑެތި ލޯނުތައް ނަގަމުން، ނުވިތާކަށް ދެންނަ ސަރުކާރުން ދައްކަންޖެހޭ ގޮތަށް ލޯނުތައް ނަގަމުން މިއޮއްދަނީ. މިހާރު މިވާހަކަ ދައްކާނެ ބަޔަކު ނެތް.\nޖެނުއަރީ 16, 2020 19:41\nލޯނު ނުނަގާ ސަރުކާރު! ދައުލަތަށް ނުކަތާވަރުގެ ބޮޑެތި މުސާރަތަށް ހަމަޖައްސާފަ! ދައުލަތް ހިންގަން ބޮޑެތިލޯނުތައް ނަގަނީ! މުސީބާތެއްނުމީދެން!\nޖެނުއަރީ 16, 2020 19:42\nޖެނުއަރީ 16, 2020 20:03\nމިދިޔަ ސަރުކާރުން ނަގާފައި އޮތް ލޯނެކޭ ނުބުނެ ދޫނުކުރާތި!


DDPL: Nilandhoo athunves balive, Fehendhoo ah haaskan - Vaguthu\nނިލަންދޫ އަތުންވެސް ބަލިވެ، ފެހެންދުއަށް ހާސްކަން\nދިރާގު ދިވެހި ޕްރިމިއާ ލީގުގައި މިއަދު ކުޅުނު މެޗުގައި ފ. ނިލަންދޫ އަތުންވެސް ބަލިވެ، ބ. ފެހެންދުއަށް ރެލިގޭޝަންގެ ބިރާ ކުރިމަތިލާން ޖެހިއްޖެއެވެ.\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު މެޗު ނިލަންދޫން ކާމިޔާބުކުރީ 3-1ގެ ނަތީޖާއަކުންނެވެ. ވިއްސާރައިގެ ސަބަބުން ފެހެންދޫއަށް ދަތުރުކުރުމުގެ ދަތިތަކެއް ކުރިމަތިވެފައިވާ އިރު، އެޓީމަށް ލަހުން މާލެ އާދެވުމުން މެޗު ފަށާފައި ވަނީ ބައިގަޑިއިރު ލަހުންނެވެ.\nމިއަދުގެ މެޗަށް ނުކުތް އިރު، ދެޓީމަށްވެސް މެޗު މުހިއްމުވީ ފުރަތަމަ ބުރަށްފަހު ރެލިގޭޓްވާ ދެ ޓީމުގެ ތެރޭގައި ނުހިމެނި ސަލާމަތްވުމަށެވެ. މެޗުން މޮޅުވެ، ހަތް މެޗުން ހަތް ޕޮއިންޓާއެކެ ނިލަންދޫ ވަނީ ހަތްވަނައަށް ޖެހިލައިފައެވެ. ފެހެންދުއަށް ފުރަތަމަ ބުރުގައި ބާކީ ދެ މެޗު އޮތް އިރު، އެޓީމަށް އަދި މޮޅުވެވުނީ އެންމެ މެޗަކުންނެވެ. ހަތް މެޗުން ލިބެނީ ހަތަރު ޕޮއިންޓެވެ.\nމިއަދުގެ މެޗު ފޯރިގަދަކޮށް ފެނިގެން ދިޔަ އިރު، މެޗުގެ ކުރީކޮޅުގައި ދެޓީމުންވެސް ފެނުނީ ހަމަހަމަ ކުޅުމެކެވެ. އެޓޭކިން ކުޅުމަކަށް ދެޓީމުގެވެސް ވިސްނުން ހުރި ނަމަވެސް، ފުރަތަމަ ހާފްގައި ގިނަ ހަމަލާތަކެއް ފެނިފައެއް ނުވެއެވެ.\nމެޗުގެ ފުރަތަމަ ކޮޅުގައި ނިލަންދޫގެ ބިދޭސީ ފޯވަޑް ވޭކޫ ލޫކަސްއަށް ލިބުނު ފުރުސަތުގައި އޭނާ ފޮނުވާލި ހަމަލާ ދިޔައީ ގޯލް ހުރަސްކޮށް ބޭރަށެވެ. އޭގެ ފަހުން ފެނުނީ ފެހެންދޫން ނުރައްކާ ކުރިތަނެވެ. އަރިމަތިން އަލީ ހާފިޒާއި އަހުމަދު ނިޒާމް (ނިޒާމްބެ)ގެ ހުނަރު މެޗުގައި ފެނިފައިވާ އިރު، ފުރަތަމަ ހާފްގައިވެސް ފެހެންދޫގެ އެންމެ ނުރައްކާތެރި ދެ ކުޅުންތެރިންގެ ގޮތުގައި ފެނުނީ އެ ދެކުޅުންތެރިންނެވެ.\nމެޗުގެ 28 ވަނަ މިނެޓުގައި ނިލަންދުއަށް ލިބުނު ކޯނަރުގައި އެޓީމުން ނުރައްކާ ކުރިއެވެ. ފެހެންދޫ އޭރިއާ ތެރޭގައި ހުރި ނިލަންދޫ ޑިފެންޑަރު ލަމްޕްޓޭ ސެމިއުލް ގޯލަށް ހަމަލާއެއް ފޮނުވާލި ނަމަވެސް، ފެހެންދޫގެ ޑިފެންޑަރުން ވަނީ އެ ހަމަލާ ބްލޮކް ކޮށްފައެވެ.\nއޭގެ އިރުކޮޅެއްފަހުން ނިލަންދޫން ލީޑު ނެގިއެވެ. އަރިމަތިން ފާރޫގު އިސްމާއިލް ނަގައިދިން ހުރަސް، ބޮލުން ގޯލްގެ މަތީ ކަނަށް އަމާޒުކޮށްލީ އޭރިއާ ތެރޭގައި ހުރި އިބްރާހީމް ފުރުގާން (ފުގޭ) އެވެ.\nފުރަތަމަ ހާފް ނިމުނު އިރު، ނިލަންދޫން ލީޑުގައި އޮތް ނަމަވެސް، ދެވަނަ ހާފް ފެށިގެން ދެމިނެޓު ނުވެ ފެހެންދޫން ނަތީޖާ ހަމަހަމަ ކުރިއެވެ. މެޗުގައި މޮޅު ކުޅުމެއް ދެއްކި އަލީ ހާފިޒް ދިން ރީތި ބޯޅައަކުން ނަތީޖާ ހަމަހަމަ ކޮށްދިނީ އިބްރާހީމް މާޖިދެވެ.\nގޯލާއެކު ފެހެންދޫން ކުރިއަށްޖެހި ނަތީޖާ އަނބުރާލުމަށް ގިނަ މަސައްކަތްތަކެއް ކުރިއެވެ. އެހެން ނަމަވެސް، އަނެއްކާވެސް ލީޑު ނެގީ ނިލަންދޫންނެވެ. ލިބުނު ކޯނަރެއްގެ އެހީގައި އެޓީމަށް ލީޑު ނަގައިދިނީ ސެމިއުލްއެވެ. ހުސައިން ރާއިފް ނަގައިދިން ކޯނަރު، ސެމިއުލް ބޮލުން ގޯލަށް ވައްދާލީ ހުސްކޮށް އޮވެގެންނެވެ.\nނިލަންދޫން ދެވަނަ ފަހަރަށް ލީޑު ނެގި ނަމަވެސް، ފެހެންދޫން ވަނީ ނަތީޖާ ހަމަހަމަ ކުރުމަށް ގިނަ މަސައްކަތްތަކެއް ކޮށްފައެވެ. ހާއްސަކޮށް އެޓީމަށް ގިނަ ފުރުސަތުތަކެއްވެސް ލިބިގެން ދިޔަކަން ފާހަގަކޮށްލެވުނެވެ. 79 ވަނަ މިނެޓުގައި ނިޒާމްބެ ނަގައިދިން ހުރަސް، އާދަމް ނިޒާމް ވަރަށް ރީތިކޮށް ގޯލަށް ފޮނުވާލި ނަމަވެސް، ނިލަންދޫގެ ގޯލްކީޕަރު އަލީ ސޮބާހު ވަނީ ހުޝިޔާރުކަމާއެކު އެ ބޯޅަވެސް މަތަކޮށްފައެވެ.\nމެޗު ނިމެންދަނިކޮށް 86 ވަނަ މިނެޓުގައި ފެހެންދޫގެ ފުރަތަމަ ގޯލް ޖެހި މާޖިދުއަށް އިތުރު ފުރުސަތެއް ލިބިގެން ދިޔައެވެ. އޭރިއާ ތެރެއަށްވަދެ އޭނާ ފޮނުވާލި ބާރު ހަމަލާވެސް ދިފާއުކުރީ ގޯލްކީޕަރު ސޮބާހެވެ.\nނިލަންދޫގެ ފަހު ގޯލް، މެޗުގެ އިތުރު ވަގުތުގައި އެޓީމަށް ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް އުމުރުން 17 އަހަރުގެ އަހުމަދު ޝާންއެވެ. މެދުތެރެއިން ދުއްވާލި ތުރޫ ބޯޅައަކަށް ދުވެ، ޝާން އެ ގޯލް ކާމިޔާބުކޮށްދިނީ ގޯލްކީޕަރުވެސް ނައްޓާލުމަށްފަހު ހުސްކޮށް އޮވެ ގޯލް ތެރެއަށް ބޯޅަ ވައްދާލައިގެންނެވެ. ޝާންގެ ބާރު ދުވެލި އެ ގޯލްގައި ވަރަށް ބޮޑަށް ފާހަގަކޮށްލެވުނެވެ.\nދިރާގު ދިވެހި ޕްރިމިއާ ލީގުގައި މިރޭ 9:00ގައި އޮންނަ މެޗުގައި ވާދަކުރާނީ ކްލަބު އީގަލްސްއާއި ށ. ފޯކައިދުއެވެ.


ސަލާމަތްކަން އެދޭނަމަ ކުރިއަށް ދާންވީ އެންމެ ތާއީދު ބޮޑު މީހާ ފަހަތަކުން ނޫން - އެންމެ ތަޤްވާވެރި މީހާގެ ފަހަތުން!: މުފްތީ މެންކް\nބައެއް މީހުންނަށް ހީވެފައި އޮންނަނީ ކާމިޔާބު މީހަކަށް ވެވޭނީ ދުނިޔެ ނުވަތަ މުޖުތަމައުގެ ގިނަ ބައަކު ބުނާގޮތަށް އުޅޭ މީހުންނަށް ކަމަށެވެ. ނަމަވެސް އެއީ ވަރަށް ނުބައި ވިސްނުމެކެވެ. ސަލާމަތްކަން ލިބޭނީ ﷲ ތަޢާލާ އަންގަވާފައިވާ ގޮތަށް އުޅުމުންނެވެ.\nމުޖުތަމައުގެ ގިނަ ބައަކު ބޭނުންވާ ގޮތަށް އުޅެގެން މުޖުތަމައުގެ ތާއީދު ހޯދިދާނެއެވެ. ނަމަވެސް އެ މުޖުތަމައުއަކީ ﷲ ތަޢާލާއަށް ފުރިހަމައަށް ކިޔަމަންތެރިކަން އަދާކުރާ މުޖުތަމައުއެއް ނޫން ނަމަ އެ ތާއީދަކީ ހަޤީޤަތުގައި އެއްވެސް ފައިދާއެއް ހުރި އެއްޗެއް ނޫނެވެ.\nޣައިރު މުސްލިމް ބައެއް ޤައުމުތަކުގައި ރައްޔިތުންގެ ތާއީދު ލިބިގެން އެތައް އަހަރަކު ވެރިކަންކުރާ މީހުން އެބަ އުޅެއެވެ. އެމެރިކާގެ ވެރިކަން ވެސް އެޤައުމުގެ ޤާނޫނުގައި ހުއްދަކުރާ އެންމެ ދިގު މުއްދަތަށް، 10 އަހަރު އެކުރަނީ ނޫންހެއްޔެވެ؟\nރައްޔިތުންގެ ކިތަންމެ ބޮޑު ތާއީދެއް އޮތް ނަމަވެސް އެއީ ސުވަރުގެ ވަދެވޭ ސަބަބެއް ނޫނެވެ. ސުވަރުގެ ވަދެވޭނީ ހަމައެކަނި ﷲ ތަޢާލާގެ ރުއްސެވުން ލިބިގެންނެވެ. އެހެންކަމުން ރައްޔިތުންގެ ކިތަންމެ ބޮޑު ތާއީދެއް އޮތް ނަމަވެސް އެމީހަކީ ﷲ ތަޢާލާއަށް ކިޔަމަންތެރިއަކު ކަމުގައި ނުވަނީނަމަ އެމީހެއްގެ ފަހަތުގައި އަބަދު އެލިގަނެގެން އޮތުމަކީވެސް ސުވަރުގެ ވަދެވޭނެ ސަބަބެއް ނޫނެވެ.\nސުވަރުގެ އެދޭނަމަ ކުރިއަށްދާންވީ އެމީހަކަށް ތާއީދުކުރާ ރައްޔިތުންގެ އަދަދުބަލައި އެންމެ ގިނަ މީހުން ތާއީދުކުރާ މީހެއްގެ ފަހަތަކުން ނޫނެވެ. ކުރިއަށްދާންވީ އެންމެ ތަޤްވާވެރި މީހާ ބަލައި އެމީހެއްގެ ފަހަތުންނެވެ. ކުރަންވީ ރައްޔިތުންގެ ތާއީދު އެންމެ ބޮޑު މީހާ ބުނާ ކަންކަމެއްވެސް ނޫނެވެ. ކުރަންވީ އެކަމެއް ކުރުމަށް ﷲ ތަޢާލާ އަންގަވާފައިވާ ކަންކަމެވެ. އެގޮތުގައި ކަންކަން ކުރެވޭނީ ތަޤްވާވެރިންނާއިއެކު އުޅެ އެބައެއްގެ ފަހަތުން ކުރިއަށް ދިއުމުންނެވެ.\nގަދައަޅައި މަސައްކަތްކުރަންވީ ތަޤްވާވެރިންނާއިއެކު މަހްޝަރު ކުރައްވަވައި ދެއްވަވާތޯއެވެ! އެންމެ ތާއީދު ބޮޑު މީހާ އާއިއެކު މަޙްޝަރު ކުރައްވަވައި ދެއްވަވާތޯއެއް ނޫނެވެ. ނަމަވެސް ހިތާމައަކީ ގިނަ ބައަކަށް މިއަދު މިކަންކަން ވަރަށް ބޮޑަށް އޮޅިފައިވާތީއެވެ. ތަޤްވާވެރި ހެޔޮލަފާ މީހުންނަށްވުރެ މަޝްހޫރު، ތާއީދު ބޮޑު މީހުންނަށް ލޯބިކުރެވޭ މިންވަރު އިތުރުވެފައިވާތީއެވެ!\n-މުފްތީ މެންކުގެ ދަރުސަކުން\nހިތްދަތިވެ ތަކްލީފް އުފުލަން ޖެހެނީ ހެއްޔެވެ؟ ބަޤަރާ ސޫރަތުގެ ފަހު އާޔަތުން ހިތްވަރު ލިބި ޙައްލު ހޯދާށެވެ!\nއަނބިދަރިންނާ މައިންބަފައިންނަށް ކުރާ އަނިޔާގެ ހިތިކަން އެމީހެއްގެ އަމިއްލަ ޙަޔާތުން ފެންނާނެ! އުފާވެރިކަމެއް ނުލިބޭނެ!


SunOnline: Valencia balikoh enme gina shieldge record Maziya ah!\nވެލެންސިއާ ބަލިކޮށް އެންމެ ގިނަ ޝީލްޑްގެ ރިކޯޑް މާޒިޔާއަށް\nމުޙައްމަދު ޝާނިފް 16 Dec 2021, 00:24\nޗެރިޓީ ޝީލްޑް މެޗު މާޒިޔާއިން ކާމިޔާބުކުރުމަށްފަހު އުފާފާޅުކުރަނީ- ފޮޓޯ / އެފްއޭއެމް\nފުޓުބޯޅަ ސީޒަން ފެށުމުގެ ގޮތުން މިރޭ ކުޅުނު އެފްއޭ ޗެރިޓީ ޝީލްޑް މެޗުގައި ކުލަބު ވެލެންސިއާ ބަލިކޮށް މާޒިޔާ ސްޕޯޓްސް އެންޑް ރެކްރިއޭޝަނުން އެންމެ ގިނަ ފަހަރަށް ޝީލްޑް ހޯދިކަމުގެ ރެކޯޑް ހޯދައިފިއެވެ.\nގަލޮޅު ދަނޑުގައި މިރޭ ކުޅުނު މެޗު ނިމުނީ 0-5ގެ ނަތީޖާއިން ވެލެންޒިއާގެ މައްޗަށް މާޒިޔާ ކުރި ހޯދައިގެންނެވެ. މިހާތަނަށް 12 ފަހަރު ޝީލްޑް މެޗު ކުޅެވުނުއިރު އެންމެ ގިނައިން ޝީލްޑް ހޯދާފައިވަނީ ވީބީ އިންނާއި މާޒިޔާ އިންނެވެ. މިރޭގެ މެޗުން ލިބުނު މޮޅާއެކު މާޒިޔާއިން ވަނީ ހަތަރު ފަހަރަށް ޝީލްޑް ކާމިޔާބުކޮށް ރެކޯޑް ހަދާފައެވެ. ހަމައެއާއެކު، މިރޭގެ މެޗަކީ ޝީލްޑް މެޗެއްގައި ފެނުނު އެންމެ ތަފާތު ބޮޑު ނަތީޖާއެވެ.\nމިރޭގެ މެޗު ފަށައިގެން މާޒިޔާއިން އައީ ބޯޅަ ހިފެހެއްޓުމުގެ ބަދަލުގައި އެޓޭކްކުރެވޭތޯ މަސައްކަތް ކުރަމުންނެވެ. ދިވެހި ޕްރިމިއާ ލީގުގެ އެންމެ ފަހުގެ ޗެމްޕިއަން މާޒިޔާއަށް މިރޭގެ މެޗުގެ ފަސް ވަނަ މިނެޓުގައި އެންމެ ފުރަތަމަ ލީޑު ނަގައިދިނީ އިބްރާހިމް ވަހީދު ހަސަން ދިން ޕާހަކުން އިބްރާޙިމް އައިސަމް ފޮނުވާލި ހަމަލާއިންނެވެ. މިރޭގެ މެޗުގައި ވެލެންސިއާގެ ކެޕްޓަން އަލީ އަޝްފާގު މާޒިޔާގެ ޑިފެންޑަރުން ރަނގަޅަށް މާކުކޮށްފައި ހުރުމުން މާޒިޔާއަކަށް ހަމަލާ އުފައްދާކަށް ފުރުސަތެއް ނުލިބުނެވެ.\nފުރަތަމަ ގޯލު ޖެހުމަށްފަހު މާގިނަ އިރުތަކެއް ނުވެ މެޗުގެ 16 ވަނަ މިނެޓުގައި މާޒިޔާއަށް ލީޑު ފުޅާކޮށްދިނީ އިއްބެ ފޮނުވާލި ހަމަލާ ހުރަސް ދަނޑީގައި ޖެހި އައި ރިބައުންސް ބޯޅަ ގޯލުގެ ތެރެއަށް ފޮނުވާލައިގެންނެވެ. މާޒިޔާއިން ދެ ގޯލު ޖެހުމާއެކު ވެލެންސިއާގެ ކުޅުން ރަނގަޅު ކުރިއެވެ. އެ ޓީމުގެ ކެޕްޓަން އަލީ ފާސިރު ވަނީ ގޯލު ޖެހުމަށް އެޓީމުގެ ފޯވާޑުންނަށް ރަނގަޅު ބޯޅަތަކެއް ދީފައެވެ.\nޗެރިޓީ ޝީލްޑް މެޗުގެ ތެރެއިން- ފޮޓޯ / އެފްއޭއެމް\nމެޗުގެ 38 ވަނަ މިނެޓުގައި އަނެއްކާވެސް މާޒިޔާ އިން ގޯލެއް ޖެހިއެވެ. މިއީ ވެލެންސިއާ ގޯލުގައި ހުރި ގައުމީ ޓީމުގެ ކީޕަރު މުހައްމަދު ފައިސަލް ހެދި ގޯހެއްގެ ފައިދާނަަަގައި ކޯނޭ ޖެހި ގޯލެކެވެ. މާޒިޔާއަށް ގޯލު ކާމިޔާބުކޮށްދިނީ އެރިއާ ތެރޭގައި ހުރެ ގޯލުގެ ދުރު ކަނަށް ބޯޅަ ފޮނުވާލައިގެން ކޯނެލިއަސް (ކޯނޭ)އެވެ.\nފުރަތަމަ ހާފު ނިމުނުއިރު 0-3ގައި ނަތީޖާ އޮތްއިރު ދެވަނަ ހާފުގެ 55 ވަނަ މިނެޓުގައި މާޒިޔާއަށް ޕެނަލްޓީއެއް ލިބުނެވެ. މި ޕެނަލްޓީ ދިނީ ދެ ކުޅުންތެރިން ކައިރިން ނައްޓާފާދަނިކޮށް ކޯނޭ އަށް ވެލެންސިއާގެ ސިޒާން ކުރި ފައުލަކާ ގުޅިގެންނެވެ. މިފަހަރު ސާފް ޗެމްޕިއަންޝިޕްގައި އެންމެ މޮޅު ގޯލު ކާމިޔާބުކޮށްދިން ހަމްޒާ މުހައްމަދު(ހަމްޕު) ފޮނުވާލި ޕެނަލްޓީ ވަދުނީ ގޯލުގެ މަތީ ކަނަށެވެ.\nމެޗުގެ 59 ވަނަ މިނެޓުގައި ހަމްޕު ނަގައިދިން ހުރަހަކުން މާޒިޔާއަށް ފަސް ވަނަ ގޯލު ކާމިޔާބުކޮށްދިނީ ހުސައިން ނިހާނެވެ. މެޗުގެ ދެވަނަ ހާފުގައި ވެލެންސިއާ އިން މަދު ހަމަލާތަކެއް އުފެއްދި ނަމަވެސް މާޒިޔާއަށް ކުޅޭ ނޭޕާލުގެ ކީޕަރު ކިރަން ކުމާރް ޝެމްޝޮން ވަނީ މަތަކޮށްފައެވެ.\nމާޒިޔާ އިން މިރޭގެ މެޗަށް ނިކުތްއިރު އެޓީމު ވަރަށް ބޮޑަށް ތައްޔާރުވެފައިވާ އިރު ވެލެންސިއާ އަކަށް މާޒިޔާއާ ގާތަށް ވެސް ތައްޔާރުވެވިފައެއް ނުވެއެވެ. އެގޮތުން މާޒިޔާއިން ފުޓުބޯޅަ ސީޒަނަށް ތައްޔާރުވުމުގެ ގޮތުން ނ. އަތޮޅު ކެނދިކުޅުދޫގައި ޓްރެއިނިން ކޭމްޕެއް ކުރިއަށް ގެންގޮސްފައިވެއެވެ.\nމިރޭގެ މެޗުގެ ކުރިން ބޭއްި ޕްރީ މެޗް ޕްރެސްގައި އެޓީމުގެ ކޯޗު މުހައްމަދު ޝިޔާޒް (މޯހަން) ބުނީ ސީޒަނެއް ފައްޓާއިރު އެންމެ ފުރަތަމަ ކުޅޭ މެޗުގައި ރަނގަޅު ކާމިޔާބެއް ހޯދުމަކީ އަބަދުވެސް ސީޒަނަކަށް ކުރިމަތިލާއިރު ލިބިގެންދާނެ ވަރަށް ބޮޑު ހިތްހަމަ ޖެހުމެއް ކަމަށެވެ.


mobile app aa eku Allied khidhumaiythah thimaavehtaa rahumaiytheri...\nވިޔަފާރި - އެލައިޑް އިންޝުއަރަންސް\nމޮބައިލް އެޕާއެކު އެލައިޑްގެ ޚިދުމަތްތައް ތިމާވެއްޓާ ރަހުމަތްތެރި ކޮށްފި\nއެލައިޑްގެ އަމާޒަކީ އެކުންފުނިން ފޯރުކޮށްދޭ ހިދުމަތްތައް ކަރުދާހާ ނުލާ އެންމެ ޒަމާނީ ފެންވަރަށް ފޯރުކޮށްދިނުން\nކ. މާލެ 31 ޖެނުއަރީ 2019 | ބުރާސްފަތި 09:14 2,822\nއެލައިޑް އިންޝުއަރެންސްގެ މޮބައިލް އެޕް ޕޯސްޓަރު - ގޫގުލް\nއެލައިޑްގެ މޮބައިލް އެޕްލިކޭޝަން އަޕްރޭޑްކޮށް، ޚިދުމަތްތައް ތިމާވެއްޓާ ރަހުމަތްތެރިކޮށްފި އެވެ.\nއެލައިޑްގެ 34 ވަނަ އަހަރީ ދުވަސް ފާހަގަކުރުމަށް ބޭއްވި ރަސްމިއްޔާތުގައި އާ އެޕް ތައާރަފުކޮށްފައި ވާއިރު އެލައިޑްގެ އަމާޒަކީ ހުރިހާ ހިދުމަތެއް ވެސް ކަރުދާހާ ނުލާ އެންމެ ޒަމާނީ ފެންވަރަށް، އެޕް މެދުވެރިކޮށް ފޯރުކޮށްދިނުމެވެ.\nމޮބައިލް އެޕް ބޭނުންކޮށްގެން، ކަސްޓަމަރުން ނަގާފައިވާ ޕޮލިސާތަކާއި ބެލެންސްގެ ތަފްސީލް ބެލުމުގެ އިތުރުން، އިސްލާމިކް އިންޝުއަރެންސް އަދި އަޔާދީތަކާފުލް ސްކީމްތައް ނެގުމުގެ ފުރުސަތު އޮންނާނެއެވެ.\nރާއްޖޭގައި ފުރަތަމަ ފަހަރަށް އިންޝުއަރެންސް އެޕަކުން ހައްޖު އަދި އުމްރާ ތަކަފުލް ޕްލޭންތައް ނެގުމުގެ ފުރުސަތު އެލައިޑުން ހުޅުވާލާފައިވާއިރު އެޕް މެދުވެރިކޮށް ހިދުމަތްތައް އިތުރަށް ފުރިހަމަވެގެންދާނެ ކަމަށް އެލައިޑުން ބުނެ އެވެ.\nއެލައިޑްގެ ބްރޭންޑް އެމްބަސަޑަރަކަށް، އެ ކުންފުނީގެ އިސްތިހާރުތަކުން ފެންނަ ކުޑަކުއްޖާ، ނަހުޒާން އަހްމަދު ހުސެއިން (ނަހޫ) ވަނީ ހަމަޖައްސައިފަ އެވެ. އެލައިޑުން ވަނީ ނަހުޒާންގެ ތައުލީމީ ހަރަދުތަކަށް މާލީ އެހީތެރިކަމުގެ އިތުރުން އެއް އަހަރު ދުވަހުގެ ހެލްތް އިންޝުއަރެންސް ފޯރުކޮށްދޭނެ ކަމަށް ބުނެފައެވެ. ނަހޫއަށް ބްރޭންޑް އެމްބެސެޑަރުކަން ހަވާލު ކޮށްދެއްވީ އެލައިޑުގެ ކުރީގެ މެނޭޖިންގ ޑައިރެކްޓަރ އަހުމަދު އަމީލް އަދި މިހާރު މެނޭޖިންގ ޑައިރެކްޓަރ މުހައްމަދު ޝަފާޒުއެވެ. އެ ލިޔުމާ ހަވާލުވީ ނަހޫގެ ބައްޕަ އާއި މަންމައެވެ.\nނަހޫ އާންމުންގެ މަގުބޫލުކަން ހޯދީ އެލައިޑުން މޯލްޑިވިއަން އައިޑޮލްގެ ޓައިޓަލް ސްޕޮންސަރ ނަގައި އޭގައި ދެއްކި އިޝްތިހާރުތަކުންނެވެ. އެ އިޝްތިހާރުތަކުގައި ނަހޫ ދެއްކި ކުޅަދާނަކަމުގެ ސަބަބުން ގިނަ ބައެއްގެ ލޯތްބާއި މަގުބޫލްކަން އޭނާ ހޯދިއެވެ.\nވ. ކެޔޮދޫ ސްކޫލުގައި ކިޔަވަމުންގެންދާ ނަހޫ އެލައިޑްއާއެކު މަސައްކަތްކުރާތާ ވަނީ ދެ އަހަރުވެފައެވެ. މިއީ ރާއްޖޭގައި ކުޑަ ކުއްޖަކަށް އެމްބަސިޑަރުކަންދިން ފުރަތަމަ ފަހަރެވެ.


އެއީ ވަރަށް ލޯބިން އެކުގައި ދިރިއުޅޭ ދެމަފިރިންނެވެ. ނަމަވެސް ފިރިމީހާއަކީ ކަންކަމުގައި ވަރަށް ފަރުވާކުޑަ މީހެކެވެ. ދަރިންގެ ކަންކަމުގައިވެސް އަނބިމީހާގެ ކަންކަމުގައިވެސް އަދި ގޭތެރޭގެ ކަންކަމުގައިވެސް އޭނާގެ ފަރުވާކުޑަކަން ވަރަށް ބޮޑަށް ފާހަގަކުރެވެއެވެ.\nއެހެންކަމާއިއެކުގައިވެސް އަނބިމިހާ އޭނާ އާއި އެއްވެސް ޝަކުވާއެއް ނުކުރެއެވެ. އަބަދުވެސް ހުންނަނީ ހިނިތުންވެގެންނެވެ. އެހެންވެ ފިރިމީހާގެ ހިތުގައި ސުވާލުތައްވެސް އުފެދެއެވެ. އެހެނަސް ޢޭނާގެ ކުށްތައް އޭނާއަށް ޤަބޫލުކުރެވޭތީ ސުވާލެއް ނުކުރެއެވެ.\nއަނބިމީހާ ކޮންމެ އާދިއްތަ ދުވަހަކު ބޭރަށްދެއެވެ. އެދާތަނަކަށް ގެންދަން ފިރިމީހާ އެދުމުންވެސް އެކަން ޤަބޫލެއް ނުކުރިއެވެ. ދަނީ އެކަންޏެވެ. އަނބިމިހާ ހިނގައިދާނެހެން ހީވާ ހުރިހާ ތަނަކަށް ގުޅައިގެން ބެލުމުން ކޮންމެ ތަނަކުންވެސް ބުނީ އޭނާ ނުދާކަމަށެވެ. އޭނާގެ ގެއިންވެސް ބުނީ ގެއަށްވެސް ނުދާކަމަށެވެ.\nއެހިސާބުން ފިރިމިހާގެ ހިތުގައި އަނބިމީހާއާއިމެދު ޝައްކުތަކެއް އުފެދުނެވެ. ހިލޭ ފިރިހެނަކާއި ބައްދަލުކުރަނީ ކަމަށް ހީކުރެވުނެވެ. އެހެންވެ އެއް ދުވަހަކު ސިއްރުން ފާރަލިއެވެ.\nއަނބިމީހާ ކާރު ދުއްވަމުން ގޮސް މަދުކޮށްލީ މީހުން ނުއުޅޭ ދުރު ސަރަހައްދެއްގައި އޮތް ފެންގަނޑެއްގެ ކައިރިއަށެވެ. ކާރުން ފައިބާހުރެ ފުރަތަމަ ރުއީއެވެ. އެތައް އިރަކު ރުއިމަށްފަހު ގައުބުރިތަކެއް ނަގައި ފެންގަނޑަށް އުކަންފެށިއެވެ. ރުޅި އައިސް އަޑުގަދަވެސް ކުރިއެވެ.\nފިރިމީހާއަށް ހީކުރެވުނީ ޖިންނި އަވަލާފައިހުރީ ކަމަށެވެ. ނޫނީ ފެންގަނޑުތެރެއިން އެއްޗެއް އަރާފާނެތީ އެރިއަ ނުދިނުމަށް ކަންކަންކުރަނީ ކަމަށެވެ. އެހެންވެ މަޑުމަޑުމަޑުން ގާތަށް ގޮސް އަނބިމިހާގެ ގައިގައި ބައްދާލައި ލޯބިކޮށްލިއެވެ. އަދި އެކުރާ ކަމަކާއިބެހޭ ގޮތުން ސުވާލުކުރުމުން ކިޔައިދިނެވެ.\n"މިއީ އެއްވެސް ގޮތަކުން ކަލެއަށް އަންގަން ބޭނުންވި ކަންކަމެއް ނޫނެވެ. ނަމަވެސް މިއަދު މިޖެހުނީ ކިޔައިދޭށެވެ! އެހެންވެ މިކިޔައިދެނީއެވެ! ކަލޭގެ ތިއަ ފަރުވާކުޑަ ދިރިއުޅުމުގެ ސަބަބުން އަހަރެން ވަރަށް ރުޅިގަދަވެއެވެ. އެއްޗެތިގޮވަން ބޭނުންވެއެވެ. ތަޅައިގަންނަންވެސް ބޭނުންވެއެވެ. ނަމަވެސް ތިއައީ ފިރިމީހާކަމަށްވުމުން އެއިން އެއްވެސް ކަމެއް ނުކޮށް ކެތްތެރިވަނީއެވެ. އަހަރެން ބޭނުންވަނީ އަބަދުވެސް ހިނިތުންވެގެންހުރެ ފިރިމީހާ އާއި ކުރިމަތިލުމަށެވެ. އެހެންވެ އެކަން އެގޮތަށް މިކުރެވެނީ ކޮންމެ ހަފްތާއަކު މިތަނަށް އައިސް އަހަރެންގެ ހިތުގެ އުދާސްތައް މިގޮތަށް ބޭރުކޮށްލައިގެންނެވެ. އެހެން ނޫންނަމަ މިހާރު އަހަރެން ހުންނާނީ ދުނިޔެއިން މޮޔަވެފައެވެ."\nއެދުވަހަށްފަހު ފިރިމީހާ އޭނާގެ ޢަމަލުތައް އިޞްލާޙްކުރިއެވެ. ޢާއިލާއަށް އަޅާލުންދޭންފެށިއެވެ. އަނބިމީހާއަށް ލޯބިޑޭންފެށިއެވެ. ކުރިން އަނބިމީހާ ފިރިމީހާއަށް ހިނިތުންވަނީ ބޭރުފުށުންނެވެ. ގަދަކަމުން ކުރާކަމެއްގެ ގޮތުގައެވެ. ނަމަވެސް މިހާރު ހިނިތުންވަނީ ހަމަ އުފަލުންނެވެ. ހިނިތުންވާން ބޭނުންވެގެންނެވެ.\nމިވާހަކަ އަކީ ބައެއް މީހުންނަށް މާމުހިންމު ވާހަކައަކަށްނުވެދާނެއެވެ. ނަމަވެސް ރަނގަޅަށް ވިސްނައިފިނަމަ މިވާހަކައިގައި ވަރަށް ގިނަ ޢިބްރަތްތަކެއްވެއެވެ. މުޅިވާހަކައިގައިވެސް އެވަނީ އަގުހުރި ފިލާވަޅުތަކެކެވެ.\nއަނބިން ޝަކުވާނުކޮށްފާނެއެވެ. ހިނިތުންވެގެން ތިބެދާނެއެވެ. ނަމަވެސް ތިމާގެ ފަރާތުން އަނބިމީހާއަށް ދޭންޖެހޭ ލޯބި ނުލިބޭނަމަ އެކަން ދެމިގެނެއް ނުދާނެއެވެ. އޭނާ މައްސަލަ ޙައްލުކުރީ ފެންގަނޑެއް ކައިރިއަށް ގޮސް ފެންގަނޑަށް ވަރުބާލައިގެން ނަމަވެސް އެގޮތަށް އެކަންކުރާނީ ވަރަށް މަދު އަންހެނެކެވެ. ގިނަ ފަހަރު އޮންނާނީ ދާން ބޭނުންނުވި ނަމަވެސް ނުބައިމަގަކުން ދެވިފައެވެ. ވީމާ މިއީ ދިރިއުޅުމުގައި ވަރަށް ބޮޑަށް ސަމާލުކަންދޭންޖެހޭނެ މައްސަލައެއްކަން ފާހަގަކުރެވެއެވެ.\nއުންމީދަކީ އަޅުގަނޑުގެ މިވާހަކަކޮޅުން މިއަދުނޫހުގެ ކިޔުންތެރިންނަށް ފައިދާކުރުމެވެ. މިފަދަ މައްސަލަތައް ޙައްލުވެ އުފާވެރި ދިރިއުޅުމަކަށް މަގުފަހިވުމެވެ.\n- ޒުބައިދާ / މިއަދުނޫހުގެ ކިޔުންތެރިއެއް


5 aharuge dharivaruge furaana salaamai kurumah teacher ge kidney dheefi | Mihaaru\nކިޑްނީ ބަދަލު ކުރުމުގެ އޮޕަރޭޝަނަށް ފަހު ދަރިވަރު ލީލާ (ކ) އާއި ޓީޗަރު ބެތުގެ ހާލު ރަނގަޅު.\nފަސް އަހަރުގެ ދަރިވަރުގެ ފުރާނަ ސަލާމަތްކުރަން ޓީޗަރުގެ ކިޑްނީ ހަދިޔާކޮށްފި\n01 މާޗް 2017 - 10:54\nކިޑްނީއެއް ހޯދުމުގެ މަސައްކަތް ދަރިވަރު ލީލާ ކުރަމުންދާކަން އެނގުމާ އެކު ކިޑްނީ ހަދިޔާ ކުރަން އެއްވެސް ފަސް ޖެހުމެއް ނެތް ކަމަށް ޓީޗަރު ބެތު ބަޓިސްޓާ ބުންޏެވެ. ދެ ކުދިންގެ މަންމަ ބެތު ބުނީ ދަރިވަރު ލީލާ ކިޑްނީއެއް ބޭނުންވެގެން އުޅޭކަން އެނގުނީ ލީލާގެ މަންމަ ފޭސްބުކުގައި ލިޔުނު ޕޯސްޓަކުން ކަމަށެވެ. ލީލާގެ ކިޑްނީގައި މައްސަލަ ޖެހި އޭނާ ޑައިލިސިސް ހަދަން ޖެހޭކަން އެނގުނީ މީގެ އަހަރެއްހާ ދުވަސް ކުރިންނެވެ.\nލީލާގެ ކިޑްނީއާ ގުޅޭތޯ ބެލުމަށް ބެތު ވަނީ ޖުލައި އަދި އޮގަސްޓް މަހު ދެ ޓެސްޓެއް ހަދައިފަ އެވެ. ލީލާ އަކީ އޭނާ ކިޔަވައިދޭ މެޑިސަންގެ ކިޑްސް އެކްސްޕްރެސް ލާނިން ސެންޓަރުގެ ކްލާހުގެ ދަރިވަރެއްކަން އެނގުނީ މި ޓެސްޓްތައް ވެސް ހެދި ފަހުންނެވެ.\nދަރިވަރަށް ކިޑްނީއެއް ބޭނުންވާކަން އެނގުމާ އެކު ކިޑްނީ ހަދިޔާ ކުރުމުގައި ޓީޗަރުގެ ފަސްޖެހުމެއް ނެތް.\nކިޑްނީ ބަދަލު ކުރުމުގެ އޮޕަރޭޝަން މިދިޔަ ބުދަ ދުވަހު ކުރުމަށް ފަހު ލީލީ އާއި ބެތުގެ ހާލު މިހާރު އަންނަނީ ރަނގަޅުވަމުންނެވެ.\n"މިއީ ސިޒޭރިއަން ހެދުންހާ ވޭން ހުރި އޮޕަރޭޝަނެއް،" ބެތު ބުންޏެވެ. "އެކަމަކު ކިޑްނީ ހަދިޔާކޮށް ލީލާގެ ކިޑްނީ މަސައްކަތް ކުރާކަން އެނގުމުން ވަރަށް އުފާވި."\nބެތު ބުނީ އޮޕަރޭޝަނަށް ފަހު 48 ގަޑިއިރު ފަހުން އޭނާ ހޮސްޕިޓަލުން ދޫކޮށްލި ކަމަށެވެ. އަދި ވަރުބަލިކަން އިހުސާސްވުން ފިޔަވައި އެހެން އުނދަގުލެއް ނުވާ ކަމަށް ޓީޗަރު ބުންޏެވެ.\n"ފުރާނައެއް ސަލާމަތްކޮށްދިނުމުގައި އެހީތެރިވުމުން އަހަރެން މި ހުރީ ވަރަށް އުފަލުން،" ބެތު ބުންޏެވެ.\nޓީޗަރު މިކޮށްދިން ހެޔޮކަމަށްޓަކައި ސޯޝަލް މީޑިއާގައި އޭނާ އަށް ދަނީ ގިނަ ބަޔަކު ތައުރީފް ކުރަމުންނެވެ.\nއިތުރު ލިޔުންތައް ޓީޗަރުން ކިޔަވާކުދިން ޕްރީސްކޫލް ކިޑްނީ ކިޑްނީ ބަދަލުކުރުން އެމެރިކާ